(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΘ΄

Δευτέρα 11 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Κ. Δουζίνα, Α. Καραμανλή και Ι. Πλακιωτάκη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη σύναψη ατομικών συμβάσεων μίσθωσης έργου με προσωπικό καθαριότητας και φύλαξης των κεντρικών, αποκεντρωμένων και όλων εν γένει των υπηρεσιών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης καθώς και των Νομικών Προσώπων Δημοσίου Δικαίου και Νομικών Προσώπων Ιδιωτικού Δικαίου που εποπτεύονται από το άνω Υπουργείο, σελ.
 β) Προς τον Υπουργό Εσωτερικών και Διοικητικής Ανασυγκρότησης:
 i. σχετικά με ζητήματα ασφαλείας στο συγκρότημα Δικαστηρίων της Πρώην Σχολής Ευελπίδων, σελ.
 ii. σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών», σελ.
 iii. σχετικά με τον ανολοκλήρωτο έλεγχο για πλαστά πτυχία σε προσλήψεις του Πυροσβεστικού Σώματος, σελ.
 v. σχετικά με την «απορρόφηση των επιλαχόντων συμβασιούχων πυροσβεστών πενταετούς υποχρέωσης, σελ.
 γ) Προς τον Υπουργό Αγροτικής Ανάπτυξης και Τροφίμων:
 i. σχετικά με την αντιμετώπιση των προβλημάτων στο Νομό Σερρών από την οζώδη δερματίτιδα, σελ.
 ii. σχετικά με τις αποζημιώσεις γεωργοκτηνοτρόφων από φυσικές καταστροφές, πυρκαγιές και ασθένειες, σελ.
 iii. σχετικά με τα προβλήματα στην πρωτογενή παραγωγή της Κρήτης από την ξηρασία και τις υψηλές θερμοκρασίες, σελ.
 v. σχετικά με την απώλεια επιδότησης των νέων αγροτών και των ενοικιαστών αγροτικής γης, σελ.
 δ) Προς τον Υπουργό Υγείας, σχετικά με τα προβλήματα στο Δημόσιο Σύστημα Υγείας των νησιών των Φούρνων Ικαρίας, σελ.
 ε) Προς τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υποδομών, Μεταφορών και Δικτύων, καθώς και οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομικών κατέθεσαν σήμερα, 11/7/2016, σχέδιο νόμου: «Κύρωση της Σύμβασης του Συμβουλίου της Ευρώπης για το έγκλημα στον κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω συστημάτων υπολογιστών - Μεταφορά στον ελληνικό λαό της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης-πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στην πρόταση νόμου αρμοδιότητας του Υπουργείου Οικονομίας, Ανάπτυξης και Τουρισμού: «Μέτρα ανακούφισης της λαϊκής οικογένειας», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΞΑΝΘΟΣ Α. , σελ.

Β. Επί των επικαίρων ερωτήσεων:
ΑΜΑΝΑΤΙΔΗΣ Ι. , σελ.
ΓΕΩΡΓΙΑΔΗΣ Μ. , σελ.
ΚΑΡΑΓΚΟΥΝΗΣ Κ. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΑΦΑΔΟΣ Κ. , σελ.
ΚΕΓΚΕΡΟΓΛΟΥ Β. , σελ.
ΜΙΧΟΣ Ν. , σελ.
ΜΠΟΛΑΡΗΣ Μ. , σελ.
ΜΩΡΑΪΤΗΣ Ν. , σελ.
ΝΙΚΟΛΟΠΟΥΛΟΣ Ν. , σελ.
ΞΑΝΘΟΣ Α. , σελ.
ΠΑΝΑΓΙΩΤΑΡΟΣ Η. , σελ.
ΤΑΣΣΟΣ Σ. , σελ.
ΤΖΕΛΕΠΗΣ Μ. , σελ.
ΤΟΣΚΑΣ Ν. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΘ΄

Δευτέρα 11 Ιουλίου 2016

Αθήνα, σήμερα στις 11 Ιουλίου 2016, ημέρα Δευτέρα και ώρα 18.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλησπέρα σας, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα δώσουμε τον λόγο στον κ. Οδυσσέα Κωνσταντινόπουλο από το ΠΑΣΟΚ για ένα λεπτό, προκειμένου να διατυπώσει μία παρατήρηση που έχει να κάνει.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κοιτάξτε, τώρα μιλάω σε σας που εκπροσωπείτε τον θεσμό της Βουλής. Εδώ και επτά εβδομάδες αναβάλλεται η διαδικασία απάντησης του κ. Τσακαλώτου σε ερώτησή μου για το Ελληνικό. Όπως ξέρετε από τη διαδικασία, όταν δεν έρχεται την πρώτη φορά ο κ. Τσακαλώτος, μετά γίνεται συνεννόηση μεταξύ της αρμόδιας Υπηρεσίας της Βουλής και του Υπουργού, για να δώσει κάποια ημερομηνία. Την προηγούμενη εβδομάδα ο κ. Τσακαλώτος έπρεπε να έρθει εδώ και δεν ήρθε. Μετά από δύο ώρες έδινε συνέντευξη στην ΕΡΤ. Θα το πω ξανά. Δεν ήρθε το απόγευμα στη συνεδρίαση και μετά από δύο ώρες έδινε συνέντευξη στην ΕΡΤ.

Μάλιστα, προχθές, όταν ήταν εδώ στην ψηφοφορία, τον ρώτησα μπροστά στους συναδέλφους και του είπα «Μα, γιατί δεν έρχεσαι;». Μου λέει «Κοίτα να δεις, σε έχω βάλει τη Δευτέρα, αλλά τη Δευτέρα έχω Eurogroup». Δηλαδή, μας κοροϊδεύει όλους μαζί. Θέλω να το μεταφέρετε αυτό. Μας είπε από την προηγούμενη εβδομάδα ότι συνεννοήθηκε με τη Βουλή να βάλει την ερώτηση τη Δευτέρα που ήξερε ότι θα έχει Eurogroup.

Ε, τα ψέματα έχουν και τα όριά τους, κύριε Πρόεδρε! Σας παρακαλώ πάρα πολύ να μιλήσετε με τον Πρόεδρο της Βουλής, με την Κυβέρνηση. Αυτό που συμβαίνει με τον κ. Τσακαλώτο είναι απαράδεκτο. Νομίζω ότι δεν «φτύνει» εμένα προσωπικά, αλλά τον θεσμό της Βουλής και πρώτον τον Πρόεδρο της Βουλής κ. Βούτση.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Απλώς, ενημερωτικά θέλω να σας πω ότι έγινε αναφορά ειδικά στον συγκεκριμένο Υπουργό, αλλά γενικότερα υπάρχει πρόβλημα με τις ερωτήσεις. Με πρωτοβουλία του κ. Βούτση –νομίζω την ερχόμενη εβδομάδα- θα αρχίσει να συνεδριάζει η Επιτροπή Κανονισμού της Βουλής για το Μέρος Α΄ του Κανονισμού όπου περιλαμβάνονται αυτές οι υποθέσεις, με σκοπό στο τέλος Σεπτεμβρίου-αρχές Οκτωβρίου, πριν αρχίσει δηλαδή η άλλη περίοδος, να έχουμε πάρει κάποιες αποφάσεις ώστε να μπορούμε να αντιμετωπίζουμε τέτοιες περιπτώσεις.

Αυτό σας το λέω ως ενημέρωση. Έγινε συζήτηση στη Διάσκεψη των Προέδρων και η απόφαση ήταν ομόφωνη. Ήταν και πρόταση του Προέδρου της Βουλής.

Κυρίες και κύριοι συνάδελφοι, ξεκινούμε τουλάχιστον με δύο Υπουργούς που είναι συνεπείς.

Θα συζητηθεί η έβδομη με αριθμό 1088/4-7-2016 επίκαιρη ερώτηση πρώτου κύκλου του Βουλευτή Α΄ Αθηνών της Ένωσης Κεντρώων κ. Μάριου Γεωργιάδηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη σύναψη ατομικών συμβάσεων μίσθωσης έργου με προσωπικό καθαριότητας και φύλαξης των κεντρικών, αποκεντρωμένων και όλων εν γένει των υπηρεσιών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης καθώς και των νομικών προσώπων δημοσίου δικαίου και νομικών προσώπων ιδιωτικού δικαίου που εποπτεύονται από το άνω Υπουργείο.

Στην επίκαιρη ερώτηση θα απαντήσει ο Υπουργός κ. Γεώργιος Κατρούγκαλος.

Ορίστε, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Ευχαριστώ και τον Υπουργό ο οποίος βρίσκεται εδώ. Επιβεβαιώνει ότι όντως ήταν κώλυμα την πρώτη φορά.

Σας ευχαριστώ πάρα πολύ που είστε εδώ συνεπής για να απαντήσετε στην ερώτησή μου.

Κατ’ αρχάς, κατανοώ την κατάσταση όσον αφορά τους ιδιωτικούς υπαλλήλους και τη σκέψη που έχετε πίσω απ’ αυτό αναφορικά με τη φύλαξη και την καθαριότητα, ότι δηλαδή στον ιδιωτικό τομέα μπορεί να είναι χαμηλοί οι μισθοί, τα ωράρια είναι εξαντλητικά και γενικότερα οι απαιτήσεις είναι αρκετά υψηλές. Ηθικά, δηλαδή, η σκέψη σας δεν είναι σε λάθος δρόμο.

Όμως, όσο καλοπροαίρετος και να είναι κάποιος –πόσω μάλλον η Αντιπολίτευση- δεν του αφήνετε περιθώριο να μην σκεφτεί ότι λειτουργείτε με γνώμονα το πελατειακό κράτος και την εξυπηρέτηση των συμφερόντων της παράταξής σας και όχι καθαρά με όρους δημοσίου συμφέροντος. Ακόμα και να μην είναι έτσι, θα είμαι πολύ χαρούμενος να με διαψεύσετε με τα στοιχεία τα οποία πιθανόν να προσκομίσετε.

Με την τροπολογία που καταθέσατε, το δημόσιο θα συνάψει συμβάσεις εργασίας με όσους εργάζονται ως ιδιωτικοί υπάλληλοι στην εταιρεία φύλαξης και καθαριότητας για τις ανάγκες του Υπουργείου Εργασίας. Μιλάμε για μία γκάμα ιδιωτών, οι οποίοι εργάζονται σε κεντρικές και αποκεντρωμένες υπηρεσίες του Υπουργείου, καθώς και σε νομικά πρόσωπα του δημοσίου και ιδιωτικού δικαίου άμεσα εξαρτώμενα από το κράτος.

Αυτοί οι ιδιωτικοί υπάλληλοι θα γίνουν πλέον μισθωτοί και θα αμείβονται ως ένας νεοπροσλαμβανόμενος μόνιμος υπάλληλος του δημοσίου, συμπεριλαμβανομένων και των εργοδοτικών εισφορών. Μιλάμε, δηλαδή, για απευθείας επιβάρυνση του κρατικού προϋπολογισμού.

Τα επιχειρήματα της συγκεκριμένης επιλογής και πρότασής σας εδράζονται σε δύο κυρίως άξονες βάσει της αιτιολογικής σας έκθεσης. Πρώτον, ότι θα κοστίσει λιγότερο στο δημόσιο η πρόσληψη των συγκεκριμένων φυσικών προσώπων συγκριτικά με αυτά που πλήρωνε το κράτος σε εξωτερικούς φορείς -τα λεγόμενα outsourcing- και δεύτερον, υποστηρίζετε ότι οι συγκεκριμένοι άνθρωποι αμείβονται με χαμηλές αμοιβές και ότι η κοινωνική ευαισθησία του κράτους επιβάλλει την πρόσληψή τους για να αναβαθμιστούν μισθολογικά.

Θα θέλαμε να ρωτήσουμε πώς είναι δυνατόν να υποστηρίζετε το συμφέρον του κράτους και στις συγκεκριμένες προσλήψεις αυτήν τη στιγμή δεν παραθέτετε κάποιο τεκμηριωμένο οικονομικό στοιχείο. Στην έκθεση του Γενικού Λογιστηρίου του Κράτους, στην οποία είναι υποχρέωση να υπάρχει και να συμπεριλαμβάνεται μέσα στην τροπολογία, γίνεται μία αναφορά γενικού περιεχομένου για δαπάνες οι οποίες θα επιβαρύνουν τον κρατικό προϋπολογισμό. Δεν υπάρχει καμμία αναφορά για το ακριβές κόστος αυτής της επιλογής και επιπροσθέτως, δεν υπάρχει καμμία αναφορά σχετικά με το συνολικό κόστος των ισχυόντων συμβάσεων με τους ιδιωτικούς φορείς φύλαξης και καθαριότητας.

Για να μην καταχραστώ παραπάνω τον χρόνο, προχωρώ στις δύο ερωτήσεις τις οποίες έχετε και στα χέρια σας:

Γιατί στην τροπολογία δεν έχει ενσωματωθεί έκθεση του Γενικού Λογιστηρίου του Κράτους -ως έδει- ή και άλλα οικονομικά στοιχεία, όπως για παράδειγμα μισθολογική δαπάνη ατομικών συμβάσεων, εργοδοτικές εισφορές, αριθμός ατομικών συμβάσεων, μέσος μικτός μισθός κ.λπ., από τα οποία να προκύπτει κατά τρόπο ακριβή και ελέγξιμο η επικαλούμενη από εσάς οικονομική ωφέλεια της εν λόγω τροπολογίας για το δημόσιο, εν όψει μάλιστα του γεγονότος ότι η αποκατάσταση της κοινωνικής δικαιοσύνης που επικαλείστε φαίνεται εξ ορισμού ασύμβατη με την εξοικονόμηση δημοσίου χρήματος;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Γεωργιάδη.

**ΜΑΡΙΟΣ ΓΕΩΡΓΙΑΔΗΣ:** Δεύτερον, η επίμαχη τροπολογία απομακρύνεται από την πάγια λογική του δημοσίου των τελευταίων ετών, κατά την οποία η ανάθεση παρόμοιων υπηρεσιών στον ιδιωτικό τομέα εξασφαλίζει υψηλότερο επίπεδο υπηρεσιών με σημαντικά χαμηλότερο κόστος. Κατ’ ακολουθία, η εν λόγω τροπολογία σηματοδοτεί μια «αλλαγή πλεύσης», προμηνύοντας ανάλογη αντιμετώπιση και άλλων υπηρεσιών που έχουν ανατεθεί στον ιδιωτικό τομέα;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Πριν απαντήσω στην ερώτηση του συναδέλφου, επιτρέψτε μου για λίγα δευτερόλεπτα να απαντήσω εκ μέρους της Κυβέρνησης στις προηγούμενες αιτιάσεις σε βάρος του συναδέλφου Υπουργού Οικονομικών. Όπως ξέρετε, σήμερα είναι στο Eurogroup και γενικώς, είναι ο πιο βεβαρημένος Υπουργός της Κυβέρνησης, από πλευράς υποχρέωσης, να είναι παρών στις διαπραγματεύσεις. Έτσι όπως είναι το σύστημα των επικαίρων ερωτήσεων, οπότε οι ματαιωθείσες επανέρχονται με κλήρωση, δεν είναι εύκολο να γίνει αυτός ο προγραμματισμός τον οποίο επικαλέστηκε ο συνάδελφος κ. Κωνσταντινόπουλος.

Θέλω να επιβεβαιώσω την ιδιαίτερη σημασία που δίνει η Κυβέρνηση στον κοινοβουλευτικό έλεγχο. Φαίνεται από τις περιπτώσεις που ο ίδιος ο Πρωθυπουργός είναι παρών σε σχέση με την κατάσταση στο παρελθόν και θα ήθελα να σας πω ότι θα προσπαθούμε να εξομαλύνουμε, με συνεννοήσεις βέβαια, όποτε υπάρχουν στο μέλλον παρόμοια αντικειμενικά κωλύματα.

Κύριε συνάδελφε, κύριε Γεωργιάδη, σας ευχαριστώ για την ερώτησή σας και για το ύφος που αναπτύξατε. Νομίζω ότι διορθώσατε με την προφορική σας ανάπτυξη ορισμένα ζητήματα κακής ερμηνείας της διάταξης που υπήρχαν στο κείμενο της ερώτησης.

Δηλαδή, στο γραπτό κείμενο της τροπολογίας μας εγκαλούσατε γιατί δεν είχε ενσωματωθεί η έκθεση του Γενικού Λογιστηρίου. Το διευκρινίσατε στην προφορική ανάπτυξη ότι θεωρούσατε ότι πρέπει να είναι πιο εμπεριστατωμένη και πιο ειδική. Παρ’ όλα αυτά, υπάρχει παρόμοια έκθεση, διαφορετικά η τροπολογία θα ήταν αντισυνταγματική. Είναι μεταξύ των εγγράφων τα οποία πρόκειται να καταθέσω.

Νομίζω, όμως, ότι η βαθύτερη παρεξήγηση έγκειται στο ότι θεωρείτε ότι πρόκειται για προσλήψεις. Πρόκειται για συμβάσεις έργου και μάλιστα, για συμβάσεις έργου προσώπων που δεν έχουν προσληφθεί από τη δική μας Κυβέρνηση, αλλά από προηγούμενες κυβερνήσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Μπορώ να πάρω, αν θέλετε, λίγο χρόνο από τη δευτερολογία μου, κύριε Πρόεδρε, γιατί νομίζω ότι πράγματι, αν εξηγηθεί το ζήτημα, θα φανεί ότι δεν υπάρχει κάτι το μεμπτό από πλευράς δημοσίου συμφέροντος.

Τι προβλέπει, λοιπόν, η συγκεκριμένη τροπολογία; Μέχρις ότου μπορέσουμε να ρυθμίσουμε γενικότερα, με συνολικό τρόπο το ζήτημα του καθαρισμού και της φύλαξης στο δημόσιο τομέα, προβλέψαμε ότι αντί να συνάπτουμε συμβάσεις με τους μεσάζοντες -εταιρείες καθαρισμού ή εταιρείες φύλαξης- να μπορούμε να αξιοποιούμε απευθείας με ατομικές συμβάσεις έργου το προσωπικού που αυτές απασχολούσαν.

Επομένως, ακριβώς επειδή δεν έχουμε διαδικασία νέας επιλογής, εκ μέρους μας, του προσωπικού αυτού, αλλά υποδεχόμαστε το προσωπικό που έχουμε παραλάβει, δεν γεννάται ζήτημα «πελατειασμού», εκτός αν θεωρούμε ότι εξυπηρετούμε τους «πελάτες» των προηγούμενων κυβερνήσεων.

Ως προς δε το ζήτημα του κόστους, σύμφωνα με τα στοιχεία τα οποία θα σας καταθέσω, στο Υπουργείο μας ενώ πληρώναμε για επτά εργαζομένους 7.671 ευρώ μηνιαίως, με τον νέο τρόπο θα πληρώνουμε 6.407 ευρώ, το οποίο εξηγείται με πολύ απλό τρόπο: Πληρώνουμε απευθείας τους εργαζομένους και έτσι δεν υπάρχει το ενδιάμεσο κέρδος της εταιρείας. Ούτως ή άλλως δεν δούλευαν για την ψυχή της μάνας τους, δούλευαν για να έχουν κέρδος, και μάλιστα με συνθήκες που ξέρετε ότι και στον καθαρισμό και στη φύλαξη είναι ιδιόρρυθμες. Δεν είναι όλες οι περιπτώσεις σαν τις περιπτώσεις που οδήγησαν στον «βιτριολισμό» της κ. Κούνεβα. Όμως, ξέρουμε από πολλές εκθέσεις του Ελεγκτικού Συνεδρίου, του Συνηγόρου του Πολίτη ότι είναι από τις εταιρείες που λιγότερο από άλλες τηρούν τη νομιμότητα.

Επομένως, προσπαθήσαμε να εξυπηρετήσουμε το δημόσιο συμφέρον, έχοντας στο μυαλό μας και τους συγκεκριμένους αυτούς ανθρώπους που δεν είναι καθόλου υψηλόμισθοι, εξοικονομώντας χρήματα από το δημόσιο ταμείο και προσπαθώντας να συνδυάσουμε κάτι που εμένα δεν μου φαίνεται ασύμβατο –και νομίζω ότι και σε εσάς δεν πρέπει να φαίνεται-, κοινωνική δικαιοσύνη με εξοικονόμηση δημοσίου χρήματος.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πάντως, κύριε Υπουργέ, πριν δώσω τον λόγο στον κ. Γεωργιάδη, επειδή παρόμοια πράγματα μου είπε ο επίσης συνεπής συνάδελφος σας κ. Τόσκας μια άλλη φορά, πρέπει να σας πω ότι ο κ. Βούτσης μάς παρουσίασε στοιχεία στη Διάσκεψη των Προέδρων. Ενώ στις προηγούμενες περιόδους έρχονταν οι Υπουργοί στο 75%, τώρα είναι κάτω του 50%.

Επομένως, εκτιμώ τη διάθεσή σας να καλύψετε συναδέλφους σας, αλλά η κατάσταση δεν είναι καλή.

Ορίστε, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Κύριε Υπουργέ, θα χαρώ πολύ να δω την ανάλυση που θα μας καταθέσετε και ελπίζω να είναι όντως αναλυτική και με κάθε λεπτομέρεια.

Όμως, να ξεκινήσω με αυτό που είπατε, ότι ναι μεν η αιτιολογική έκθεση του Γενικού Λογιστηρίου του Κράτους υπάρχει μέσα στο νομοσχέδιο -η πρώτη ερώτηση το καλύπτει, γιατί ζητάει αναλυτικά στοιχεία-, άρα μπορεί λεκτικώς να έχετε κάποιο δίκαιο, αλλά στην ερώτηση υπήρχε επί της ουσίας αυτό.

Αυτό που θα θέλαμε να δούμε είναι πόσο θα κοστίσει στο κράτος ακριβώς αυτή η μισθολογική δαπάνη των συγκεκριμένων ατομικών συμβάσεων -πολύ σωστά λέτε ότι είναι ατομικές συμβάσεις, αλλά στην ουσία γνωρίζετε ότι οι ατομικές συμβάσεις οδηγούν σε περαιτέρω διορισμό- και οι καταβαλλόμενες εισφορές, οι εργοδοτικές εισφορές από το κράτος. Πόσα άτομα θα προσληφθούν; Πείτε μας τον αριθμό των ατόμων. Εάν είναι στα στοιχεία, θα τα μελετήσουμε και θα τα δούμε. Εγώ οφείλω να το ρωτήσω. Ποιος είναι ο μέσος μικτός μισθός τους; Ποιο είναι το συνολικό ύψος των συμβάσεων που τρέχουν ήδη και για τη φύλαξη και για την καθαριότητα, και σχετίζονται με τους ιδιωτικούς φορείς;

Πώς θα διασφαλίσετε ότι η ποιότητα των παρεχόμενων υπηρεσιών θα είναι η ίδια, λαμβανομένου υπ’ όψιν ότι θα παρακάμψετε τις εξιδεικευμένες ιδιωτικές εταιρείες, γιατί καλώς ή κακώς αυτές οι εταιρείες έχουν μια εξειδίκευση και στην παρακολούθηση των υπηρεσιών που λαμβάνουμε, οι οποίες, όπως σωστά ανέφερα, εποπτεύονται, και έχουν και τη σχετική τεχνογνωσία.

Το κόστος των υλικών της καθαριότητας το έχετε υπολογίσει; Είναι ένα κόστος το οποίο στην τρέχουσα σύμβαση είναι μέσα, πληρώνεται, ενώ αυτήν τη στιγμή θα πρέπει να μπείτε και σε μια διαδικασία αναζήτησης προσφορών, προμηθειών για το υλικό καθαριότητας.

Από τη στιγμή που δείχνετε αυτήν την ευαισθησία για τους ιδιωτικούς υπαλλήλους καθαριότητας και φύλαξης που σχετίζονται με το Υπουργείο Εργασίας, να περιμένουμε την πρόσληψη στο δημόσιο και άλλων ιδιωτικών υπαλλήλων, οι οποίοι απασχολούνται αυτήν τη στιγμή σε ιδιωτικές εταιρείες, οι οποίες παρέχουν υπηρεσίες ή προϊόντα στο δημόσιο; Έχετε μελετήσει τις επιπτώσεις στην ιδιωτική αγορά εργασίας από αυτή σας την ενέργεια; Ενδεικτικά θα αναφέρω τα λουκέτα τα οποία θα μπουν στις εταιρείες από τις οποίες θα πάρετε τους υπαλλήλους για να κάνετε τις ατομικές συμβάσεις με το δημόσιο.

Από τη στιγμή που ισχυρίζεστε ότι ένας κύριος λόγος πρόσληψης στο δημόσιο είναι η χαμηλή αμοιβή στον ιδιωτικό τομέα, γιατί δεν εξισώνετε μισθολογικά τους δύο τομείς και προτιμάτε να δημιουργείτε πολίτες δύο ταχυτήτων αυτήν τη στιγμή, όπως γνωρίζουμε ότι υπάρχουν; Με βάση και τα στοιχεία της ΕΛΣΤΑΤ ο μέσος δημόσιος υπάλληλος αμείβεται κατά 30% περισσότερο από τον μέσο ιδιωτικό υπάλληλο.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, αν θέλετε, δώστε και μια απάντηση, γιατί ρωτιόμαστε και δεν ξέρουμε να απαντήσουμε: Οι συγκεκριμένοι υπάλληλοι που θα προσληφθούν, παραδείγματος χάριν από ένα νοσοκομείο, μετά από πέντε χρόνια θα προσφύγουν σε κάποιο δικαστήριο που θα λένε ότι καλύπτουν πάγιες και διαρκείς ανάγκες και θα γίνουν αορίστου χρόνου έξω από λίστα ΑΣΕΠ;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, απαντώ απευθείας στη δική σας ερώτηση, γιατί νομίζω ότι καλύπτει και την αιτίαση του συναδέλφου, όσον αφορά το μήπως υπάρχει κίνδυνος αυτές οι συμβάσεις να μετατραπούν σε μόνιμες συμβάσεις αορίστου χρόνου, μολονότι λήγουν αυτοδικαίως, σύμφωνα με τον νόμο, στο τέλος του 2017. Είναι συμβάσεις ενάμισι έτους.

Όπως γνωρίζετε, κύριε Πρόεδρε, αυτό έχει αποκλειστεί πλήρως μετά την αναθεώρηση του 2001, εφόσον αυτές οι συμβάσεις έχουν καταρτιστεί μετά την ολοκλήρωση της αναθεώρησης.

Επομένως, δεν υπάρχει καμμία περίπτωση μονιμοποίησης, με την έννοια της μετατροπής μιας σύμβασης ορισμένου χρόνου ή έργου σε αορίστου μετά το 2001. Και αυτό απέναντι σε μια μεγάλη κατηγορία υπαλλήλων, τους οποίους υποδεχθήκαμε εμείς από τις προηγούμενες κυβερνήσεις, οι οποίοι πράγματι φαίνεται ότι καλύπτουν πάγιες και διαρκείς ανάγκες.

Αυτό που τους έχουμε απαντήσει, λοιπόν, είναι ότι δεν μπορούν να μετατραπούν οι συμβάσεις τους. Το μόνο που μπορούμε να κάνουμε είναι όταν προκηρυχθούν, όπως πρέπει, οι αντίστοιχες θέσεις από το ΑΣΕΠ, να αναγνωριστεί αυτή η συγκεκριμένη προϋπηρεσία ως ειδική προϋπηρεσία, ούτως ώστε αυτοί οι άνθρωποι που ήταν όμηροι των προηγούμενων καταστάσεων -για να λέμε τα πράγματα με το όνομά τους, του πελατειακού συστήματος- να μπορέσουν τουλάχιστον να έχουν την αναγνώριση της προϋπηρεσίας τους.

Ως προς τη συγκεκριμένη ρύθμιση τώρα, στα έγγραφα τα οποία καταθέτω για τα Πρακτικά προκύπτει ο συνολικός αριθμός των απασχολουμένων –οι οποίοι είναι επτά- με την αναλυτική κατάσταση του βασικού μισθού, των εργοδοτικών εισφορών, των εισφορών εργαζομένων κ.λπ.. Το τελικό ποσό το οποίο ανέφερα είναι ακριβώς το ποσό που συμπεριλαμβάνει όλες τις επιμέρους κρατήσεις.

Επίσης, καταθέτω για τα Πρακτικά και τη σύμβαση της εταιρείας, από την οποία προκύπτει απευθείας η σύγκριση.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τώρα έρχομαι στα υπόλοιπα θέματα, τα οποία είναι πολλά και τίθενται εύλογα.

Είπα και προηγουμένως ότι από τη φύση της πρόκειται για προσωρινή ρύθμιση. Εγώ -όταν ήμουν στο Υπουργείο Διοικητικής Μεταρρύθμισης- αλλά και τώρα ο νυν Αναπληρωτής Υπουργός Εσωτερικών επιδιώκουμε να λύσουμε το ζήτημα του καθαρισμού στο δημόσιο με σφαιρικότερο τρόπο. Και εξηγώ τι εννοώ. Στον καθαρισμό υπάρχουν ορισμένες θέσεις, όπως για παράδειγμα, οδηγός απορριμματοφόρου, οι οποίες προϋποθέτουν κάποια εξειδίκευση. Οι παρόμοιες θέσεις, λοιπόν, πρέπει να είναι μόνιμες θέσεις. Άρα, αυτό είναι κάτι που πρέπει να λάβουμε υπ’ όψιν μας στον μελλοντικό προγραμματισμό, ώστε να τις προγραμματίσουμε και να εξασφαλίσουμε ότι οι συγκεκριμένοι άνθρωποι δεν θα περάσουν σε άλλη θέση μέσω μετάταξης, όπως συνήθως γίνεται. Οι άλλες θέσεις μπορούν ενδεχομένως να καλυφθούν με συμβάσεις ορισμένου χρόνου. Άλλες συμβάσεις, όμως, πρέπει να είναι αορίστου.

Όλα αυτά τα θέματα, λοιπόν, είναι περίπλοκα, επειδή είναι περίπλοκες και οι ανάγκες του δημοσίου. Για παράδειγμα, αλλιώς είναι σε ένα νοσοκομείο. Εκεί πράγματι μπορεί να χρειάζεται υψηλότερο ποσοστό μόνιμου προσωπικού, λόγω των ειδικών αναγκών που έχει ο καθαρισμός ενός νοσοκομείου. Αλλιώς, επίσης, είναι στα σχολεία που το σχολικό έτος διαρκεί αλλιώς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ακριβώς, λοιπόν, λόγω αυτής της περιπλοκότητας της κατάστασης, δεν προχωρήσαμε ακόμα σε γενική ρύθμιση. Εγώ είχα καλέσει τα σωματεία των εργαζομένων στην καθαριότητα να συμμετέχουν σ’ αυτήν τη συζήτηση, όπως και τα σωματεία των εργαζομένων με συμβάσεις ορισμένου χρόνου, που είναι πράγματι σε δυσμενέστερη εργασιακή κατάσταση.

Όταν ολοκληρωθεί, λοιπόν, αυτή η διαβούλευση, θα είμαστε σε θέση να καταθέσουμε μια συνολική πρόταση που θα καλύπτει όλες αυτές τις διαφορετικές διαστάσεις του προβλήματος.

Αυτό που προσπαθήσαμε να κάνουμε μέχρι τότε, ήταν να κρατήσουμε στη δουλειά αυτούς που καθαρίζουν και αυτούς που φυλάσσουν, ακριβώς γιατί δεν τους έχουμε προσλάβει εμείς. Άρα, δεν μπορούμε να κατηγορηθούμε ότι θέλουμε να προστατεύσουμε τους «δικούς μας» ανθρώπους με όρους οικονομικούς που είναι καλύτεροι από αυτούς που αντιμετωπίζουμε τώρα, μέχρις ότου μπορέσουμε να αντιμετωπίσουμε σφαιρικότερα το θέμα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν εισέλθουμε στη δεύτερη ομάδα που περιλαμβάνει τέσσερις ερωτήσεις, τις οποίες θα απαντήσει ο Υπουργός κ. Νικόλαος Τόσκας, θα ήθελα να κάνω μια ανακοίνωση προς το Σώμα.

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εξωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υποδομών, Μεταφορών και Δικτύων, καθώς και οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομικών κατέθεσαν σήμερα, 11-7-2016, σχέδιο νόμου: «Κύρωση της Σύμβασης του Συμβουλίου της Ευρώπης για το έγκλημα στον κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω συστημάτων υπολογιστών – Μεταφορά στον ελληνικό λαό της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης-πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις».

Το σχέδιο νόμου παραπέμπεται στην αρμόδια Διαρκή Επιτροπή.

Μπαίνουμε τώρα στη δεύτερη με αριθμό 1085/4-7-2016 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Εσωτερικών και Διοικητικής Ανασυγκρότησης, σχετικά με ζητήματα ασφαλείας στο συγκρότημα δικαστηρίων της πρώην Σχολής Ευελπίδων.

Ορίστε, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο σκοπός αυτής της ερώτησης σήμερα -επιτρέψτε μου να πω- είναι να κρούσω τον κώδωνα του κινδύνου. Και βεβαίως έχει να κάνει –όπως ανέφερε και ο κύριος Πρόεδρος- με το ζήτημα της ασφάλειας των δικαστηρίων, όχι μόνο της οδού Ευελπίδων αλλά γενικώς των δικαστηρίων της χώρας και βεβαίως εξειδικεύοντας στην Ευελπίδων, γιατί εκεί υπάρχει πολύ μεγάλο πρόβλημα.

Επιτρέψτε μου να πω ότι το κάνω αυτό, γιατί ξέρετε τι γίνεται στην Ελλάδα, συμβαίνει ένα πρόβλημα, γίνεται ένα τραγικό γεγονός, δεν προλαμβάνουμε τίποτα και μετά τρέχουμε να θεραπεύσουμε πράγματα που δυστυχώς πολύ εύκολα θα μπορούσαν να είχαν προβλεφθεί και προετοιμαστεί.

Θα σας θυμίσω ότι τον Οκτώβριο του 2012 μια γυναίκα πυροβόλησε εντός του Κτηρίου 9 στη Σχολή Ευελπίδων και σκότωσε έναν τριαντατριάχρονο και τραυμάτισε έναν εικοσιπεντάχρονο. Το είχα ζήσει, γιατί ήμουν και εγώ τότε στο Υπουργείο Δικαιοσύνης. Τότε, βεβαίως, συγκλονίστηκε ο κόσμος, γιατί έγινε μέσα στο Κτήριο 9. Κυρίως, όμως, το πρόβλημα που υπήρξε είναι πώς πέρασε το όπλο μέσα στα δικαστήρια. Και όλοι τότε αναρωτηθήκαμε. Υπήρχε δηλαδή ένα τεράστιο πρόβλημα.

Τότε είχαμε εκπονήσει ένα σχέδιο αντιμετώπισης όλης αυτής της κατάστασης με πολύ συγκεκριμένες δράσεις –θα το εξηγήσουμε και αργότερα- αλλά φοβάμαι ότι από τότε δεν έχει γίνει τίποτα, κύριε Υπουργέ. Και παραμένει πολύ μεγάλο το πρόβλημα, διότι και η λειτουργία των δικαστηρίων δυσχεραίνεται, αλλά βεβαίως στα δικαστήρια δυστυχώς έχουμε συνεχή συμβάντα επιθέσεων από κουκουλοφόρους και αντιεξουσιαστές. Πρόσφατα μόνο να σας θυμίσω ότι υπήρξε επίθεση με μολότοφ στα Κτήρια 7και 11 στην οδό Ευελπίδων.

Και το ερώτημα παραμένει. Τι κάνετε για να αντιμετωπίσετε αυτήν την κατάσταση; Διότι αυτό που αναφέρεται από τα δικαστήρια και από τους δικαστικούς υπαλλήλους και από τους δικαστές, είναι ότι η φύλαξη είναι μηδαμινή. Είναι περιορισμένες οι αστυνομικές δυνάμεις, υπάρχουν απαρχαιωμένα –και θα πούμε και άλλα πράγματα σε αυτό- τεχνικά και τεχνολογικά μέτρα ασφαλείας, ελλιπής ηλεκτροφωτισμός. Και το ζήτημα είναι σε τι μέτρα θα προβείτε, γιατί, κύριε Υπουργέ, ελπίζω το άβατο των Εξαρχείων που βρίσκεται κοντά στην οδό Ευελπίδων να μη μετεξελιχθεί και σε άβατο των δικαστηρίων.

Περιμένω να μου δώσετε τις απαντήσεις και τι θα κάνετε γι’ αυτό το ζήτημα.

**ΠΡΟΕΔΡΕΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Καραγκούνη, η Αστυνομία λαμβάνει όλα τα μέτρα που χρειάζονται, προκειμένου να ασφαλίσει την περιοχή των δικαστηρίων και ειδικά του Πρωτοδικείου Αθηνών, αλλά και του Εφετείου και του Αρείου Πάγου.

Συγκεκριμένα, για την ασφάλιση της περιοχής και τη φρούρηση των κτηριακών εγκαταστάσεων του Πρωτοδικείου Αθηνών διατίθενται σαράντα αστυνομικοί και άλλοι δεκαπέντε αστυνομικοί για τον χειρισμό των μηχανημάτων ασφαλείας στις εισόδους του. Για το Εφετείο Αθηνών διατίθενται άλλοι σαράντα αστυνομικοί και είκοσι δύο αστυνομικοί για την αστυνόμευση της ευρύτερης περιοχής. Επιπλέον, εννέα αστυνομικοί στο Εφετείο για τον χειρισμό των μηχανημάτων ασφαλείας.

Η δύναμη αυτή είναι επαρκής. Όταν υπάρχουν προβλήματα –σαν και αυτά που αναφέρατε- φυσικά καλούνται δυνάμεις των μέτρων τάξης και αποκατάστασης της τάξης για να ενισχύσουν τις υπάρχουσες αστυνομικές δυνάμεις. Από εκεί και πέρα δεν μπορούμε να πάμε σε λογική υπερεξασφάλισης ενός χώρου, γιατί αυτό όπως καταλαβαίνετε θα είναι σε βάρος των άλλων χώρων της περιοχής των Αθηνών. Κάνουμε όμως ό,τι προβλέπεται.

Έχουμε ζητήσει και είμαστε σε συνεργασία με το Τριμελές Συμβούλιο Διοίκησης του Πρωτοδικείου Αθηνών και της Διεύθυνσης του Εφετείου Αθηνών για τη βελτίωση των αδυναμιών στα μέτρα ασφαλείας και τη διαχείριση των κινδύνων. Υπάρχει συνεχής συνεργασία σε περίπτωση πληροφόρησης για κινδύνους.

Σε ό,τι αφορά το λεγόμενο «άβατο», σας πληροφορώ –και το ανακοινώνω αυτήν τη στιγμή στο Σώμα- ότι σήμερα με χειρουργικό τρόπο –γι’ αυτό δεν έχει γίνει γνωστό- εξαρθρώθηκε μία εγκληματική οργάνωση με μέλη Αλβανούς υπηκόους και ημεδαπούς στα Εξάρχεια, που δραστηριοποιούνται στην αποθήκευση, μεταφορά και διακίνηση ναρκωτικών. Κατασχέθηκαν μεγάλες ποσότητες χασίς και κοκαΐνης.

Το ανακοινώνω, γιατί έχει σχεδόν ολοκληρωθεί αυτήν τη στιγμή η επιχείρηση, η οποία –ξαναλέω- γίνεται με αθόρυβο και χειρουργικό τρόπο και ήταν πολύ αποτελεσματική. Φυσικά αυτή η επιχείρηση δεν ήταν προϊόν οποιωνδήποτε πιέσεων αυτών των ημερών, γιατί και ο σχεδιασμός και η προετοιμασία και η πληροφόρηση, η οποία δυστυχώς δεν υπήρχε -δεν υπήρχε σχεδόν καμία πληροφόρηση όλα αυτά τα χρόνια- απαιτεί αρκετούς μήνες. Έγινε συστηματική δουλειά από τις αρμόδιες υπηρεσίες, έγινε εξαιρετική δουλειά από τις αστυνομικές αρχές και τα αποτελέσματα θα τα ανακοινώσουν οι αστυνομικές αρχές αύριο.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κύριε Υπουργέ, εγώ δεν μπορώ να μην σας δώσω συγχαρητήρια για αυτήν την επιχείρηση που κάνατε, για τη σύλληψη των ναρκέμπορων. Όμως, τώρα μου ξύνετε πληγές. Να σας ρωτήσω κάτι; Εσείς που είστε στρατηγός και επιχειρησιακός, εσείς προσωπικά σαν Υπουργός, θα μπορούσατε να πάτε στα Εξάρχεια και να επιβλέψετε αυτήν την επιχείρηση; Εδώ οι συνάδελφοι του Κοινοβουλίου –ρωτάω- μπορούν να πάνε μία βόλτα στα Εξάρχεια;

Υπάρχει αποκλεισμός στα Εξάρχεια. Και ευθύνεστε και προσωπικά. Η Κυβέρνηση συνολικά ευθύνεται γι’ αυτό. Συγχαρητήρια για την επιχείρηση αυτή. Όμως εσείς μπορείτε να πάτε να κάνετε μια επίβλεψη αυτής της επιχείρησης; Δεν μπορείτε, κύριε Υπουργέ. Δεν μπορείτε να περάσετε στα Εξάρχεια. Το ταχυδρομικό κατάστημα εκεί έκλεισε από τους συνεχείς βανδαλισμούς. Κατεβάζουν τον κόσμο από τα τρόλεϊ και καίνε τα τρόλεϊ. Και συζητάμε τώρα για την επιχείρηση που κάνατε;

Βεβαίως να σας δώσω συγχαρητήρια και σε εσάς προσωπικά αλλά και στις δυνάμεις, αλλά τι λέει αυτό; Μην ξύνετε πληγές σχετικά με τα Εξάρχεια, γιατί υπάρχουν τεράστιες ευθύνες, κύριε Υπουργέ. Και δυστυχώς δεν έχετε κάνει τίποτα για αυτό.

Σχετικά με το ζήτημα της ασφάλειας των δικαστηρίων, θέλω να πω τα εξής. Εμείς, σας είχα πει, είχαμε εκπονήσει ένα πολύ συγκεκριμένο πρόγραμμα. Είναι ελλιπέστατη η αστυνόμευση στα δικαστήρια και πρέπει να ενημερωθείτε καλύτερα.

Εμείς είχαμε σχεδιάσει, κύριε Υπουργέ, να μπούνε X-rays, ώστε να μπορεί να γίνει έλεγχος αν περνάνε όπλα μέσα στο δικαστικό μέγαρο. Το ξέρετε ότι τώρα δεν υπάρχει κανένας έλεγχος; Είχαμε προβλέψει να μπουν νέες κάμερες και να αντικαταστήσουν τις παλιές. Δεν έχει προχωρήσει τίποτα από όλα αυτά. Ευτυχώς, είχαμε σφραγίσει τον πίσω χώρο, του άλσους, για να μην υπάρχει δίοδος μέσα. Δεν ξέρω πραγματικά ποια είναι η αστυνόμευση γύρω-γύρω. Αυτό που μαθαίνω και αυτό που μου λένε είναι ότι δεν υπάρχει καμία.

Επίσης, εγώ θα σας κάνω μία πρόταση. Μπαίνει χιλιάδες κόσμος στα δικαστήρια κάθε μέρα. Βάλτε έναν γκισέ απ’ έξω. Ελάτε σε συμφωνία με το Υπουργείο Δικαιοσύνης. Το είχαμε προχωρήσει. Έτσι, για να κάνουν αίτηση για πιστοποιητικά, να μην χρειάζεται να εισέρχονται μέσα στα δικαστήρια. Θα μπορεί να γίνεται σε έναν γκισέ έξω από αυτά, οπότε να διευκολυνθεί και το δικό σας έργο. Η προσπάθεια που έχει γίνει στο Εφετείο πρέπει να συνεχιστεί και στο Ειρηνοδικείο, αλλά και σε όλα τα δικαστήρια της χώρας.

Νομίζω, κύριε Υπουργέ, ότι υπάρχει ένα άλλο ζήτημα, το οποίο πρέπει να το δείτε. Νομίζω ότι δηλώνει και τον μη συντονισμό που υπάρχει στα δικαστήρια. Έχει να κάνει με τις συνεχείς τηλεφωνικές απειλές για βόμβες, που όλοι βγαίνουν έξω και σταματάει η λειτουργία των δικαστηρίων. Ποιος έχει την αρμοδιότητα να εκκενώσει το δικαστικό μέγαρο; Κανονικά πρέπει να το έχει η Αστυνομία και ο αρμόδιος υπεύθυνος αξιωματικός. Το ξέρετε ότι ρωτάνε τον προϊστάμενο αν πρέπει να εκκενωθεί; Και αν τελικά σκάσει μια βόμβα, ποιος θα φταίει, κύριε Υπουργέ; Μπορεί να κρίνει ο προϊστάμενος αν πρέπει να εκκενωθούν τα δικαστήρια; Κάτι πολύ απλό σας λέω, που δηλώνει τον μη συντονισμό.

Δείτε το, κύριε Υπουργέ, γιατί θα έχουμε χειρότερα πράγματα. Θα συμβεί κάτι χειρότερο και μετά δεν θα μπορούμε να το θεραπεύσουμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής** **Ανασυγκρότησης):** Κύριε Καραγκούνη, το θέμα του συντονισμού, που είναι ένα θέμα διαρκώς ζητούμενο σ' όλους τους τομείς, δεν θα το αποφύγω. Δεν θα πω ότι όλα είναι καλώς καμωμένα και ότι δεν υπάρχει ανάγκη συντονισμού. Εσείς τα ξέρετε. Αν δεν κάνω λάθος, έχετε θητεύσει στο Υπουργείο Δικαιοσύνης και ξέρετε πώς λειτουργούν αυτοί οι χώροι πολύ καλύτερα από μένα. Είναι ένα ζήτημα το οποίο δεν αρνούμαι ότι πρέπει να ξαναδούμε. Πιθανότατα υπάρχουν πολλοί τομείς που θέλουν κάλυψη και χρήζουν καλύτερου συντονισμού.

Ξαναλέω, όμως, ότι δεν μπορούμε να πάμε σε λογική υπερεξασφάλισης. Δεν μπορούμε να διαθέτουμε δυνάμεις. Δεν είναι αστείρευτες οι δυνάμεις οι οποίες θα διατεθούν. Υπάρχει ένας μεγάλος αριθμός αστυνομικών οι οποίοι καλύπτουν δικαστικούς, γύρω στα τετρακόσια άτομα -προσπαθούμε να τα μειώσουμε, είναι υπερβολικός ο αριθμός- και αφορούν δικαστές οι οποίοι είχαν δικάσει πολύ παλιές υποθέσεις. Είναι ένα θέμα αυτών των ημερών που το εξετάζουμε και θα ληφθούν αποφάσεις. Επομένως διαρκώς ζητούμενο είναι το θέμα του συντονισμού. Προσπαθούμε να βελτιώσουμε την κατάσταση.

Από εκεί και πέρα, η τεχνολογία προχωράει και αυτό θα πρέπει να το βλέπουμε μέσα σ’ ένα πλαίσιο οικονομικών δυνατοτήτων. Φυσικά, είναι δεκτές οι οποιεσδήποτε προτάσεις για τη βελτίωση του συστήματος.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η έβδομη με αριθμό 916/27-5-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, όλα καλά αυτές τις μέρες στα Εξάρχεια, στο κέντρο των Αθηνών, παντού; Βλέπουμε ότι υπάρχει μια έντονη καταστροφική μανία και δολοφονική μανία διαφόρων.

Ο κοινός παρονομαστής των περισσοτέρων εκ των έκνομων αυτών ενεργειών είναι η τρομοκρατική ιστοσελίδα indymedia, στην οποία όλες αυτές οι παραβατικές ενέργειες, οι οποίες συνέβαιναν και συμβαίνουν στην πατρίδα μας, οργανώνονται. Οι περισσότερες ανακοινώνονται από πριν στο indymedia και αφού έχουμε «αίσιο» τέλος γι’ αυτούς –εντός εισαγωγικών βέβαια το «αίσιο»- μετά «ανεβάζουν» τα κατορθώματά τους στο indymedia, όπως είχε γίνει και με την ένοπλη πορεία στα Εξάρχεια από τον «Ρουβίκωνα», όπου το κράτος πήγε να τους δικαιολογήσει ότι τα όπλα δεν είναι αληθινά, είναι ψεύτικα, αλλά βγήκαν οι ίδιοι και είπαν «όχι, είναι αληθινά» και απ’ ό,τι φαίνεται το επιβεβαίωσαν λίγες μέρες μετά με μια δολοφονία η οποία έγινε και ενδεχομένως να έχουν γίνει και άλλες.

Επίσης, έχουμε την κατάληψη του ξενοδοχείου επί της οδού Αχαρνών, την κατάληψη του ξενοδοχείου «Όνειρο» στα Εξάρχεια, τις επιθέσεις οι οποίες γίνονται στο Αστυνομικό Τμήμα Εξαρχείων, τους βανδαλισμούς στους σταθμούς του μετρό και του ηλεκτρικού.

Το φοβερότερο όλων ήταν ότι κάποιος ρουφιάνος –γιατί περί αυτού πρόκειται- και μάλιστα κακόβουλος, έδωσε τα στοιχεία, τα ονόματα των ελεγκτών-υπαλλήλων, καλώς ή κακώς δημοσίων υπαλλήλων. Έδωσε, λοιπόν, τα στοιχεία των ελεγκτών του μετρό, της ΣΤΑΣΥ, στη δημοσιότητα και βγήκαν μέσω της ιστοσελίδας indymedia με όλα τα συνοδευτικά σχόλια: «Επισκεφθείτε τους», όχι φυσικά για να τους πουν «μπράβο». Μάρκαραν και τα σπίτια κάποιων ελεγκτών με σπρέι. Υπήρξαν και επιθέσεις.

Όλα αυτά νομίζω ότι θα σας έδιναν ένα πολύ καλό «πάτημα», αν θέλατε –γιατί δεν θέλετε- για να μπορέσετε να λύσετε αυτό το πρόβλημα. Εξάλλου, έχετε τους «υπερκοριούς», οι οποίοι καταγράφουν τα πάντα. Σίγουρα θα μπορούσατε να είχατε καταγράψει και όλα αυτά, όπως στα γραφεία του ΠΑΣΟΚ, μετά από δεκαπέντε-είκοσι επιθέσεις στην Χαριλάου Τρικούπη, ξαφνικά μπήκε ο «υπερκοριός» και συνελήφθησαν αυτοί οι οποίοι βανδάλιζαν και έκαιγαν. Θέλω να πω, δηλαδή, ότι το κράτος γνώριζε τα πάντα.

Ερωτάμε, κύριε Υπουργέ, πώς θα εξασφαλίσει το Υπουργείο την ασφάλεια των εργαζόμενων ελεγκτών της ΣΤΑΣΥ, και όχι μόνο των εργαζόμενων που δουλεύουν εκεί, αλλά και όλων όσοι στοχοποιούνται καθημερινά από την ιστοσελίδα indymedia με ολέθρια αποτελέσματα. Γιατί επιτρέπεται ακόμα η δημοσίευση στο διαδίκτυο αυτής της σελίδας, η οποία είναι σίγουρα τρομοκρατική με όλα όσα κάνει, είναι εγκληματική και σίγουρα αυτοί οι άνθρωποι έχουν καταπατήσει –για να χρησιμοποιήσω μια πολύ εκλαϊκευμένη λέξη- όλο τον Ποινικό Κώδικα;

Πριν από εμένα ήταν ο κ. Καραγκούνης. Το 2012 του είχαμε κάνει μια αντίστοιχη ερώτηση για το indymedia. Τότε μας είχε απαντήσει «άρες μάρες κουκουνάρες», «άλλα λόγια να αγαπιόμαστε».

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε, Πρόεδρε, σε ό,τι αφορά την ασφάλεια των εργαζομένων ελεγκτών της ΣΤΑΣΥ έχω να πω ότι διασφαλίζουν καθημερινά τη λειτουργία του μετρό και του ηλεκτρικού γύρω στους εξήντα πέντε αστυνομικούς συν οι ομάδες ΔΙΑΣ τα Παρασκευο-Σαββατοκύριακα οι οποίοι ενισχύουν αυτούς τους εξήντα πέντε ανθρώπους. Είναι μια μεγάλη αστυνομική δύναμη. Δυστυχώς, αναγκαστήκαμε να χρησιμοποιήσουμε αστυνομική δύναμη στους σταθμούς του μετρό, γιατί υπήρξαν τα περιστατικά που υπήρξαν.

Από εκεί και πέρα, προχωρώντας στο δεύτερο σκέλος της ερώτησης για την ιστοσελίδα indymedia, θέλω να σας ενημερώσω ότι όπως ξέρετε στο ίντερνετ είναι τεχνικά εφικτή η ανάρτηση διαφόρων θεμάτων. Πολλές φορές αυτά αγγίζουν τα όρια της νομιμότητας ή τα υπερβαίνουν. Οι υπεύθυνοι –providers- ή οι διαχειριστές –administrators- πολλές φορές βρίσκονται εκτός Ελλάδος. Η διαδικασία εντοπισμού των υπευθύνων –όχι των ιστοσελίδων- είναι πολλές φορές δύσκολη. Η νομοθεσία μάς επιτρέπει τη φραγή πρόσβασης σε ιστοσελίδες στοιχηματισμού τυχερών παιγνίων ή σε ιστοσελίδες που αφορούν υλικό πορνογραφίας ανηλίκων. Αυτά σε ό,τι αφορά την indymedia και τη διασφάλιση του χώρου του μετρό και του ΗΣΑΠ. Δεν είναι όλα εύκολα στα θέματα της διασφάλισης των διαφόρων χώρων.

Ισχύει αυτό που είπα και πριν ότι ούτε λογική υπερεξασφάλισης μπορούμε να εφαρμόσουμε ούτε να φυλάμε τα πάντα. Κάνουμε ό,τι μπορούμε. Πιστέψτε με, υπάρχουν αποτελέσματα και θα υπάρξουν πολύ περισσότερα στο άμεσο μέλλον.

**ΠΡΟΕΔΡΕΥΩΝ (Νικήτας Κακλαμάνης):** Πάντως, κύριε Υπουργέ, μόλις πριν από λίγο διάβασα σε σχέδιο νόμου που κατατίθεται -το υπογράφετε και εσείς- σχετικά με αδικήματα σε ιστοσελίδες άλλου είδους. Ίσως είναι ευκαιρία να καλύψουμε τα κενά για τέτοιου τύπου ιστοσελίδες, αν δηλαδή αυτή λέγεται ιστοσελίδα. Μόνο να απειλεί και να βρίζει! Τι ιστοσελίδα είναι;

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, είπατε ότι υπάρχουν εξήντα πέντε αστυνομικοί. Φυσικά και δεν είναι αρκετοί ούτε μπορούν να φυλάξουν ένα τεράστιο δίκτυο του μετρό, του ΗΣΑΠ, του ΗΛΠΑΠ, των λεωφορείων και όλων αυτών. Βέβαια, προχθές που η νεολαία του ΣΥΡΙΖΑ είχε ένα φεστιβάλ στο Μαρούσι, οι αστυνομικοί ήταν πολλοί περισσότεροι από τους παρευρισκόμενους. Δηλαδή, όταν θέλει για κάποιον λόγο η Αστυνομία μπορεί να κάνει πολύ σωστά τη δουλειά της. Και εάν ρωτήσετε υπηρεσιακά τους αξιωματικούς της Ελληνικής Αστυνομίας ή εάν ρωτήσετε τους άμεσα εμπλεκόμενους, τους αστυνομικούς της ΔΙΑΣ, θα σας πουν πώς μπορεί να λυθεί το πρόβλημα μέσα σε μια εβδομάδα. Όλα αυτά τα προβλήματα τα οποία ταλανίζουν την κοινωνία, κοροϊδεύουν φυσικά όλους όσους υπόσχονται αλλά δεν μπορούν να κάνουν τίποτα, μπορούν να λυθούν μέσα σε μια εβδομάδα. Έτσι λένε οι καθ’ ύλην αρμόδιοι αστυνομικοί, οι οποίοι είναι κάθε μέρα στην πιάτσα, στην πρώτη γραμμή του κινδύνου.

Μιλήσατε για φραγή κάποιον ιστοσελίδων. Να σας θυμίσω ότι σε πάρα πολλές κρατικές υπηρεσίες υπάρχει φραγή και στην ιστοσελίδα της τρίτης πολιτικής δύναμης, της Χρυσής Αυγής. Έτσι για να λέμε κάποια πράγματα, για να δείξουμε ότι εάν το σύστημα θέλει, μπορεί να κάνει τα πάντα. Όμως, φαίνεται ότι η Χρυσή Αυγή πονάει, το indymedia κάποιους τους βολεύει.

Στον κ. Κούζηλο, ο οποίος κάθεται από πίσω μου, αφού του έβαλαν βόμβα στο αυτοκίνητό του πριν από ενάμιση μήνα, η διεύθυνσή του είναι ακόμα στην ιστοσελίδα indymedia, κύριε Υπουργέ, όπως και η δικιά μου. Αν χτυπήσετε το όνομά μου στην ιστοσελίδα, θα σας βγάλει πολλά κατεβατά. Θα τελειώσει το μελάνι στο printer σας. Μάλιστα κάποτε με είχαν στοχοποιήσει και είχαν βάλει λάθος διεύθυνση. Έβαλα κάποιον που ξέρει από αυτά να διορθώσει τη διεύθυνση γιατί θα πήγαιναν να χτυπήσουν και να κάψουν την επιχείρηση κάποιου άλλου.

Είπατε ότι είναι τεχνικά εφικτή η ανάρτηση σε μια ιστοσελίδα τύπου indymedia και δεν μπορείτε να κάνετε κάτι για αυτό. Ναι, δεν μπορείτε να κάνετε κάτι για αυτό. Θα μπορούσατε, όμως, ή να το κλείσετε ή να προβείτε στα δέοντα: να γίνουν κατεπείγουσες έρευνες κα να υπάρξει σύλληψη όλων αυτών οι οποίοι προβαίνουν σε πλήθος παρακρατικών ενεργειών.

Πολύ καλές πληροφορίες και βοήθεια σχετικά με τον τρόπο οργάνωσης και λειτουργίας του indymedia, κύριε Υπουργέ, θα μπορούσατε να ζητήσετε από το γιο του κ. Σκουρλέτη, ο οποίος προΐστατο σε ομάδα κουκουλοφόρων, η οποία επετέθη στα γραφεία της τρίτης πολιτικής δύναμης, της Χρυσής Αυγής και στα γραφεία των Ευρωβουλευτών της Χρυσής Αυγής. Ως μόνιμος θαμώνας μιας κατάληψης στο Μαρούσι –παράνομη κι αυτή αλλά δεν την πειράζει κανένας- έχει προβεί σε εκατοντάδες έκνομες ενέργειες.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ξέρετε καλά ότι η Αστυνομία έχει τηρήσει τη στάση που πρέπει σε ό,τι αφορά τη διατήρηση της τάξης. Δεν εμπλέκεται και δεν ενδιαφέρεται για την πολιτική απόχρωση που έχει ο κάθε χώρος. Απλά προσπαθεί να διατηρεί την τάξη. Προσπάθησε και στο Μαρούσι, το οποίο αναφέρατε πριν.

Πιστέψτε με, κακώς αναφέρετε ονόματα γιατί η Αστυνομία προσπάθησε να αποτρέψει συμπλοκές μεταξύ των διαφόρων πλευρών.

**ΗΛΙΑΣ ΠΑΝΑΓΙΩΤΑΡΟΣ:** Τώρα «κακώς»; Όταν εμάς μας είχατε στα μανταλάκια ήταν «καλώς»;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Σε ό,τι αφορά στα λόγια που λέει ο ένας κι ο άλλος ότι έτσι θα μπορούσε να αποτραπεί μια πράξη, αυτά είναι λόγια που εύκολα λέγονται, αλλά όποιος έρθει στη θέση να τα υλοποιήσει τότε καταλαβαίνει –θα έπρεπε κάποιοι να καταλαβαίνουν από πριν- ότι χρειάζεται χρόνος, χρειάζεται σχεδιασμός, χρειάζονται πληροφορίες. Τόσα χρόνια τα προβλήματα στα Εξάρχεια κουκουλώνονταν ρίχνονταν, σκουπίζονταν κάτω από το χαλί. Δεν υπήρχε τίποτα απ’ αυτά που είπαν και τώρα προσπαθούμε να βγάλουμε άκρη με τη δύσκολη κατάσταση η οποία περιπλέχτηκε και έχει δημιουργηθεί τόσα χρόνια.

Βέβαια, ξέρετε ότι δεν μπορούμε να έχουμε ούτε ασφάλεια στρατοπέδου συγκέντρωσης ούτε στρατιωτική τάξη στην κοινωνία. Στρατιωτική τάξη πρέπει να έχουμε στον στρατό και την αστυνομία που κάποιοι δεν την θέλουν. Εμείς, όμως, εκεί έχουμε επικεντρωθεί. Εκεί πρέπει και θα έχουμε ασφάλεια στην υπόλοιπη κοινωνία.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Σειρά έχει η δέκατη με αριθμό 1049/27-6-2016 επίκαιρη ερώτηση δεύτερου κύκλου του Βουλευτή Α΄ Πειραιά της Νέας Δημοκρατίας, κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ανολοκλήρωτο έλεγχο για πλαστά πτυχία σε προσλήψεις του Πυροσβεστικού Σώματος.

Κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριε Υπουργέ, στις 30 Μαρτίου είχα κάνει μια ερώτηση, σχετικά με το ίδιο θέμα. Η απάντηση που μου έδωσε το Υπουργείο ήταν μια πάρα πολύ λιτή απάντηση και έλεγε ότι η διαδικασία βρίσκεται στο τελικό της στάδιο. Δεν μας έδωσε καμμία άλλη διευκρινιστική. Δεν μας διευκρίνισε, απολύτως, τίποτα άλλο, ούτε πότε θα ολοκληρωθεί αυτό το στάδιο ούτε πόσα πλαστά πτυχία έχουν βρεθεί.

Όπως γνωρίζετε, η ιστορία του ελέγχου των πλαστών πτυχίων ξεκίνησε όταν το 2011 στον διαγωνισμό με αριθμό 3938 του Πυροσβεστικού Σώματος εντοπίστηκαν πάρα πολλά πλαστά δικαιολογητικά, πλαστά πτυχία ακόμα και διπλώματα «μαϊμού». Το μεγάλο πρόβλημα ήταν ότι υπήρχαν υπεύθυνες δηλώσεις πάρα πολλών συμμετεχόντων οι οποίοι έγιναν επιτυχόντες αυτού του διαγωνισμού που έλεγαν ότι είχαν τελειώσει τη στρατιωτική τους θητεία με την ικανότητα του Ι1 ενώ είχαν τελειώσει με Ι2, Ι3, Ι4, Ι5.

Όταν πάρα πολλοί απ’ αυτούς οι οποίοι συμμετείχαν στον διαγωνισμό προσέφυγαν στα γραφεία του ΑΣΕΠ ρωτώντας για ποιο λόγο έχουν γίνει όλα αυτά, δεν πήραν κάποια απάντηση και βρέθηκαν να είναι μπλεγμένοι σε μια ιστορία, η οποία δυστυχώς κρατάει μέχρι και σήμερα.

θα ήθελα να σας αναφέρω ότι την παρατυπία αυτή την επεσήμανε το Νομικό Συμβούλιο του Κράτους που έχει βγάλει μια σχετική γνωμοδότηση με αριθμό 206/2012. Το 2014 ο νυν αρχηγός της Νέας Δημοκρατίας, όταν ήταν Υπουργός Διοικητικής Ανασυγκρότησης, ο Κυριάκος Μητσοτάκης, με έναν νόμο, τον ν.4305/2014 είχε ξεκινήσει μια διαδικασία ελέγχου όλων των πτυχίων των δημοσίων υπαλλήλων.

Αυτό το οποίο υπάρχει ως πληροφορία είναι ότι στους τέσσερις χιλιάδες πυροσβέστες, που γι’ αυτούς συζητάμε, ο αριθμός αυτών οι οποίοι έχουν εισαχθεί με πλαστά πτυχία, παράτυπα δικαιολογητικά ή πλαστά δικαιολογητικά ανέρχεται κοντά στα εξακόσια άτομα. Αυτοί οι οποίοι δεν είναι επιτυχόντες, αυτοί οι οποίοι απορρίφθηκαν από τον διαγωνισμό έχουν προσφύγει στα διοικητικά δικαστήρια.

Ξέρετε, λοιπόν, ότι είναι μια διαδικασία η οποία δεν τιμά το Ελληνικό Κοινοβούλιο, δεν τιμά το ελληνικό κράτος, δεν τιμά το Υπουργείο, όταν άνθρωποι οι οποίοι παρανόμως κατέχουν μια θέση να μην απομακρύνονται απ’ αυτήν κι άλλοι άνθρωποι οι οποίοι πραγματικά την αξίζουν και τη δικαιολογούν τα δικαιολογητικά, τα οποία φέρουν, να κάνουν έναν αγώνα τόσων πολλών ετών για να μπορέσουν να δικαιωθούν.

Θα ήθελα να προσθέσω, επίσης, σε αυτό ότι με την προσφυγή τους στα διοικητικά δικαστήρια αναγνωρίζεται και καταλαβαίνετε ότι όταν αυτοί θα δικαιωθούν θα πάρουν και αναδρομικά όλα αυτά τα χρήματα σε μια πάρα πολύ δύσκολη οικονομική περίοδο για τη χώρα.

Αυτό, λοιπόν, το οποίο σας ερωτώ είναι: Πότε, επιτέλους, θα τελειώσει αυτός ο διαγωνισμός, αυτός ο έλεγχος των πλαστών δικαιολογητικών; Διότι, όπως καταλαβαίνετε, μετά από πέντε χρόνια είναι πραγματικά άδικο και δείχνει μια εικόνα ενός κράτους που πραγματικά δεν μπορεί να ελέγξει τους μηχανισμούς τους οποίους αυτό διοικεί.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Κατσαφάδο, ακριβώς εκεί νομίζω ότι έγκειται η ουσία του θέματος, στο ότι κάποιοι βιάζονται να διώξουν κάποιους άλλους για να μπουν αυτοί και να πάρουν τη θέση τους.

Ας τα βάλουμε τα πράγματα σε μια σειρά. Όπως θα πω και στην επόμενη ερώτηση, το 2011 έγιναν τρεις διαγωνισμοί, προσελήφθησαν γύρω στους τέσσερις χιλιάδες πυροσβέστες. Από αυτούς, στον έλεγχο των δικαιολογητικών που ακολούθησε βρέθηκαν γύρω στα διακόσια πενήντα πλαστά δικαιολογητικά. Αυτοί οι πυροσβέστες αποπέμφθηκαν από το Σώμα. Στη συνέχεια έγινε ένας άλλος έλεγχος από το Σώμα Επιθεωρητών Δημοσίας Διοίκησης, βρέθηκαν γύρω στα πενήντα άτομα, και αυτοί είχαν την ίδια τύχη. Και αυτός είναι ο τρίτος έλεγχος μετά από την Κοινή Υπουργική Απόφαση του 2014, που αφορά όλα τα άτομα αυτά, τους τέσσερις χιλιάδες περίπου ανθρώπους, των οποίων τα δικαιολογητικά πρέπει να ελεγχθούν. Και όταν λέμε τα δικαιολογητικά, εννοούμε τα όποια πτυχία έχουν, οι άδειες οδηγήσεως μοτοσυκλέτας, αυτοκινήτου, ό,τι άλλα παραστατικά έχουν υποβάλλει. Είναι μια δύσκολη διαδικασία. Ο έλεγχος συγκεκριμένα τελειώνει μέσα στον Σεπτέμβριο. Είναι ένας πολύ δύσκολος έλεγχος και επειδή είναι ο τρίτος, η πληροφόρησή μου είναι ότι δεν είναι σημαντικός ο αριθμός των πλαστών δικαιολογητικών, οι κάτοχοι των οποίων, φυσικά, θα έχουν την ίδια τύχη που είχαν και οι υπόλοιποι, θα αποπεμφθούν, δηλαδή, από το Σώμα.

Από εκεί και πέρα υπάρχουν διαδικασίες, πλέον, για τις προσλήψεις στο Πυροσβεστικό Σώμα. Από φέτος προσλαμβάνονται με πανελλήνιες εξετάσεις και αξιωματικοί και πυροσβέστες. Η διαδικασία πρόσληψης πυροσβεστών ήταν μέχρι τώρα από αστεία έως χαοτική. Μπαίνει μια τάξη, νομίζω, με συναίνεση όλων των παρατάξεων σε αυτόν τον χώρο. Και πρέπει να μπει μια τάξη στις προσλήψεις των πυροσβεστών και να μην μπαίνουν οι άνθρωποι αυτοί από το «παράθυρο», αναζητώντας ελπίδες στους διάφορους προστάτες.

Επομένως, η απάντησή μου είναι αυτή. Σας είχα απαντήσει και γραπτώς στην ερώτησή σας. Συμπληρώνω τώρα τον ακριβή χρόνο, αν θέλετε, επειδή λέγαμε «σε σύντομο χρόνο» και θα δείτε τα αποτελέσματα πολύ σύντομα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κατσαφάδο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, κύριε Πρόεδρε.

Κύριε Υπουργέ, δεν γίνεται μια μάχη μεταξύ αυτών που δουλεύουν και αυτών οι οποίοι θέλουν να πάρουν τις θέσεις τους. Εδώ είναι μια μάχη δικαίου. Και καλό είναι μέσα σε αυτήν την Αίθουσα να αναγνωρίζουμε ποιος έχει το δίκιο και ποιος έχει το άδικο.

Υπάρχουν κάποιοι άνθρωποι οι οποίοι έχουν προσληφθεί στο ελληνικό δημόσιο φέρνοντας κάποια δικαιολογητικά, τα οποία δεν έχουν καμμία σχέση με την πραγματικότητα. Δεν μπορεί λοιπόν να χαϊδεύουμε αυτιά. Όποιος έχει κάνει λάθος, όποιος έχει παρανομήσει, αυτός θα πρέπει να πάρει και το βάρος των συνεπειών αυτής της παρανομίας, την οποία έχει διαπράξει.

Από εκεί και πέρα, χαίρομαι για την απάντηση την οποία μου δίνετε. Όχι για το ότι κράτησε τόσο μεγάλο χρονικό διάστημα ο έλεγχος όλων αυτών των δικαιολογητικών, που σας τα ανέφερα κι εγώ, αλλά γιατί τουλάχιστον θα μπει ένα τέλος στην αγωνία όλων αυτών των ανθρώπων, οι οποίοι δεν ξέρουν αν ποτέ θα προσληφθούν στο Πυροσβεστικό Σώμα, αλλά και αυτών οι οποίοι παρανόμησαν ή φοβούνται ότι μπορεί να έχει γίνει κάποιο λάθος με τα δικαιολογητικά τους και να φοβούνται ότι θα δουν την πόρτα της εξόδου από το Πυροσβεστικό Σώμα.

Χαίρομαι, λοιπόν, που η απάντηση την οποία μου δίνετε είναι ότι τον Σεπτέμβρη θα έχει τελειώσει όλος αυτός ο έλεγχος των δικαιολογητικών. Καλό θα ήταν κάποια στιγμή, αν θέλουμε να εξελιχθούμε ως κράτος, όλες αυτές τις διαδικασίες να μπορέσουμε να τις κάνουμε πιο γρήγορες, γιατί δεν είναι δυνατόν να καθόμαστε και να το συζητάμε τόσο καιρό.

Πριν από λίγο ο συνάδελφος ο κ. Καραγκούνης, αλλά και οι συνάδελφοι της Χρυσής Αυγής μιλάγανε για πράγματα τα οποία δυστυχώς στις υπόλοιπες ευρωπαϊκές χώρες θεωρούνται αυτονόητα, κύριε Υπουργέ. Κάποια στιγμή, λοιπόν, θα πρέπει κι εμείς να εκσυγχρονιστούμε, να εκσυγχρονιστούμε με την πορεία του καιρού, να εκσυγχρονιστούμε με αυτό το οποίο απαιτούν οι εποχές κι όχι να καθόμαστε να μοιρολατρούμε και να λέμε ότι είναι πολλά τα δικαιολογητικά, τα οποία πρέπει να εξετάσουμε ή ήταν πολλοί οι συμμετέχοντες στο διαγωνισμό και παίρνει λίγο χρόνο. Μα, τόσος χρόνος; Πάνω από δύο χρόνια; Είναι αρκετός, είναι πάρα πολύς.

Κλείνοντας, λοιπόν, εφόσον δέχομαι την απάντησή σας –και με ικανοποιεί η απάντησή σας ότι τουλάχιστον τον Σεπτέμβρη θα έχουμε ένα αίσιο τέλος-, δεν θα μπορούσα κι εγώ, κύριε Υπουργέ, με αφορμή τα γεγονότα τα οποία γίνανε προχθές να μην πω μια κουβέντα για το άβατο -εντός κι εκτός εισαγωγικών- των Εξαρχείων.

Βεβαίως και σας δίνω συγχαρητήρια, όχι σε εσάς κυρίως, αλλά στους αστυνομικούς οι οποίοι συμμετείχαν σε αυτήν την επιχείρηση, αλλά δεν νομίζω ότι περιποιεί τιμή για κανέναν η κατάσταση, η οποία επικρατεί στα Εξάρχεια.

Νομίζω ότι δεν περιποιούν τιμή οι τελευταίες εξελίξεις οι οποίες έχουν γίνει στα Εξάρχεια, με όλους αυτούς που ανήκουν στον αντιεξουσιαστικό χώρο να μπορούν να κάνουν ό,τι θέλουν, να έχουν αυτοί τον νόμο στα χέρια τους, να προχωράνε ακόμη και σε δολοφονίες. Εγώ δεν θα σταθώ, τα δικαστήρια είναι αρμόδια να κρίνουν και η αστυνομία. Αν ήταν έμπορος ναρκωτικών, θα έπρεπε να τον συλλάβει η αστυνομία κι όχι να είναι αυτόκλητοι υπερασπιστές του δικαίου κάποιοι άνθρωποι οι οποίοι κουβαλάνε ένα όπλο και περιφέρονται σε μια γειτονιά.

Από εκεί και πέρα, κύριε Υπουργέ, όλα αυτά θα πρέπει να τα δούμε με τη σημασία και με τη σοβαρότητα που τους αρμόζει κι έξω από ιδεολογίες και ιδεολογικές αντιλήψεις και έξω από τη λογική του να προσπαθούμε να αγκαλιάσουμε και να χαϊδέψουμε ανθρώπους, οι οποίοι είναι έξω από τα όρια του νόμου, οι οποίοι οδηγούνται στην παρανομία, αλλά έχουν κάποια ιδεολογικά πρόσημα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο, αν και νομίζω ότι έχετε καλύψει τον συνάδελφο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ακριβώς, κύριε Πρόεδρε, και δεν θέλω να μπερδέψω τα διάφορα θέματα πάλι των Εξαρχείων με τις προσλήψεις στην Πυροσβεστική.

Να θυμίσω πάλι ότι αυτά που συζητάμε αφορούν διαγωνισμούς του 2011, αφορούν διαγωνισμούς στους οποίους ο έλεγχος των παραστατικών θα έπρεπε να είχε γίνει άμεσα, όπως γίνεται αυτήν τη στιγμή για τις πανελλήνιες εξετάσεις άμεσα ο έλεγχος των δικαιολογητικών και δεν περιμένουμε χρόνια για να διώξουμε ή να προσλάβουμε ανθρώπους.

Αυτή η λογική η χαοτική με τις προσλήψεις από «παράθυρα» και από διάφορες «πόρτες» στο Πυροσβεστικό Σώμα έχει λήξει. Υπάρχουν διαδικασίες. Πιστεύω ότι τις αποδέχονται όλοι κι έτσι θα προχωρήσουμε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ο Βουλευτής κ. Κωνσταντίνος Δουζίνας, με επιστολή του προς τον Πρόεδρο της Βουλής, ζητεί άδεια ολιγοήμερης απουσίας στο εξωτερικό από 12 έως 19 Ιουλίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώςη Βουλή ενέκρινε τη ζητηθείσα άδεια.

Η Βουλευτής κ. Άννα Καραμανλή, με επιστολή της προς τον Πρόεδρο της Βουλής, ζητεί άδεια ολιγοήμερης απουσίας στο εξωτερικό από 11 έως 13 Ιουλίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Ιωάννης Πλακιωτάκης, με επιστολή του προς τον Πρόεδρο της Βουλής, ζητεί άδεια ολιγοήμερης απουσίας στο εξωτερικό από 8 έως 12 Ιουλίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Σειρά έχει η ενδέκατη με αριθμό 1054/27-6-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου-Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την απορρόφηση των επιλαχόντων συμβασιούχων πυροσβεστών πενταετούς υποχρέωσης.

Ορίστε, κύριε Μίχο, έχετε τον λόγο.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με την απόφαση 34671.Φ300.2/27-7-2011 προκηρύχθηκε διαγωνισμός, όπως ακούσαμε και από τον Βουλευτή της Νέας Δημοκρατίας, για την πρόσληψη τεσσάρων χιλιάδων πυροσβεστών πενταετούς υποχρέωσης. Η πρόσληψη αφορούσε τρεις χιλιάδες τετρακόσιους συμβασιούχους πυροσβέστες και εξακόσιους πολίτες προς ενίσχυση.

Έκτοτε δεν έχουν διενεργηθεί προσλήψεις από τον κατάλογο και τη σειρά των επιλαχόντων, παρ’ όλο που προβλέπεται η κάλυψη του 50% των κενών οργανικών θέσεων από τη συγκεκριμένη κατηγορία, με τη δυνατότητα ισχύος των πινάκων για δύο συν τρία έτη, προκειμένου να διοριστούν όλοι σε οργανικές θέσεις που θα προέκυπταν στο Πυροσβεστικό Σώμα κάθε έτος.

Έχει παρέλθει η πενταετία και δυστυχώς δεν τηρήθηκε η διαδικασία που προβλέπει ο ν.3938/2011, αλλά αντιθέτως προωθήθηκε η απορρόφηση διακοσίων είκοσι πέντε μονίμων πυροσβεστών από το διαγωνισμό των επτακοσίων είκοσι πέντε που διενεργήθηκε μεταγενεστέρως.

Κατά την ψήφιση σημειώθηκαν παρατυπίες. Επίσης, η προκήρυξη προέβλεπε σταδιακή απορρόφηση των επιλαχόντων σε βάθος τριετίας, με κάλυψη του 50% από τον πίνακα των επιλαχόντων των κενών οργανικών του Πυροσβεστικού Σώματος.

Ο πίνακας αυτός λήγει τον Ιανουαρίο του 2017, ενώ ανακοινώθηκε ότι το 2017 θα διενεργηθεί νέα προκήρυξη με όριο ηλικίας τα τριάντα πέντε έτη, με ό,τι αυτό συνεπάγεται για το μέλλον των συμβασιούχων επιλαχόντων πυροσβεστών.

Σας ερωτώ: Θα δρομολογηθεί άμεσα η απορρόφηση των επιλαχόντων συμβασιούχων πυροσβεστών και θα υπάρξει εκ νέου η αναγκαία παράταση του πίνακα των επιλαχόντων;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει Αναπληρωτής Υπουργός Εσωτερικών και Διοικητικής Ανασυγκρότησης, κ. Νικόλαος Τόσκας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εν μέρει έχει καλυφθεί το θέμα από προηγούμενες απαντήσεις σε συναφή θέματα, αλλά θα προσπαθήσω να βάλω τα πράγματα σε μια σειρά, γιατί η ερώτηση τα συγχέει λίγο.

Έγιναν τρεις διαγωνισμοί το 2011. Ο πρώτος διαγωνισμός αφορούσε τους τέσσερις χιλιάδες πυροσβέστες πενταετούς υποχρέωσης –όπως αναγράφεται στην ερώτηση-, εκ των οποίων οι τρεις χιλιάδες τετρακόσιοι ήταν συμβασιούχοι πυροσβέστες και οι εξακόσιοι εξ ιδιωτών. Έγινε ένας δεύτερος διαγωνισμός για πενήντα αξιωματικούς, που προσλήφθηκαν το 2012. Κι έγινε και ένας άλλος διαγωνισμός για μονίμους πυροσβέστες. Ήταν επτακόσιοι είκοσι πέντε πυροσβέστες και προσλήφθηκαν διακόσιοι είκοσι πέντε στις αρχές του 2014.

Τι προέβλεπε ο διαγωνισμός αυτός, στον οποίο αναφέρεστε, για τους πυροσβέστες πενταετούς υποχρέωσης; Προέβλεπε δυνατότητα μονιμοποίησης μέσα στην επόμενη πενταετία. Η πενταετία λήγει τώρα. Για ποιους, όμως, δυνατότητα μονιμοποίησης; Γι’ αυτούς οι οποίοι τότε είχαν ηλικία μικρότερη των σαράντα ετών και είχαν απολυτήριο λυκείου. Έτσι προέβλεπε ο νόμος.

Τώρα ερχόμαστε εμείς να υλοποιήσουμε αυτόν τον νόμο. Περίπου οι μισοί απ’ αυτούς έχουν αυτά τα τυπικά προσόντα. Ήταν τότε μικρότεροι από σαράντα έτη, δηλαδή θα είναι περίπου σαράντα πέντε ετών, και έχουν απολυτήριο λυκείου. Αυτοί θα μονιμοποιηθούν από τον Φεβρουάριο του 2017. Ήδη έχει βγει εγκύκλιος, η οποία τους καλεί να υποβάλουν τα δικαιολογητικά τους.

Τι γίνεται με τους υπόλοιπους; Για τους υπόλοιπους έχουμε δεσμευτεί να ανανεωθεί η πενταετής θητεία, η πενταετία, ώστε οι άνθρωποι να μην χάσουν τη δουλειά τους και γιατί τους έχει ανάγκη το Πυροσβεστικό Σώμα. Δεν μπορούν, όμως, να μονιμοποιηθούν αυτοί, γιατί δεν είχαν τα τυπικά προσόντα, τα ηλικιακά και των γραμματικών γνώσεων.

Τώρα, με τον ν.4249/2014 καθιερώθηκαν οι πανελλήνιες εξετάσεις. Πλέον από φέτος οι απλοί πυροσβέστες και οι αξιωματικοί μπαίνουν με πανελλήνιες εξετάσεις. Περίπου η διάρκεια φοίτησης θα είναι δυόμισι χρόνια για τους πυροσβέστες και τέσσερα χρόνια για τους αξιωματικούς. Πλέον θα έχουμε πολύ καλά εκπαιδευμένο προσωπικό και δεν θα έχουμε την ανάγκη των επιλαχόντων.

Τι γινόταν με τους επιλαχόντες μέχρι το 2011; Από αυτούς για τους οποίους προκηρύχθηκε ο διαγωνισμός, οι επιλαχόντες ήταν γύρω στους δύο χιλιάδες από τους εποχικούς και ήταν και γύρω στους είκοσι χιλιάδες εξ ιδιωτών. Διότι όλοι όσοι δεν πέτυχαν θεωρήθηκαν επιλαχόντες. Όπως καταλαβαίνετε, αυτό δεν μπορεί να υλοποιηθεί, δεν μπορεί και να τρέφουμε ελπίδες γι’ αυτόν τον κόσμο και δεν μπορεί να υπάρχει μια συνεχής ανανέωση ψεύτικων ελπίδων γι’ αυτούς τους ανθρώπους. Γιατί; Διότι πλέον μπήκε μια τάξη στο σύστημα, μπήκαν οι πανελλήνιες εξετάσεις από τις οποίες θα παίρνει πλέον προσωπικό το Πυροσβεστικό Σώμα.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Νικόλαος Μίχος.

**ΝΙΚΟΛΑΟΣ ΜΙΧΟΣ:** Συμφωνώ να γίνονται πανελλήνιες, αφού έτσι είναι. Όμως, μην ξεχνάμε ότι κάποιοι άνθρωποι που είναι είκοσι και είκοσι πέντε χρόνια εποχικοί δασοπυροσβέστες έχουν δώσει τη ζωή τους στις φλόγες, γνωρίζουν πολύ καλά τα μονοπάτια στις περιοχές τους, γνωρίζουν πάρα πολύ καλά τα δάση και τα βουνά. Είχαν μπει τότε χωρίς απολυτήριο λυκείου, γιατί δεν χρειαζόταν. Τώρα, τι θα γίνει μ’ αυτούς;

Μετά, στον διαγωνισμό που είχε γίνει, έγιναν εσκεμμένα παρατυπίες. Κατά την ψήφιση του νόμου στη Βουλή, το όριο ηλικίας από τα σαράντα έξι έτη που ήταν, ανέβηκε στα πενήντα τέσσερα, με αποτέλεσμα να μείνουν εκτός άτομα μικρότερης ηλικίας, αφού έτσι ανέβηκαν τα μόρια.

Δέχθηκαν διπλώματα οδήγησης της τελευταίας στιγμής, ακόμα και βεβαιώσεις, ενώ σε προηγούμενους διαγωνισμούς τα διπλώματα έπρεπε να έχουν εκδοθεί προ εξαμήνου.

Κατ’ εμέ, επειδή είμαι και επαγγελματίας οδηγός εδώ και πάρα πολλά χρόνια, για ένα επαγγελματικό δίπλωμα σε πυροσβεστικό όχημα, που ανεβαίνει σε περιοχές δύσβατες, χρειάζεται λίγο παραπάνω από έξι μήνες μέχρι να μάθει ο οδηγός. Γιατί χρειάζεται μια εμπειρία όταν θα πάρεις αυτό το όχημα να το πας κάπου. Έχουμε πολλά συμβάντα, όπου έχουν τουμπάρει πυροσβεστικά και έχουν πάθει και ζημιά οι οδηγοί. Πρώτα απ’ όλα για την ασφάλεια των οδηγών και μετά για να γίνει και σωστή δουλειά, ώστε να προχωρήσουν οι πυροσβέστες στο έργο της πυρόσβεσης.

Επίσης, όπως ακούστηκε πριν, όσον αφορά τα απολυτήρια Ι1, Ι2 και Ι3, πώς κάποιοι τα άλλαξαν; Τι μέσον υπήρχε και μπήκαν από Ι2, Ι3 και Ι4 –και σας μιλώ, κύριε Υπουργέ, πήγα στην βόρειο Εύβοια σε ένα χωριό και μου είπαν και για Ι4 και Ι5 απολυτήρια- και τα οποία άλλαξαν στην πορεία;

Αυτά δεν πρέπει να τα κοιτάξετε; Αυτοί οι άνθρωποι μπήκαν καθαρά με πολιτικό μέσο. Δεν μπήκαν γιατί το άξιζαν. Κι όμως υπάρχει και γνωμοδότηση του Νομικού Συμβουλίου του Κράτους, η υπ’ αριθμόν 260/2012, η οποία δεν αναγνωρίζει τη μεταγενέστερη μεταβολή της ικανότητας. Αυτό πρέπει να το κοιτάξετε. Γιατί, σας το ξαναλέω, μπήκαν καθαρά με πολιτικά κριτήρια.

Και οι προηγούμενες αποφάσεις έχουν πάρει τέσσερις αναβολές. Το είχε πει και ο κ. Μητσοτάκης στην εκπομπή «ΕΝΙΚΟΣ» του κ. Χατζηνικολάου, όταν ήταν Υπουργός.

Από εκεί και πέρα, κοιτάξτε τι θα γίνει το 2017, γιατί, όπως σας είπα πριν, είναι άνθρωποι, που έχουν δώσει τη ζωή τους και θα σας φέρω και παραδείγματα. Στην περιοχή μου, σε ένα χωριό όπου κάηκαν πέντε άνθρωποι ζωντανοί μέσα στις φλόγες, οι δύο ήταν εποχικοί δασοπυροσβέστες. Φυσικά, δεν έγινε τίποτα, κάηκαν, έδωσαν τη ζωή τους, αποσιωπήθηκε το θέμα, ξεχάστηκε. Υπάρχουν, όμως, σε αυτά τα χωριά –όχι μόνο στην Εύβοια, σε όλη την Ελλάδα- άνθρωποι, που δίνουν τη ζωή τους για να προστατεύσουν τις περιοχές τους.

Κοιτάξτε, λοιπόν, τα κριτήρια των ανθρώπων που είναι εδώ και πολλά χρόνια και μην πετάτε έξω ανθρώπους, που ναι μεν δεν έχουν απολυτήριο λυκείου, αλλά είναι πάρα πολλά χρόνια και τότε δεν υπήρχε αυτό το κριτήριο. Να υπάρχει μια δικαιοσύνη σε αυτούς που είναι να συνεχίσουν και από εκεί και πέρα, όπως το είπατε κι εσείς πριν, με τα σημερινά κριτήρια, ας υπάρχει και το απολυτήριο λυκείου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Έχω συναντηθεί με αντιπροσωπείες αυτών των ανθρώπων. Πράγματι, πολλοί από αυτούς έχουν προσφέρει πάρα πολλά και απόδειξη και αναγνώριση της προσφοράς τους είναι ότι τους ανανεώνουμε κάθε χρόνο την εποχιακή απασχόληση.

Θα μου πείτε ότι η εποχιακή απασχόληση είναι για πέντε μήνες και ένας άνθρωπος, για να ζήσει, θέλει να απασχολείται δώδεκα μήνες. Σύμφωνοι. Αυτό, όμως, είναι που μπορούμε να κάνουμε. Είναι συνέχεια της πρακτικής των προηγούμενων ετών, ακριβώς και λόγω της προσφοράς τους, αλλά και για να μην προκληθούν μεγάλες αναταράξεις στο σύστημα.

Υπενθυμίζω ότι μέχρι το 2011 οι προσλήψεις στην Πυροσβεστική ήταν μέσω διαγωνισμών, όποτε θυμόταν ο κάθε Υπουργός και όποτε προέκυπταν κάποιες ανάγκες μετά από μεγάλη καταστροφή. Μετά το 2011 υπήρξαν όλα αυτά τα «παράθυρα», που περιέγραψα πριν, για τα οποία, βέβαια, δεν φταίνε οι άνθρωποι. Μοιράζονταν ελπίδες από εδώ κι από κει και αυτοί οι άνθρωποι έτρεξαν να κάνουν κάποια δουλειά για να διασφαλίσουν τα προς το ζην.

Δεν μπορεί, όμως, να συνεχίσει αυτή η ροή με τους είκοσι δύο χιλιάδες, περίπου, ανθρώπους οι οποίοι θα καλύπτουν τις ανάγκες του Πυροσβεστικού Σώματος, οι οποίες αυτήν τη στιγμή δεν είναι και τεράστιες, καθώς έχουμε αρκετά μεγάλο αριθμό πυροσβεστών.

Έχουμε και το σύστημα, πλέον, των πανελληνίων, όπως είπαμε. Επομένως, εάν αυτοί οι άνθρωποι συνεχίσουν να τροφοδοτούν το Πυροσβεστικό Σώμα, δεν θα έχουν νόημα ούτε οι πανελλήνιες ούτε τίποτα, γιατί θα καλύπτουν σε συνεχή βάση τις διάφορες ανάγκες. Επίσης, δεν έχουν και τα τυπικά προσόντα, τον ηλικιακό περιορισμό και τον περιορισμό των γραμματικών γνώσεων, τα οποία ήξεραν τότε αυτοί οι άνθρωποι.

Εγώ αναγνωρίζω ότι με βάση τη λογική πως πρέπει να απασχοληθούν, έτσι έμπαιναν τόσα χρόνια. Αυτό θα πρέπει να γίνεται και τώρα. Αναζητούν μια καλύτερη τύχη. Πιέζουν, προσπαθούν, μοιράζουν ερωτήσεις στους εκπροσώπους των διαφόρων κομμάτων. Είναι θεμιτή η προσπάθειά τους και αναγνωρίζεται. Όμως, δεν μπορεί να συνεχιστεί μ’ αυτόν τον τρόπο το σύστημα πρόσληψης στο Πυροσβεστικό Σώμα. Το σύστημα πρόσληψης –και κάθε σύστημα πρόσληψης- πρέπει να είναι σοβαρό, να έχει κανόνες και να τηρούνται αυτοί οι κανόνες.

Από εκεί και πέρα, εγώ έχω μιλήσει μ’ αυτούς τους ανθρώπους και τους έχω πει τι δυνατότητες υπάρχουν. Νομίζω ότι έχουν αναγνωρίσει ότι πρέπει να υπάρχει ένα σύστημα και ότι πρέπει να τηρούνται οι προϋποθέσεις.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, έκλεισε ο κύκλος των ερωτήσεων στις οποίες απάντησε ο Υπουργός κ. Τόσκας. Ευχαριστούμε πολύ, κύριε Υπουργέ.

Μπαίνουμε τώρα στον άλλο κύκλο, όπου θα απαντήσει ο Αναπληρωτής Υπουργός κ. Μάρκος Μπόλαρης.

Επομένως, θα συζητηθεί η με αριθμό 1073/30-6-2016 τέταρτη επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπηπρος τον Υπουργό Αγροτικής Ανάπτυξης και Τροφίμων, σχετικά με την αντιμετώπιση των προβλημάτων στο Νομό Σερρών από την οζώδη δερματίτιδα.

Ορίστε, κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Αναπληρωτή Υπουργέ, όπως γνωρίζετε, η λοιμώδης οζώδης δερματοπάθεια, αυτή η ζωονόσος πρωτοεμφανίστηκε στη χώρα μας στον Νομό Έβρου. Το 2015 εμφανίστηκε και στους όμορους νομούς του Νομού Σερρών, στη Χαλκιδική και στο Νομό Θεσσαλονίκης στην περιοχή των Βρασνών.

Για να γίνει μια ζώνη περιορισμού της, τότε, εμβολιάστηκε το ζωικό κεφάλαιο στην επαρχία Βισαλτίας. Στις αρχές του 2016, όμως, εμφανίστηκε η οζώδης δερματοπάθεια και σε εκτροφές σε άλλα σημεία του νομού και για την ακρίβεια σε σαράντα τέσσερις εστίες.

Τον μήνα Απρίλιο τα εμβόλια δεν επαρκούσαν για την κάλυψη όλου του ζωικού κεφαλαίου του νομού. Έτσι, προς τα τέλη Απριλίου είχαμε την πρώτη θανάτωση όλου του ζωικού κεφαλαίου στον πρώτο παραγωγό. Συνολικά έχουν θανατωθεί στον Νομό Σερρών περίπου τρεισήμισι χιλιάδες βοοειδή. Όπως καταλαβαίνετε, είναι ένας πολύ μεγάλος αριθμός. Μετέπειτα εμβολιάστηκε όλο το ζωικό κεφάλαιο του νομού και θέλω να πιστεύω ότι αυτήν τη στιγμή έχει περιοριστεί η νόσος.

Όμως, παρ’ όλα αυτά, γι’ αυτούς τους παραγωγούς του Νομού Σερρών, που αυτήν τη στιγμή, σύμφωνα με τα στοιχεία της ΔΑΟΚ, είναι περίπου εβδομήντα επτά και έχουν χάσει το ζωικό κεφάλαιό τους και, επομένως, έχουν πλέον μηδενικά έσοδα, τρέχουν οι υποχρεώσεις τους. Τρέχουν οι ασφαλιστικές εισφορές, οι φορολογικές εισφορές. Πρέπει να πληρώσουν παντού. Περιμένουν μια πληροφόρηση σχετικά με το πότε θα πληρωθεί το ζωικό κεφάλαιό τους, τι γίνεται με τις εκτιμήσεις και ποιο είναι το χρονοδιάγραμμα των πληρωμών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας διαβεβαιώ ότι δεν έχουν ενημέρωση και πολύ φοβάμαι ότι λόγω των θερινών διακοπών των αρμοδίων υπαλλήλων αυτό θα καθυστερήσει ακόμα περαιτέρω.

Γι’ αυτό ζητώ από εσάς, πέρα από την ενημέρωση για το πότε θα πληρωθούν οι παραγωγοί, να μας πείτε και το πότε θα ολοκληρωθούν οι εκτιμήσεις. Το δεύτερο, που ρωτώ είναι αν προτίθεστε να βγάλετε μια κοινή υπουργική απόφαση για μια αναστολή γι’ αυτούς τους παραγωγούς, για τους οποίους τονίζω και πάλι ότι δεν έχουν πλέον έσοδα.

Γνωρίζετε πολύ καλά ότι για να ξεριζωθεί αυτή η λοιμώδης ζωονόσος, η οζώδης δερματοπάθεια, εκεί που εντοπίζεται, θανατώνεται όλο το ζωικό κεφάλαιο. Ρωτώ, επομένως, αν είναι στην πρόθεσή σας να υπάρχει μια αναστολή των εισφορών στον ΟΓΑ, μια αναστολή για τους φόρους που πρέπει να πληρώσουν, αφού αυτοί οι παραγωγοί, όπως σας είπα, έχουν μηδενικά έσοδα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Ολοκληρώνω, κύριε Πρόεδρε, σε δέκα δευτερόλεπτα.

Από την άλλη πλευρά, έχουν λαμβάνειν από την ελληνική πολιτεία μια σειρά από ενισχύσεις και επιδοτήσεις, όπως η εξισωτική, η συνδεδεμένη στο βόειο κρέας.

Θα ήθελα πραγματικά μια ενημέρωση πώς και πότε θα πληρωθούν οι παραγωγοί και αν προτίθεστε να τους διευκολύνετε με την αναστολή ως προς την καταβολή…

**ΠΡΟΕΔΡΕΥΩΝ (Νικήτας Κακλαμάνης):** Το κατάλαβε ο Υπουργός.

Κύριε Μπόλαρη, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, πράγματι, υπάρχει ένα πρόβλημα με την οζώδη δερματίτιδα, η οποία από τον Αύγουστο του 2015 πέρασε τον Έβρο, τα ανατολικά όρια και έχουμε αυτήν τη στιγμή επέκταση στα Βαλκάνια.

Η χώρα έκανε αρχικά μια ζώνη για να την αντιμετωπίσει με τους Νομούς Κιλκίς, Θεσσαλονίκης, Χαλκιδικής. Όμως, από τη στιγμή που η νόσος πέρασε σε Βουλγαρία, Σκόπια, Κόσσοβο, Σερβία, επεκτείναμε τη ζώνη και στη δυτική Μακεδονία, στην Ήπειρο, στη Θεσσαλία. Τις επόμενες μέρες το Εθνικό Κέντρο για την αντιμετώπιση της οζώδους δερματίτιδας θα ζητήσει τον εμβολιασμό όλων των βοοτροφικών μονάδων στη χώρα.

Εκείνο το οποίο θέλω να υπογραμμίσω είναι ότι όπου είχαμε εμβολιασμό, δεν είχαμε ξανά πρόβλημα. Θέλω να πω πως υπήρξαν περιπτώσεις δισταγμού από πλευράς παραγωγών, μεγάλων και σοβαρών παραγωγών, οι οποίοι δίστασαν να μπουν στον εμβολιασμό. Πείστηκαν, όμως και αυτήν τη στιγμή έχει γίνει πεποίθηση ότι χρειαζόμαστε εμβολιασμό. Πριν από έναν μήνα που ήμουν στο Ισραήλ, μου είπαν οι αρμόδιοι εκεί ότι για έκτο χρόνο συνεχώς εμβολιάζουν, για να μπορέσουν να κρατήσουν την οζώδη δερματίτιδα έξω από τις κτηνοτροφικές μονάδες.

Τα προβλήματα στον Νομό Σερρών και στις σαράντα τέσσερις εστίες που αναφέρατε, είναι σε μονάδες οι οποίες δεν είχαν εμβολιαστεί. Όλες όσες είχαν εμβολιαστεί δεν είχαν κανένα πρόβλημα. Υπήρχε, λοιπόν, ένα ζήτημα εκεί, το κατά πόσον εφαρμόστηκαν οι οδηγίες, που είχε δώσει το Υπουργείο, γιατί είπαν ότι η ζώνη ήταν δυτικά των Νομού Σερρών, στο Κιλκίς, στη Θεσσαλονίκη, στη Χαλκιδική. Έγιναν οι εμβολιασμοί. Όποιοι εμβολίασαν, γλύτωσαν. Όσοι δεν εμβολίασαν, μόλις ζέστανε ο καιρός, επειδή το νόσημα μεταδίδεται με τα κουνούπια –υπάρχουν υδροβιότοποι στον Νομό Σερρών- είχαμε το πρόβλημα.

Ως προς τις αποζημιώσεις, έχουν αποζημιωθεί σε δύο δόσεις όλες οι εκκρεμότητες του 2015. Τα πρώτα αποζημιώθηκαν τον Δεκέμβρη και οι λοιποί, όσοι δεν πρόλαβαν να κάνουν δηλώσεις και να ελεγχθούν, πληρώθηκαν μόλις είχαμε την έγκριση της κοινής υπουργικής απόφασης για τις αποζημιώσεις.

Έχουμε τα κρούσματα του Νομού Σερρών και έχουμε και πολύ πρόσφατα σε άλλους νομούς δυτικότερα, λίγα ευτυχώς, για τα οποία έχουν συσταθεί ήδη επιτροπές, οι οποίες αυτήν τη στιγμή δέχονται δηλώσεις για να γίνουν οι καταγραφές και να προχωρήσουμε σε αποζημιώσεις.

Όσον αφορά στο ζήτημα με τις ενισχύσεις, το έχουμε λύσει και έχουμε συνεννοηθεί με τον ΟΠΕΚΕΠΕ. Θα γίνουν κανονικά οι δηλώσεις, διότι είναι ζημία την οποία έχουν υποστεί οι παραγωγοί από ανωτέρα βία και συνεπώς, θα δηλώσουν κανονικά τον αριθμό των ζώων τα οποία έχουν σφαγεί, έχουν εξοντωθεί χωρίς υπαιτιότητα των κτηνοτρόφων, αλλά λόγω ακριβώς αυτής της επιζωοτίας.

Υπάρχουν ζητήματα στα οποία αναφέρεστε, τα οποία είναι καθαρά αρμοδιότητα του Υπουργείου Οικονομικών. Σε αυτά θα μου επιτρέψετε να μην απαντήσω.

Στο κομμάτι, όμως, το οποίο αφορά το Υπουργείο Αγροτικής Ανάπτυξης, σας λέω ότι οι επιτροπές είναι έτοιμες και ξεκινούν τις καταγραφές και το ζήτημα σχετικά με τον ΟΠΕΚΕΠΕ…

**ΠΡΟΕΔΡΕΥΩΝ (Νικήτας Κακλαμάνης):** Ξεκινούν ή ξεκίνησαν;

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ορίστε;

**ΠΡΟΕΔΡΕΥΩΝ (Νικήτας Κακλαμάνης):** Ξεκινούν ή ξεκίνησαν οι καταγραφές;

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, ήμουν σαφής. Είπα ότι έχουν συσταθεί οι επιτροπές και ξεκινούν…

**ΠΡΟΕΔΡΕΥΩΝ (Νικήτας Κακλαμάνης):** Το «ξεκινούν» είναι λίγο αόριστο. Επειδή ρώτησε συγκεκριμένα…

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Είναι διαφορετικές οι φάσεις.

**ΠΡΟΕΔΡΕΥΩΝ (Νικήτας Κακλαμάνης):** Αν ξέρετε.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Σε άλλη φάση είναι ο Νομός Σερρών, σε άλλη φάση είναι άλλοι νομοί δυτικότερα. Συνεπώς, αυτό έχει σχέση με τις τοπικές επιτροπές.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ήσασταν σαφής.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Κύριε Αναπληρωτή Υπουργέ, έχετε βγάλει μια κοινή υπουργική απόφαση στις 9 Ιουνίου μαζί με τον Αναπληρωτή Υπουργό, τον κ. Χουλιαράκη, ως προς τη διαδικασία που πρέπει να τηρηθεί και για τις εκτιμήσεις και για την πληρωμή των κτηνοτρόφων, που έχουν πληγεί από την οζώδη δερματοπάθεια και όχι μόνο, αλλά από όλες τις παθήσεις του ζωικού κεφαλαίου της χώρας. Είναι η με αριθμό1677.

Λέει μέσα καθαρά ότι μέσα σε εξήντα μέρες πρέπει να πληρωθούν οι παραγωγοί. Και μάλιστα λέει ότι είναι άμεση και προσήκουσα η αποζημίωση σε εξήντα μέρες και δύναται άμεσης καταβολής το 80%, εφόσον θανατώνεται όλο το ζωικό κεφάλαιο, από την Πολιτεία.

Σας είπα ότι η πρώτη περίπτωση όπου είχαμε σφαγή, θανάτωση όλου του ζωικού κεφαλαίου σε μονάδα, έγινε περί το τέλος Απριλίου. Σήμερα έχουμε μέσα Ιουλίου και εσείς ο ίδιος είπατε ότι συστήσατε τις επιτροπές και ότι θα γίνουν εκτιμήσεις.

Ήδη έχουμε τρεις μήνες που έχουν περάσει και δεν έχει δοθεί προκαταβολή. Δώστε το 80% της προκαταβολής σε αυτούς τους κτηνοτρόφους, που πλέον δεν έχουν κανένα έσοδο. Και ξέρετε πολύ καλά τι σημαίνει σήμερα στην περιοχή όταν ενός κατ’ επάγγελμα κτηνοτρόφου του θανατώνεται όλο το ζωικό κεφάλαιο. Τη δική σας την απόφαση να εφαρμόσετε.

Είπατε ότι θα μπουν οι αποζημιώσεις. Τώρα θα μπούνε, από ό,τι βλέπω από τον προγραμματισμό, οι εξισωτικές αποζημιώσεις για τους κτηνοτρόφους και η συνδεδεμένη ενίσχυση για το βόειο κρέας. Κάντε ακατάσχετους τους λογαριασμούς αυτών των κτηνοτρόφων, να πάρουν, τουλάχιστον, αυτά τα χρήματα για να μπορέσουν να επιβιώσουν. Δεν μπορούν να ζήσουν, έχουν σφαχτεί τα ζώα τους και οι ίδιοι αυτή τη στιγμή έχουν πρόβλημα επιβίωσης.

Ζητάω να πάρετε την πρωτοβουλία ούτως ώστε να βγει κοινή υπουργική απόφαση, μαζί με το Υπουργείο Κοινωνικών Ασφαλίσεων, για αναστολή των εισφορών στον ΟΓΑ, που αυτή τη στιγμή, λόγω μη εσόδων, δεν τις έχουν πληρώσει -και είναι ανασφάλιστοι οι άνθρωποι- και είναι και ληξιπρόθεσμες.

Άρα, ολοκληρώνοντας, κύριε Πρόεδρε, θα ήθελα να πω το εξής. Θα ήθελα, κύριε Υπουργέ, πρωτίστως να εφαρμόσετε τη δική σας κοινή υπουργική απόφαση με τον κ. Χουλιαράκη για αυτές τις περιπτώσεις, να δοθεί το 80% της αγοραίας μονάδας ανά ζώο στους παραγωγούς και μέχρι να γίνει ολοκληρωτική εξόφληση της αποζημίωσης ανά παραγωγό να γίνει αναστολή των υποχρεώσεών τους και για τις ασφαλιστικές εισφορές και για τη φορολογία.

Επίσης, ζητάω οι λογαριασμοί τους να είναι ακατάσχετοι στις τράπεζες τώρα που θα μπουν αυτά τα μηδενικά έσοδα, για τον κάθε κτηνοτρόφο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπόλαρη, έχετε τον λόγο, παρ’ ότι στο πρώτο σκέλος νομίζω ότι απαντήσατε.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Τον μήνα Δεκέμβριο, ακριβώς επειδή τα επιχειρήματα τα οποία θέτετε είναι βάσιμα, απευθύναμε επιστολή στον Ευρωπαίο Επίτροπο κ. Andriukaitis θέτοντας το πρόβλημα της αποζημίωσης των κτηνοτρόφων. Υπάρχει ένα ζήτημα το οποίο αφορά τον ευρωπαϊκό Κανονισμό.

Με βάση το αστικό δίκαιο, που δίνονται οι αποζημιώσεις, ο ευρωπαϊκός κανονισμός είναι ατελής. Προβλέπει μία αποζημίωση ανά μονάδα, ανά ζώο. Αυτό δεν καλύπτει σε καμμία περίπτωση τους κτηνοτρόφους. Υπάρχει μια ατέλεια η οποία αφορά τον ευρωπαϊκό κανονισμό και είμαστε υποχρεωμένοι να το θέτουμε -και το θέτουμε- στο επίπεδο της Ευρώπης, γιατί πρέπει να υπάρξει αλλαγή.

Στη συνάντηση, που είχα με τον ευρωπαίο επίτροπο είπα χαρακτηριστικά τα εξής: Μπαίνει ο κτηνίατρος στην κτηνοτροφική μονάδα, διαπιστώνει οζώδη δερματίτιδα και λέει: «Εξόντωση των ζώων». Αυτό τι σημαίνει; Για μια μονάδα, που είναι γαλακτοπαραγωγική σημαίνει ότι ο παραγωγός από την άλλη μέρα δεν έχει έσοδα, ενώ είχε ένα προϊόν το οποίο το παρέδιδε, εισέπραττε και συντηρούσε την οικογένειά του.

Εδώ έχουμε ένα ζήτημα: Οι μέρες τις οποίες προβλέπει η κοινή υπουργική απόφαση το καταλαβαίνετε καλά ότι αφορούν από τη στιγμή που ολοκληρωθεί ο έλεγχος και έχουμε διαπίστωση. Εδώ τώρα έχουμε το ζήτημα τού να περάσουν οι επιτροπές για να διαπιστωθεί αν είναι έτσι. Αυτό είναι το ζήτημά μας. Και τρέχουμε για να μπορέσουμε να ανταποκριθούμε.

Το ζήτημα, λοιπόν, είναι ότι και με την κοινή υπουργική απόφαση και με τις αποζημιώσεις που θα υπάρξουν, η αποζημίωση που θα πάρουν οι κτηνοτρόφοι μας είναι ελλιπής, γιατί δίνουμε την αξία του ζώου, αν είναι όλη η αξία του ζώου -γιατί έχει και ζώα τα οποία δεν τα καλύπτει η αποζημίωση-, αλλά δεν καλύπτουμε τη ζημία και το έλλειμμα του κεφαλαίου το οποίο υφίσταται η κάθε μονάδα.

Υπάρχει, λοιπόν, ένα μείζον ζήτημα, το οποίο εξακολουθούμε και το θέτουμε και το παλεύουμε για να το αλλάξουμε. Πρέπει να αλλάξει ο Κανονισμός εδώ. Επίσης, την ίδια στιγμή και επειδή υπάρχει αυτό το ζήτημα, υπήρχε ένα θέμα το οποίο θέσαμε για την αντιμετώπιση της ασθένειας. Διότι ο ευρωπαϊκός Κανονισμός έλεγε ότι έπρεπε να κάνουμε εμβολιασμούς, όταν περάσει η ασθένεια στη χώρα. Άλλο ένα πρόβλημα του Κανονισμού.

Όσον αφορά τώρα τα άλλα δύο ζητήματα τα οποία θέτετε, το ένα αφορά το Υπουργείο Οικονομικών, ενώ το άλλο αφορά το Υπουργείο Εργασίας. Εγώ δεσμεύομαι ότι θα θέσω αυτά τα δύο ζητήματα στα Υπουργεία, για να δούμε εάν υπάρχουν δυνατότητες για ΚΥΑ.

Όσον αφορά το ζήτημα όμως που αφορά το Υπουργείο Αγροτικής Ανάπτυξης και τις ενισχύσεις, σας είπα ότι έχει ήδη αντιμετωπιστεί σε συνεργασία με τον ΟΠΕΚΕΠΕ.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τώρα προχωράμε στην τέταρτη με αριθμό 1091/5-7-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, σχετικά με τις αποζημιώσεις γεωργοκτηνοτρόφων από φυσικές καταστροφές, πυρκαγιές και ασθένειες.

Ορίστε, κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, μεταφέρουμε την αγωνία εκατοντάδων χιλιάδων αγροτοκτηνοτρόφων σε όλη τη χώρα, οι οποίοι βρίσκονται κυριολεκτικά σε απόγνωση για τις μεγάλες καταστροφές που έχουν υποστεί το τελευταίο διάστημα, εξαιτίας των έντονων καιρικών φαινομένων, όπως είναι οι χαλαζοπτώσεις, οι έντονες βροχοπτώσεις, οι πλημμύρες κ.λπ., αλλά και των πολλών ασθενειών, που όπως αναφέρθηκε και στην προηγούμενη ερώτηση, δεν καλύπτονται μέσω ΕΛΓΑ, παρά το γεγονός ότι οι αγρότες και οι κτηνοτρόφοι πληρώνουν τσουχτερά ασφάλιστρα.

Μέχρι στιγμής, κύριε Υπουργέ, δεν έχει γίνει καμμία καταγραφή αυτών των ζημιών και φυσικά δεν έχουν πάρει καμμία αποζημίωση οι πληγέντες αγροτοκτηνοτρόφοι.

Όλα αυτά έρχονται να προστεθούν πάνω στη βάρβαρη αντιαγροτική πολιτική της Ευρωπαϊκής Ένωσης, της ΚΑΠ, που αφήνει στην κυριολεξία συντρίμμια στον χώρο της αγροτιάς. Πρόκειται για μία πολιτική που η Κυβέρνησή σας υπηρετεί με ευλάβεια.

Έχουμε, δηλαδή, άγρια φορολογία, φοροληστεία του ΕΛΓΑ, τσουχτερές αυξήσεις στον ΟΓΑ, οι οποίες θα γίνουν ακόμα μεγαλύτερες, φορολογία στην αγροτική κατοικία, στα μαντριά, και τώρα και στα χωράφια, μέσω ΕΝΦΙΑ, και στα βοσκοτόπια, αλλά και κατάργηση της επιστροφής του φόρου στο πετρέλαιο, μια σειρά από μέτρα που σπρώχνουν σε βίαιο ξεκλήρισμα τους φτωχομεσαίους κτηνοτρόφους σε όλη τη χώρα.

Αυτές οι καταστροφές που, όπως αναφέραμε, δεν καταγράφηκαν και άρα γι’ αυτές δεν πήραν αποζημίωση οι αγροτοκτηνοτρόφοι, δεν πρόκειται να καταγραφούν και στο μέλλον. Παρά τα όποια «μπαλώματα» που κάνατε με μία τελευταία τροπολογία που αφορά τους ελεγκτές του ΕΛΓΑ, αυτοί οι άνθρωποι δεν πρόκειται να βγουν έξω να κάνουν καταγραφές, δηλαδή να κάνουν το εκτιμητικό τους έργο, γιατί πραγματικά τα «ψίχουλα» που τους δίνετε δεν ανταποκρίνονται στα έξοδα. Όμως, το κυριότερο απ’ όλα είναι ότι το τελευταίο διάστημα μέσω του μνημονίου, αλλά και κάτω από αυτήν την πολιτική, έχουν υποστεί ζημιές που ξεπερνούν το 50% του εισοδήματός τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ πρέπει να αναφέρουμε ότι τα χρήματα του ΕΛΓΑ είναι αποκλειστικά από τις εισφορές των Ελλήνων αγροτών και κτηνοτρόφων. Ο κρατικός προϋπολογισμός δεν έχει συνεισφέρει ούτε 1 ευρώ, παρά την υποχρέωση που είχε. Ειδικά μετά το 2011 δεν έχουν δώσει ούτε ένα ευρώ.

Από μία πρόχειρη εκτίμηση, αυτές οι καταστροφές ανέρχονται περίπου στα 80 εκατομμύρια, ενώ έχουμε και πάνω από 30 εκατομμύρια ζημιές, οι οποίες δεν αποζημιώθηκαν και έγιναν τον προηγούμενο χρόνο. Θεωρούμε ότι είναι τεράστια η ευθύνη της Κυβέρνησης για το ότι δεν προχωράει η εκτίμηση αυτού.

Το κυριότερο απ’ όλα, κύριε Υπουργέ, είναι ότι όσο περνάει ο χρόνος –κάτι που ξέρετε πολύ καλά- χάνονται τα τεκμήρια, οι «μάρτυρες» σε πολλές καλλιέργειες. Αν πάνε, δηλαδή, οι εκτιμητές και έχει παρέλθει ένα μεγάλο χρονικό διάστημα, πραγματικά δεν θα μπορούν να κάνουν εκτίμηση για το μέγεθος της ζημιάς.

Ζητάμε λοιπόν, κύριε Υπουργέ, να πάρετε άμεσα μέτρα τώρα, ώστε να γίνουν οι καταγραφές και να δοθούν οι αποζημιώσεις στο 100% των καταστροφών που έχουν υποστεί οι αγρότες και οι κτηνοτρόφοι.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ρωτάτε αν θα πάρουν άμεσα μέτρα, κύριε Μωραΐτη. Έτσι;

**ΝΙΚΟΛΑΟΣ ΜΩΡΑΪΤΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε συνάδελφε.

Θέλω να υπογραμμίσω ότι η περιγραφή που κάνετε στο ιστορικό μέρος είναι έτσι. Είμαστε σε μία χρονιά που στη χώρα βιώνουμε τις συνέπειες του φαινομένου της κλιματικής αλλαγής. Μετά, λοιπόν, από έναν ηπιότατο, σχεδόν ανοιξιάτικο χειμώνα, έχουμε βίαια φαινόμενα με πλημμύρες, χαλάζι και καταστροφές σε όλη την χώρα.

Είναι πράγματι έτσι όπως το είπατε, ο ΕΛΓΑ χρησιμοποιεί τα χρήματα των ασφαλισμένων -ασφαλιστικός οργανισμός είναι- λειτουργώντας όμως με βάση έναν νόμο, τον νόμο του 2010, ο οποίος προβλέπει επακριβώς ποιες ζημίες αποζημιώνονται.

Για να γίνει κατανοητή μία διαδικασία, έχει σημασία στη Βουλή να πούμε όσον αφορά τον ΕΛΓΑ ότι όταν έχουμε ένα φυσικό φαινόμενο, μία πλημύρα, μία χαλαζόπτωση, αρχικά η Υπηρεσία πρέπει να κάνει επισημάνσεις. Είναι μία πρώτη ενέργεια. Θα κάνω μία αναφορά κλιμάκωσης, για να δούμε τη διαδικασία, η οποία φυσικά και πρέπει να είναι ταχεία και αντικειμενική και γρήγορη, αλλά είναι μία διαδικασία.

Πρέπει, λοιπόν, η υπηρεσία να κάνει επισημάνσεις. Μόλις, λοιπόν, κάνει επισημάνσεις και έχει τη γνώση, καλεί για να γίνουν αναγγελίες και αφού γίνουν αναγγελίες, κατατίθενται δηλώσεις. Ο ΕΛΓΑ με βάση τις δηλώσεις, σαν τέταρτο βήμα, κάνει τις εξατομικευμένες εκτιμήσεις. Αυτές οι εκτιμήσεις πρέπει να περάσουν από την επεξεργασία του συστήματος ΟΣΔΕ, για να δούμε αν είναι σωστές, αν αυτός ο οποίος κάνει τη δήλωση, αν αυτός για τον οποίο έγινε η εξατομικευμένη εκτίμηση είναι στο σύστημα ΟΣΔΕ. Μετά πάμε στη σύνταξη των πορισμάτων. Επί των πορισμάτων οι αγρότες έχουν δικαίωμα να κάνουν ενστάσεις και επί των ενστάσεων –όπου υπάρχουν ενστάσεις– έχουμε τελικά πορίσματα. Έχουμε δηλαδή στην καλύτερη περίπτωση επτά βήματα, στην περίπτωση των ενστάσεων εννέα βήματα, πράγμα το οποίο, όπως καταλαβαίνετε, έχει έναν χρόνο, προϋποθέτει μία διαδικασία η οποία απαιτεί και κόπο και έξοδα και χρόνο φυσικά.

Ο ΕΛΓΑ το 2016, αυτούς τους πρώτους μήνες, έχει αποζημιώσει με 112 εκατομμύρια ευρώ για ζημίες του 2015. Όσον αφορά τα χρήματα επομένως των αγροτών, μετά την ολοκλήρωση της διαδικασίας, τους πρώτους μήνες από τον Φεβρουάριο και μέχρι σήμερα, έχει πληρωμές οι οποίες έχουν ανέλθει στα 112 εκατομμύρια ευρώ, τα οποία πήγαν στους ανθρώπους που έχουν πληγεί, που έχουν ζημιωθεί.

Υπήρξε ένα ζήτημα το οποίο αφορούσε τα εκτός έδρας των γεωπόνων-εκτιμητών, οι οποίοι βγαίνουν για να κάνουν τις εκτιμήσεις των ζημιών. Θεωρώ ότι σε έναν μεγάλο βαθμό λύθηκε την προηγούμενη εβδομάδα. Αυτήν τη στιγμή η Υπηρεσία του ΕΛΓΑ λύνει ζητήματα τα οποία έχουν σχέση με τη μετακίνησή τους, για την κάλυψη εξόδων που θα χρειαστούν, για τα ταξί που θα χρειαστούν, τα μεταφορικά κ.λπ., έτσι ώστε σε δύο μέρες να είναι έτοιμοι για να βγουν και τυπικά. Στην πράξη είναι έξω οι εκτιμητές. Θα καλυφθούν, όμως, και τυπικά με αυτές τις συμβάσεις τις οποίες κάνει η υπηρεσία, ούτως ώστε να ανταποκριθούμε σε όλο το εύρος της ζημίας, που είναι πανελλαδικό.

Θα συνεχίσω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, δεν απαντήσατε στο κύριο ερώτημα. Εγώ ρώτησα συγκεκριμένα: αυτήν τη στιγμή που μιλάμε, οι εκτιμητές του ΕΛΓΑ πηγαίνουν στις ζημιές και κάνουν εκτιμήσεις; Δεν πηγαίνουν.

Πέρα από αυτό, αυτό που κάνατε με τροπολογία πριν λίγες ημέρες, είναι ψίχουλα, είναι σταγόνα στον ωκεανό. Είτε πρέπει να μην πάνε για εκτιμήσεις οι εργαζόμενοι του ΕΛΓΑ είτε πρέπει να βάλουν από την τσέπη τους. Είναι πράγματι ψίχουλα τα έξοδα μετακίνησης και το γνωρίζετε πολύ καλά.

Βάζετε και ένα άλλο ζήτημα. Ορίζετε πλαφόν σε ό,τι αφορά τα χιλιόμετρα τα οποία πρέπει να κάνουν τον μήνα. Εγώ σας λέω ένα χαρακτηριστικό παράδειγμα: στον Νομό Αιτωλοακαρνανίας, η έδρα του ΕΛΓΑ είναι στο Αγρίνιο. Εάν πάνε οι εκτιμητές προς τη Λευκάδα, που είναι τα σύνορα του Νομού ή προς τη μεριά της Άρτας ή αλλού, θα τα κάνουν μέσα σε δύο-τρεις μέρες αυτά τα πεντακόσια πενήντα χιλιόμετρα. Διότι τα διακόσια πενήντα χιλιόμετρα τα πήγατε στα πεντακόσια πενήντα. Θα τα κάνουν, λοιπόν, μέσα σε λίγες ημέρες. Αν οι ζημιές είναι εκτεταμένες, ασφαλώς και δεν πρόκειται να καλυφθούν αυτές οι ζημιές σύμφωνα με την τροπολογία που κάνατε.

Κοιτάξτε, για εμάς το κύριο ζήτημα είναι ότι μετατρέπεται συνειδητά ο ΕΛΓΑ σε ανταποδοτικό φορέα, χωρίς καμμία στήριξη από τη μεριά της Πολιτείας. Είναι μια συνειδητή επιλογή υποβάθμισης και θα οδηγηθούν οι αγρότες, όσοι βέβαια έχουν τη δυνατότητα, στην ιδιωτική ασφάλιση. Πρέπει να πούμε ότι δεν είναι μόνον τα χρήματα των τσουχτερών εισφορών στον ΕΛΓΑ για την ασφάλιση της παραγωγής.

Ανέφερα στην πρωτολογία μου ότι πολλές ασθένειες, όπως και η προηγούμενη που αναφέρθηκε, δεν καλύπτονται από τον ΕΛΓΑ, είτε στη φυτική είτε στη ζωική παραγωγή.

Επιπλέον, οι αγρότες πληρώνουν για τη δήλωση ζημίας ένα ευρώ το στρέμμα και δέκα λεπτά το δέντρο, επομένως στα 170 με 175 εκατομμύρια τα οποία δίνονται μπαίνουν και αυτά τα χρήματα.

Κύριε Υπουργέ, εμείς δεν έχουμε αυταπάτες και δεν καλλιεργούμε αυταπάτες στον χώρο της αγροτιάς ότι πρόκειται να υπάρξει μία πολιτική που θα υπηρετεί τα δικά τους συμφέροντα. Αυτή η πολιτική «σκοντάφτει» στην Ευρωπαϊκή Ένωση. Το είπατε κι εσείς απαντώντας σε προηγούμενη ερώτηση. Είναι η ίδια η Ευρωπαϊκή Ένωση που βάζει εμπόδια.

Καλούμε τους αγρότες να πάρουν την υπόθεση στα χέρια τους, να παλέψουν για μια άλλη πολιτική που θα υπηρετεί τις δικές τους ανάγκες, μια πολιτική όπου ο μόχθος τους δεν θα συνθλίβεται από τα μονοπώλια.

Κύριε Υπουργέ, κλείνοντας θέλω να πω το εξής: Πριν από λίγες μέρες στην Επιτροπή Παραγωγής και Εμπορίου ο κ. Αποστόλου, μετά από επίμονες ερωτήσεις του ΚΚΕ σε ό,τι αφορά τις επιδοτήσεις –γιατί πραγματικά ένα μεγάλο μέρος αυτών των πληγέντων αγροτών σήμερα έχει άμεση ανάγκη από επιδοτήσεις- είχε πει ότι στις αρχές της προηγούμενης εβδομάδας -Δευτέρα, Τρίτη, Τετάρτη, Πέμπτη, Παρασκευή είπε συγκεκριμένα- σύμφωνα με το άρθρο 68 θα δοθούν εξισωτικές αποζημιώσεις σε μία σειρά από κόσμο και μέχρι στιγμής δεν έχουν πάρει ούτε ένα ευρώ αυτοί οι εργαζόμενοι.

Εμείς στηρίζουμε τον δίκαιο αγώνα των εκτιμητών του ΕΛΓΑ. Άλλωστε, είναι χρήματα τα οποία είναι των παραγωγών και πρέπει να πληρωθούν για να μπορούν να ανταποκριθούν.

Βέβαια, εμείς ως κόμμα έχουμε άλλη άποψη σ’ ό,τι αφορά τον ΕΛΓΑ. Εμείς μιλάμε για ενιαίο κρατικό φορέα ο οποίος θα χρηματοδοτείται από το κράτος και από την εισφορά των αγροτών, αλλά θα ανταποκρίνεται…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αυτό δεν έχει να κάνει με την επίκαιρη ερώτηση.

**ΝΙΚΟΛΑΟΣ ΜΩΡΑΪΤΗΣ:** Ολοκληρώνω, κύριε Πρόεδρε.

Θα ανταποκρίνεται στο 100% των ζημιών, είτε αυτές είναι στη φυτική παραγωγή είτε είναι στο ζωικό κεφάλαιο. Αναφέραμε και τη οζώδη δερματίτιδα που δεν καλύπτεται…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μωραΐτη, ολοκληρώστε, σας παρακαλώ.

**ΝΙΚΟΛΑΟΣ ΜΩΡΑΪΤΗΣ:** Για έναν τέτοιον ΕΛΓΑ καλούμε τους αγρότες να παλέψουν.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και** **Τροφίμων):** Θα ήθελα απλώς να υπογραμμίσω ότι μετά τις διατάξεις της τροπολογίας που ψηφίστηκαν την περασμένη εβδομάδα και οι οποίες λύνουν εν μέρει το πρόβλημα της μετακίνησης των εκτιμητών-γεωπόνων, για το υπόλοιπο κομμάτι η Υπηρεσία, ο ΕΛΓΑ, αυτή τη στιγμή προβαίνει στην έκδοση των εντολών μετακίνησης για τους γεωτεχνικούς εκτιμητές, η οποία καλύπτει το υπόλοιπο κομμάτι, για να μπορεί η εκτιμητική διαδικασία να γίνει όπως πρέπει, χωρίς να στερηθεί κανείς από τους ασφαλισμένους και πληγέντες παραγωγούς μας τις δυνατότητες που προβλέπει ο νόμος.

Είναι απολύτως σαφές ότι ο ΕΛΓΑ κινείται, λειτουργεί και αποζημιώνει ανταποδοτικά με τα χρήματα τα οποία πληρώνει ο ασφαλισμένος. Είναι σαφές αυτό.

Σ’ αυτήν την κατεύθυνση η ευθύνη του Υπουργείου, η ευθύνη του ΕΛΓΑ, η ευθύνη της Πολιτείας είναι η επίσπευση των διαδικασιών –γιατί μπορεί να γίνει επίσπευση- και η καλύτερη δυνατή οργάνωση από πλευράς του Κανονισμού του ΕΛΓΑ, για να λειτουργούμε ανταποδοτικά καλύπτοντας αυτό το οποίο είναι δυνατό να καλυφθεί.

Έχουμε πει πολλές φορές, είναι γνωστό, είναι δεδομένο ότι υπάρχουν προβλήματα τα οποία δεν καλύπτονται από τον ΕΛΓΑ, αλλά από άλλες διατάξεις οι οποίες προβλέπονται και τις καλύπτει το κράτος. Είναι τα ΠΣΕΑ. Αυτή είναι άλλη διαδικασία, η οποία έρχεται συμπληρωματικά να καλύψει όταν έχουμε μεγάλης εκτάσεως ζημίες στη χώρα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε.

Θα κλείσουμε τον κύκλο αυτό με δύο επίκαιρες ερωτήσεις του κ. Βασίλη Κεγκέρογλου.

Θα συζητηθεί η έκτη με αριθμό 1026/21-6-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην πρωτογενή παραγωγή της Κρήτης από την ξηρασία και τις υψηλές θερμοκρασίες.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όσα συζητήσατε μέχρι τώρα για τις αποζημιώσεις και όσα θα συζητήσουμε με αφορμή τις δικές μου επίκαιρες ερωτήσεις δεν μπορούν να υλοποιηθούν εάν δεν λύσετε ορθολογικά και αποτελεσματικά το θέμα των μετακινήσεων των ελεγκτών και γενικότερα των μετακινήσεων του στελεχιακού δυναμικού του Υπουργείου και των Οργανισμών.

Η τροπολογία που ψηφίσατε και έγινε νόμος είναι λειψή. Δεν λύνει το πρόβλημα. Είχαμε επεξεργαστεί και είχαμε καταθέσει μία ολοκληρωμένη τροπολογία με λιγότερο κόστος και καλύτερο αποτέλεσμα. Είχε τη συμφωνία της Διοίκησης ουσιαστικά και των εργαζομένων και ήταν αυτό που είχαμε ανάγκη. Δυστυχώς, δεν ξέρω ποιοι λόγοι δεν σας επέτρεψαν να την κάνετε αποδεκτή. Πρέπει άμεσα να επανεξεταστεί. Συσσωρεύονται οι ανέλεγκτες υποθέσεις. Είναι ήδη συσσωρευμένες πολλές χιλιάδες σε πολλούς νομούς και ιδίως της βορείου Ελλάδος και συσσωρεύονται με βάση τις ζημιές που έγιναν το προηγούμενο διάστημα και πρέπει να φέρει σε πέρας ο ΕΛΓΑ.

Έρχομαι στο θέμα που έχει να κάνει με τη ξηρασία και το μεγάλο πρόβλημα που έχει δημιουργηθεί στην Κρήτη αλλά και σε περιοχές της Νοτίου Ελλάδος. Οι θερμοκρασίες που παρατηρούνται τον τελευταίο χρόνο είναι ασυνήθιστα υψηλές. Είναι χαρακτηριστικό ότι η μέση θερμοκρασία του Φεβρουαρίου ήταν πέντε ολόκληρες μονάδες μεγαλύτερη από τον μέσο όρο των επτά προηγούμενων ετών. Ήταν χαρακτηριστικά και τα βροχομετρικά στοιχεία που έδωσε στη δημοσιότητα η Αποκεντρωμένη Διοίκηση Κρήτης: Από τον Σεπτέμβρη του 2016 μέχρι τον Μάρτιο του 2016 έχουμε μείωση των βροχοπτώσεων έως 70% σε σχέση με την προηγούμενη πενταετία. Αυτό είναι πάρα πολύ σημαντικό, γιατί οι υψηλές θερμοκρασίες σε συνδυασμό με την ανομβρία, με τις μειωμένες βροχοπτώσεις, δημιουργούν περιβάλλον έντονης ξηρασίας, με σημαντικές επιπτώσεις και στο φυτικό και στο ζωικό κεφάλαιο.

Εάν δεν αναλάβει πρωτοβουλίες το Υπουργείο Αγροτικής Ανάπτυξης για την αντιμετώπιση της κατάστασης, τα προβλήματα θα επιδεινωθούν. Βεβαίως εκτός από την αντιμετώπιση της κατάστασης πρέπει να δούμε και το ζήτημα της αποζημίωσης του χαμένου εισοδήματος για τους παραγωγούς.

Έχουμε προβλήματα που δεν αφορούν μόνο τούτη τη χρονιά. Πρέπει να πω ότι θα έχουμε ζητήματα και για τις επόμενες χρονιές από τις φετινές συνθήκες. Δηλαδή, οι ανθοφόροι οφθαλμοί παραδείγματος χάριν που επλήγησαν φέτος, δεν θα παράξουν του χρόνου και αυτό αφορά και την ελαιοκαλλιέργεια και την αμπελοκαλλιέργεια.

Βεβαίως, ζημίες έχουμε και σε άλλες καλλιέργειες και κυρίως στη μελισσοτροφία, έναν δυναμικό κλάδο που τον έπνιξε η ξηρασία, με μακροχρόνιες συνέπειες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, ολοκληρώστε. Πείτε το ερώτημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Το ερώτημα αφορά στις προθέσεις του Υπουργείου, πρώτα από όλα για την καταγραφή των προβλημάτων που έχουν σχέση με τις αποζημιώσεις, αλλά και για την αντιμετώπιση του προβλήματος της ξηρασίας και για την Κρήτη και για τη νότιο Ελλάδα, ούτως ώστε να αντιμετωπίσουμε το πρόβλημα της ερημοποίησης.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και όπου αλλού υπάρχει το ίδιο πρόβλημα. Κατά κύριο λόγο είναι στην Κρήτη και στη νότια Ελλάδα, αλλά μπορεί να είναι και αλλού.

Ορίστε, κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ναι, κύριε Πρόεδρε, έχετε δίκιο. Πράγματι υπάρχει και αλλού και είναι και στη βόρειο Ελλάδα, στα φρούτα.

Κύριε συνάδελφε, ευχαριστώ πολύ για την ερώτηση. Όπως ξέρετε, ο κανονισμός της ασφάλισης φυτικής παραγωγής με τον οποίο λειτουργεί ο ΕΛΓΑ, ο ν.3877, δεν προβλέπει αποζημίωση για την ακαρπία, για μειωμένη παραγωγή, κακή καρπόδεση, σχινοκαρπία και λοιπά. Όμως, οι ζημιές αυτές που, όπως είπαμε και προηγουμένως, καλύπτουν σχεδόν το σύνολο της χώρας, μπορούν να ενταχθούν στο πρόγραμμα κρατικών οικονομικών ενισχύσεων, στα ΠΣΕΑ. Είναι ένα φαινόμενο το οποίο ξεκινά από την Κρήτη και φτάνει στη Μακεδονία, εντονότατο στα ελαιόδεντρα στην Κρήτη και στην Πελοπόννησο, έντονο στα φρούτα στη Μακεδονία.

Χρειάζεται, λοιπόν, να κινηθεί μια διαδικασία, την οποία πρέπει να κινήσουν οι πληγέντες, για να φέρουν τα αιτήματα για την αντιστάθμιση στην απώλεια της παραγωγής, σύμφωνα με τον κανονισμό κρατικών ενισχύσεων και κοινοτικών κατευθυντήριων γραμμών. Έχει κάποιες προϋποθέσεις.

Επειδή μας ακούνε οι παραγωγοί, έχει σημασία να πούμε ότι πρώτη προϋπόθεση είναι η παραγωγή του έτους της ζημιάς να έχει ποσοστό σε επίπεδο νομού 30%, σε σχέση με τη μέση απόδοση των προηγούμενων τριών χρόνων, με τα επίσημα στοιχεία που έχει η χώρα.

Η δεύτερη είναι να τεκμηριώνεται επιστημονικά από επιτροπή, η οποία ορίζεται από το Υπουργείο, μόλις σταλεί το αίτημα ότι η απώλεια της παραγωγής είναι αποτέλεσμα μιας δυσμενούς καιρικής συνθήκης. Εν προκειμένω, η δυσμένεια στη συνθήκη είναι ο καλός καιρός, η υψηλή θερμοκρασία του Φλεβάρη, του Γενάρη και λοιπά.

Το τρίτο είναι ότι θα πρέπει να έχουμε τα επίσημα μετεωρολογικά στοιχεία, που θα επιβεβαιώνουν αυτές τις καιρικές συνθήκες.

Το τέταρτο είναι ότι θα πρέπει να εγκριθεί η δαπάνη αντιστάθμισης των ζημιών από το Γενικό Λογιστήριο του Κράτους.

Θα πρέπει να σας πω τώρα ότι οι Υπηρεσίες του ΕΛΓΑ στην Κρήτη, το κέντρο στο Ηράκλειο, παρακολουθούν την εξέλιξη της ελαιοκαλλιέργειας έχοντας σημειώματα. Όχι μόνο στον νομό, αλλά στο σύνολο της Κρήτης, σε σχέση με το φαινόμενο της ακαρπίας από πλευράς του Υπουργείου, δόθηκε η εντολή και έχουμε ένα πόρισμα επιτροπής, που αναφέρεται στα αίτια που δημιουργούν το φαινόμενο. Όμως δεν αρκεί αυτή η μελέτη. Το Υπουργείο παραγγέλνει αναλογιστική μελέτη, για να μπορούμε να τη χρησιμοποιήσουμε και ενδεχόμενα να υποστηρίξουμε ένα άλλο αίτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, θα συνεχίσω μετά.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ για τη συνέπεια.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω από τα στοιχεία. Θα σας δώσω τα επίσημα μετεωρολογικά στοιχεία, που ανακοινώθηκαν από την Αποκεντρωμένη Διοίκηση Κρήτης, αλλά και τα αναλυτικά, που αφορούν όλους τους βροχομετρικούς σταθμούς του νησιού. Θα τα καταθέσω στα Πρακτικά, να τα έχετε στη διάθεσή σας. Τεκμηριώνουν μείωση ως 70% των βροχοπτώσεων σε σχέση με την προηγούμενη πενταετία και πολύ σημαντική βεβαίως σε σχέση και με την προηγούμενη χρονιά.

Το άλλο στοιχείο είναι τα αιτήματα. Ήδη έχουν βγάλει ανακοινώσεις και επίσημα ζητούν την παρέμβαση του ΕΛΓΑ και του Υπουργείου Αγροτικής Ανάπτυξης όλοι σχεδόν οι δήμαρχοι και οι οργανώσεις της Κρήτης. Άρα το αίτημα έχει κατατεθεί. Θα τα καταθέσω κι αυτά στα Πρακτικά.

Η κλιματική αλλαγή είναι παρούσα, ενεργή και απειλητική. Η ερημοποίηση δεν είναι πλέον προ των πυλών, είναι εντός των τειχών. Κι αυτό έχει να κάνει με τα φαινόμενα που βλέπουμε να ξεκινούν από τον Νότο, την Κρήτη, να συνεχίζονται προς νότια Ελλάδα και βεβαίως να κάνουν την απειλητική τους εμφάνιση και στη βόρεια Ελλάδα.

Έχει γίνει μελέτη παλαιότερα για τους κινδύνους ερημοποίησης. Γνωρίζει το Υπουργείο ποιες είναι οι περιοχές. Χρειάζεται να προχωρήσετε σε συνεργασία τα συναρμόδια Υπουργεία, Υποδομών, Περιβάλλοντος και Υπουργείο Αγροτικής Ανάπτυξης μέσα από έναν αποτελεσματικό σχεδιασμό. Χρειάζεται συνέργεια και με άλλους τοπικούς φορείς αλλά και κλαδικούς. Πρέπει να εφαρμόσουμε δράσεις άμεσης απόδοσης, για να αντιμετωπίσουμε το πρόβλημα.

Βεβαίως χρειάζεται άμεσα η σύσταση των επιστημονικών ομάδων για τις επιπτώσεις σε κάθε καλλιέργεια και να δούμε πραγματικά στην ελαιοκαλλιέργεια, την αμπελοκαλλιέργεια και τη μελισσοτροφία, που αφορά όλη τη χώρα και αυτή, τις αρνητικές επιπτώσεις από την ξηρασία. Τι κάνουμε; Δεν υπάρχει ανάγκη σύστασης της επιστημονικής ομάδας μόνο για να τεκμηριώσει τη ζημιά και να πάμε στην αποζημίωση, αλλά και για να δούμε ποιες είναι οι μακροχρόνιες επιπτώσεις και πώς αντιμετωπίζονται. Νομίζω ότι σ’ αυτή την κατεύθυνση θα κινηθεί το Υπουργείο. Χρειάζεται όμως και η συνέργεια και η χρηματοδότηση.

Πρέπει, κύριε Υπουργέ, να υπάρξει αποζημίωση των παραγωγών πέρα από την απώλεια του εισοδήματος, για τον επιπλέον λόγο ότι, αν δεν έχουν τη δυνατότητα να καλλιεργήσουν, αν εγκαταλείψουν την καλλιέργεια, το πρόβλημα γνωρίζετε ότι θα επιδεινωθεί. Θα έχουμε μετά, δηλαδή, την ανάγκη μεγαλύτερων χρηματοδοτήσεων, για να αντιμετωπίσουμε ένα πρόβλημα το οποίο θα ενισχυθεί από τη μη καλλιέργεια από την πλευρά των αγροτών, των παραγωγών.

Ολοκληρώνοντας, λοιπόν, ζητώ ξανά την άμεση παρέμβασή σας, γιατί όλα τα στοιχεία υπάρχουν. Να φέρετε νέα διάταξη στη Βουλή για το θέμα των ελεγκτών του ΕΛΓΑ, γιατί όλα θα μείνουν στον αέρα, αν δεν γίνει αυτό.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπόλαρη.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Επειδή μας ακούνε στην Κρήτη και σε όλη τη χώρα, θέλω να σας πω ότι καλό είναι να λέμε πως έκαναν ανακοίνωση οι δήμαρχοι και οι φορείς ότι έχουμε πρόβλημα, αλλά αυτό σε καμμιά περίπτωση δεν αντικαθιστά τις νομικές διαδικασίες, τις διαδικασίες που προβλέπει ο νόμος, για να κατατεθεί ένας οργανωμένος φάκελος, να γίνει η δήλωση, έτσι ώστε να κινήσουμε τον κανονισμό για τις κρατικές ενισχύσεις και τις κοινοτικές επιχορηγήσεις που προβλέπουν οι περιπτώσεις ΠΣΕΑ.

Το ξέρετε πάρα πολύ καλά. Αυτό που λέμε είναι ταυτόχρονα αίτηση και προτροπή στις περιοχές που έχουμε τις προϋποθέσεις που λέει ο νόμος, για την αναζήτηση εκ μέρους των παραγωγών αποζημίωσης με βάση το ΠΣΕΑ, να κατατεθούν οργανωμένα φάκελοι. Ο νόμος, ο οποίος είναι ο κανονισμός του ΕΛΓΑ, δεν προβλέπει αποζημίωση για την ακαρπία, είναι ξεκαθαρισμένο. Υπάρχει η δίοδος. Το υπογραμμίζω συντεταγμένα: Χρειάζεται με τις αρμόδιες Υπηρεσίες, που είναι οι τοπικές, ο σχηματισμός των φακέλων, να υποβληθούν, για να κινήσουμε τη διαδικασία.

Θα πρέπει να σας πω, επειδή κάνατε αναφορά, ότι πράγματι από τον καύσωνα των τελευταίων ημερών μέσα στον Ιούνιο προξενήθηκαν ζημιές στον Νομό Ηρακλείου στις επιτραπέζιες ποικιλίες, στις αμπελοκαλλιέργειες αλλά και στα κηπευτικά. Έχει κινηθεί η διαδικασία. Έγινε αναγγελία, υποβάλλονται δηλώσεις, για να πάμε σε εκτιμήσεις.

Για το θέμα των ζημιών που προξενήθηκαν στο ζωικό κεφάλαιο των μελισσών, επίσης έγινε αναγγελία, γίνονται δηλώσεις, για να έχουμε στη συνέχεια άμεσα τις εκτιμήσεις. Στα δύο ζητήματα που αφορούν τις άμεσες ζημίες που υπάγονται στον οργανισμό και στον κανονισμό του ΕΛΓΑ έχει κινηθεί η διαδικασία. Το ξέρουν οι Υπηρεσίες του ΕΛΓΑ στο Ηράκλειο, με τις οποίες ομιλείτε και το γνωρίζετε καλά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εδώ, Βασίλη, είναι που λένε «ο θάνατός σου, η ζωή μου». Εμείς στα αστικά κέντρα πανηγυρίζαμε ότι δεν είχαμε βαρύ χειμώνα και γλιτώσαμε πετρέλαιο θέρμανσης και τα προβλήματα σκάνε αλλού, λόγω της κλιματικής αλλαγής.

Προχωρούμε στην ένατη με αριθμό 1012/17-6-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την απώλεια επιδότησης των νέων αγροτών και των ενοικιαστών αγροτικής γης.

Ορίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παραμένει, αν έχετε την καλοσύνη, να μου πείτε, στο πλαίσιο της δεύτερης ερώτησης, ποιος είναι αρμόδιος να συγκροτήσει τον φάκελο για αποζημίωση ΠΣΕΑ, προκειμένου να υποβληθεί για το θέμα της ζημιάς στην ελαιοκαλλιέργεια. Αν έχετε την καλοσύνη να μου πείτε στο πλαίσιο αυτό ποιος είναι αρμόδιος, γιατί δεν το κατάλαβα.

Η δεύτερη επίκαιρη ερώτηση, κύριε Πρόεδρε, κύριε Υπουργέ, αφορά την απώλεια ενισχύσεων για μια μεγάλη κατηγορία αγροτών, κυρίως νέων αγροτών, οι οποίοι ενοικίασαν αγροτική γη από παλαιότερους παραγωγούς, αγρότες, και εντάχθηκαν στο πρόγραμμα. Βεβαίως πολλές από αυτές τις καλλιέργειες είναι και σε επιμέρους προγράμματα και έχει σημασία αυτό.

Δυστυχώς, λόγω προβλημάτων διαδικαστικών στον ΟΠΕΚΕΠΕ, αυτό το οποίο βγήκε σαν συμπέρασμα μετά την επισήμανση του προβλήματος και για το οποίο έχει μιλήσει ο κ. Αποστόλου σε άλλη ερώτηση, είναι ότι δεν δικαιούνται τις ενισχύσεις οι συγκεκριμένοι νέοι αγρότες που ενοικίασαν τη γη, λόγω μιας φόρμας «xι», η οποία δεν μπορεί να υποβληθεί τώρα, αλλά οι αγρότες έχουν υποβάλει ένσταση. Αλλά δεν μπορεί να πάει η επιδότηση στον ιδιοκτήτη και προηγούμενο καλλιεργητή, γιατί αυτό θα σήμαινε για πολλούς απώλεια ενισχύσεων από τα επιμέρους προγράμματα για τις βιολογικές καλλιέργειες και άλλες.

Είναι ένα πρόβλημα το οποίο κατά την άποψή μου θα μπορούσε να έχει λυθεί στο πλαίσιο του ΟΠΕΚΕΠΕ. Δυστυχώς, κάποιοι το κοινοποίησαν και ενημέρωσαν την Ευρωπαϊκή Επιτροπή -κατά τη γνώμη τους σωστά, δεν το έκαναν από κακή πρόθεση- και αυτό το οποίο έχουμε δει μέχρι τώρα είναι τον κ. Αποστόλου να μας λέει «στην αναθεώρηση του 2017». Εκεί παρέπεμψε το θέμα, σε ερώτηση άλλου συναδέλφου.

Θέλω να δω εάν μπορούμε, από τη στιγμή που έχει φτάσει το θέμα στην Ευρωπαϊκή Επιτροπή, να απευθυνθούμε στον Επίτροπο και να του ζητήσουμε η εξέταση αυτού του θέματος να μη γίνει του χρόνου, να μη γίνει το 2017 για το 2018 κ.λπ., αλλά να γίνει φέτος.

Υπάρχει αυτή η πρόθεση του Υπουργείου και θα υπάρξει αυτή η δυνατότητα, προκειμένου να μη χαθούν επιδοτήσεις και ενισχύσεις που δικαιούνται οι παραγωγοί και, χωρίς τη δική τους υπαιτιότητα, φαίνεται ότι θα χάσουν;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Γνωρίζετε πολύ καλά ότι το 2015 είναι το πρώτο έτος εφαρμογής της νέας ΚΑΠ. Γνωρίζετε πολύ καλά ότι στις 31 Δεκεμβρίου έληξε η ημερομηνία χορήγησης δικαιωμάτων της ενιαίας ενίσχυσης και ότι για τη χορήγηση αυτών των δικαιωμάτων έτος αναφοράς ορίστηκε το 2013.

Για να υπολογιστούν, λοιπόν, οι μοναδιαίες αξίες των νέων δικαιωμάτων βασικής ενίσχυσης του 2015, το κρίσιμο έτος ήταν το 2014. Όταν έγιναν οι δηλώσεις για το 2014, προφανώς, αφού έχουμε τόσες πολλές αστοχίες, έχουμε τόσους πολλούς παραγωγούς και ενοικιαστές και ιδιοκτήτες, οι οποίοι δεν δήλωσαν, υπήρχε μία ελλιπής, μία ελλιπέστατη ενημέρωση. Και γι’ αυτή την ενημέρωση, γι’ αυτή την ελλιπή ενημέρωση, για την κακή ενημέρωση, για την απώλεια ενημέρωσης –το καταλαβαίνετε πολύ καλά- υπάρχουν και ευθύνες.

Το ζήτημα, λοιπόν, είναι τώρα ότι, ενώ έπρεπε να ενημερωθούν οι ιδιοκτήτες, για να δηλώσουν τα δικά τους χωράφια, και οι ενοικιαστές να μην τα δηλώσουν, αλλά να απευθυνθούν και να ενημερώσουν τους ιδιοκτήτες, δεν έγινε αυτό το πράγμα. Έγινε μία επανάληψη όσων γίνονταν τις προηγούμενες περιόδους. Το αποτέλεσμα το ξέρετε, το περιγράφετε στην ερώτησή σας. Όταν οριστικοποιήθηκαν τα αποτελέσματα, κατάλαβαν κάποιοι άνθρωποι διαβάζοντας τα δικαιώματά τους ότι τους λείπουν πάρα πολλά χωράφια και τότε έγινε αντιληπτή η έκταση του προβλήματος. Δεν περιλαμβάνονταν τα μισθωμένα από άλλον γεωργό, αλλά μόνο τα ιδιόκτητα δικαιώματα. Και αυτό, όπως καταλαβαίνετε, είναι μία τεράστια απώλεια για τον καθένα από τους παραγωγούς και φυσικά συνολικά για τις τοπικές και την εθνική οικονομία.

Αναφέρετε κάποιες προτάσεις. Θέλω να σας διαβεβαιώσω ότι το Υπουργείο και ο Υπουργός, ο οποίος συμμετέχει στα συμβούλια Υπουργών και ο Γενικός Γραμματέας, ο οποίος έχει την εκπροσώπηση στα όργανα της Ευρωπαϊκής Ένωσης, έχουν θέσει το ζήτημα αυτό. Είναι σε γνώση του Επιτρόπου. Δεν έχει δοθεί λύση.

Και το Υπουργείο και ο Υπουργός, όπως σας είπε και προχθές, επιμένουμε στην κατεύθυνση. Έχω και έγγραφα εδώ από τις Βρυξέλλες, τα οποία απαντούν για το ζήτημα αυτό το συγκεκριμένο. Είναι ένα πολύ μεγάλο θέμα. Ορθώς το θέτετε. Και πρέπει να βρούμε λύση, γιατί έχουμε ανθρώπους, παραγωγούς, είτε είναι καινούργιοι είτε είναι παλαιότεροι, οι οποίοι έμειναν χωρίς τα δικαιώματα, γιατί δεν ενημερώθηκαν. Αυτή την προσπάθεια πρέπει να την κάνουμε. Είναι προσπάθεια κοινή, είναι προσπάθεια εθνική. Πρέπει να λύσουμε αυτό το ζήτημα.

Από τις Βρυξέλλες υπάρχει το επιχείρημα ότι μιλούμε για επιλογή της χώρας, η οποία επέλεξε τα ιστορικά δικαιώματα. Ιστορικά δικαιώματα έχει ο ιδιοκτήτης, ο ενοικιαστής έχει μόνο δικαιώματα επί των ενισχύσεων, άρα εμείς δεν αλλάζουμε τον βασικό κανονισμό. Αυτό είναι το ζήτημά μας, με ό,τι μπορεί να μεσολάβησε. Το ζήτημα είναι σε γνώση και ο αγώνας και η προσπάθεια συνεχίζεται, για να αλλάξει. Γιατί από κάτω έχουμε ανθρώπους που είναι άνθρωποι με οικογένειες, με προβλήματα, με ζητήματα και παλεύουν για να σταθούν σε αυτή τη δύσκολη συγκυρία.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κοιτάξτε, δεν θα τοποθετηθώ για το θέμα που είπατε των ευθυνών, γιατί το ζήτημα δεν είναι αυτό τώρα, αλλά αυτό που είπατε στο τέλος, να δούμε πώς λύνουμε το θέμα. Διότι, αν πάμε στις ευθύνες, θα δούμε πλειάδα προσώπων, που πραγματικά θα μπορούσαν να έχουν χειριστεί διαφορετικά τα πράγματα, θα μπορούσαν να είχαν χειριστεί διαφορετικά τα πράγματα το 2014, θα μπορούσαν να τα έχουν χειριστεί διαφορετικά το 2015, θα μπορούσαν να τα έχουν διαχειριστεί διαφορετικά και στο πρώτο και στο δεύτερο εξάμηνο του 2015. Γιατί, όπως είπατε, στο τέλος του 2015 δόθηκαν τα δικαιώματα.

Πολλές φορές έχουμε την εξής διγλωσσία από τον Υπουργό. Τι λέει ο Υπουργός; Όταν τον συμφέρει λέει «εμείς καταφέραμε και τροποποιήσαμε την ΚΑΠ και φέραμε 20 δισεκατομμύρια και πέντε, έξι για τον πυλώνα ανάπτυξης» κ.λπ. και, όποτε δεν τον συμφέρει, όπως είναι στις περιπτώσεις που υπάρχουν προβλήματα όπως αυτό, λέει: «Αυτό το κακό το έκαναν οι προηγούμενοι».

Είναι ένα θέμα που αφορά τη χώρα και την Ευρωπαϊκή Ένωση. Πριν πάει, όμως, το θέμα στην Ευρωπαϊκή Ένωση, εγώ πιστεύω ότι θα μπορούσε να λυθεί εδώ. Καλά κάνατε και ξηλώσατε τη διοίκηση του ΟΠΕΚΕΠΕ, αν ήταν και γι’ αυτόν τον λόγο. Δεν αρκεί, όμως, αυτό και δεν φτάνει μετά. Μετά που γίνεται η ζημιά, δεν διορθώνεται βεβαίως σε εθνικό επίπεδο, διότι θα επισύρει ποινές και πρόστιμα. Μπορούσε να έχει λυθεί πιο μπροστά. Μπορούσε πριν από την έκδοση των δικαιωμάτων, μέσα στο 2015, να έχει λυθεί το θέμα και δεν λύθηκε, διότι με πολύ αργούς ρυθμούς μπήκαν στο πνεύμα αυτών που ανέλαβαν οι άνθρωποι οι οποίοι είχαν τοποθετηθεί στη διοίκηση.

Σε κάθε περίπτωση, αυτό πρέπει να το αφήσουμε τώρα, διότι δεν είναι το θέμα των ευθυνών, όπως είπα και στην αρχή. Εγώ επιμένω και η παράταξή μου επιμένει ότι αυτή την κατεύθυνση για την αλλαγή εντός του έτους, για να μην περιμένουμε τη γενικότερη αναθεώρηση του κανονισμού, θα πρέπει να την υποστηρίξουμε και να βρούμε συμμάχους σε ευρωπαϊκό επίπεδο, για να γίνει αυτό.

Δεν ξέρω εάν και άλλες χώρες έχουν συγκεκριμένα προβλήματα, ώστε να δημιουργηθούν συμμαχίες, σίγουρα, όμως, θα πρέπει το Υπουργείο σας να καλέσει όλους τους Ευρωβουλευτές, ανεξάρτητα αν είναι στην Επιτροπή Γεωργίας ή όχι, για να θέσουν πλέον το θέμα και στο Ευρωκοινοβούλιο δυναμικά, ούτως ώστε να μπορέσουμε να αντιμετωπίσουμε την κατάσταση αποσπώντας διαδικασία μερικής τροποποίησης ή προδιαδικασία τροποποίησης του κανονισμού πριν από το 2017.

Κατά την άποψή μου, δεν υπάρχει άλλος τρόπος, διότι το 2018, όταν η τροποποίηση θα ολοκληρωθεί, τότε θα έχουν χαθεί τα δικαιώματα για πολλούς λόγους, που έχουν να κάνουν με άλλες διατάξεις του κανονισμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Είναι που λένε ότι οι παλιές συντροφικές αγάπες δεν λησμονιόνται. Πρώτη φορά βλέπω τον κ. Κεγκέρογλου τόσο ήπιο, κύριε Μπόλαρη.

Ορίστε, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, είναι σαφές ότι το ζήτημα αφορά κάποιες χιλιάδες παραγωγούς -δεν είναι καταγεγραμμένος ο αριθμός-, οι οποίοι χωρίς καμμία δική τους ευθύνη έχουν μείνει χωρίς δυνατότητα ενισχύσεων.

Συνεπώς το θέμα έχει αυτή τη διάσταση την οποία προανέφερα, με την οποία κινείται το Υπουργείο αυτή τη στιγμή στην Ευρωπαϊκή Ένωση, στην Επιτροπή, για να έχουμε επίλυση. Σε αυτή τη διάσταση είναι ένα ζήτημα που αφορά όλους μας. Ο κόσμος από κάτω, ο οποίος έμεινε χωρίς δικαιώματα και ανάλογες ενισχύσεις, είναι οι Έλληνες πολίτες και έχουν από εμάς, από την Κυβέρνηση, από την πολιτεία, αξίωση να λύσουμε το πρόβλημα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Αξιοποιήστε και την πρόταση για τους Έλληνες Ευρωβουλευτές, έστω εκπρόσωπος από κάθε κόμμα. Δεν είναι ανάγκη να είναι και οι είκοσι ένας.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Έχει δίκιο ο κ. Κεγκέρογλου.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Μπόλαρη.

Κυρίες και κύριοι συνάδελφοι, έχω την τιμή να σας ανακοινώσω ότι η Διαρκής Επιτροπή Παραγωγής και Εμπορίου καταθέτει την έκθεσή της στην πρόταση νόμου αρμοδιότητας του Υπουργείου Οικονομίας, Ανάπτυξης και Τουρισμού: «Μέτρα ανακούφισης της λαϊκής οικογένειας».

Αν δεν κάνω λάθος, είναι η πρόταση νόμου του Κομμουνιστικού Κόμματος. Κύριε Τάσσο, συμβολική η ημερομηνία που θα συζητηθεί. Υπενθυμίζω ότι στις 14 Ιουλίου 1789 έγινε η Γαλλική Επανάσταση, η πτώση της Βαστίλης. Το αργήσαμε, το αργήσαμε, αλλά το βάλαμε στη σωστή ημερομηνία.

Σειρά έχει η πέμπτη με αριθμό 1090/5-7-2016 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υγείας, σχετικά με τα προβλήματα στο Δημόσιο Σύστημα Υγείας των νησιών των Φούρνων Ικαρίας.

Στην επίκαιρη ερώτηση θα απαντήσει ο κ. Ξανθός.

Κύριε Ξανθέ, δεν ξέρω αν τυχαίνει, όσες φορές προεδρεύω εγώ, είστε παρών πάντα και οφείλω να το σημειώσω, εν αντιθέσει –επειδή θα το έλεγα ούτως ή άλλως- με έξι ερωτήσεις που δεν θα απαντηθούν, γιατί για μία ακόμη φορά ο Αναπληρωτής σας κ. Πολάκης, λόγω φόρτου εργασίας, δεν έρχεται. Θα το έλεγα και για τυπικούς λόγους, το λέω από τώρα.

Ορίστε, κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Να πω ότι είναι κοινότοπο να επανερχόμαστε για άλλη μια φορά για τα ζητήματα υγείας, ιδιαίτερα σε νησιά όπως οι Φούρνοι, γιατί πράγματι δεν έχουν προκύψει οι ουσιαστικές αλλαγές που απαιτούνται για να μπορέσει το δημόσιο σύστημα υγείας να ανταποκριθεί στις ανάγκες των κατοίκων αυτών.

Ειδικότερα στα νησιά των Φούρνων, όπου υπάρχουν τρεις οικισμοί με πληθυσμό περίπου δύο χιλιάδες κατοίκους, οι οποίοι βέβαια αυξάνονται κατά την καλοκαιρινή περίοδο με τον τουρισμό, ευτυχώς υπάρχουν πολλά παιδιά και οικογένειες νέων ανθρώπων, αλλά υπάρχουν και ηλικιωμένοι, υπάρχουν και ΑΜΕΑ και υπάρχουν άνθρωποι που χρειάζονται συνεχή παρακολούθηση και φροντίδα. Με δύο αγροτικά ιατρεία στη Θύμαινα και τη Χρυσομηλιά –όπου, μάλιστα, στη Θύμαινα η πρόσβαση γίνεται μόνο με βάρκα- δεν υπηρετεί κανένας αγροτικός γιατρός, ενώ προβλέπονται δύο αγροτικοί γιατροί.

Στο κατ’ όνομα πολυδύναμο ιατρείο των Φούρνων, η αγροτική γιατρός, η οποία είχε σταλεί με απόσπαση εξήντα ημερών από την Ίο, άφησε τη θέση της κενή από τις 20 Ιουνίου, καθώς επέστρεψε στη βάση της. Η γιατρός που έχει προσληφθεί γι’ αυτή τη δουλειά στη θέση της γενικής ιατρού, από τον Μάρτιο του 2015 μέχρι σήμερα έχει παρουσιαστεί συνολικά τρεισήμισι μήνες και απουσιάζει από τα καθήκοντά της όλους τους υπόλοιπους μήνες. Η λύση που δίνεται από τους αρμόδιους είναι να τη βγάζουν σε αργία, χωρίς όμως να δίνεται μια οριστική λύση στο πρόβλημα, κρατώντας στη θέση αυτή μία γιατρό, που αντικειμενικά δεν ανταποκρίνεται στα καθήκοντά της.

Οι υποσχέσεις που δόθηκαν για την άμεση επίλυση των προβλημάτων κατά την επίσκεψη αντιπροσωπείας από τη λαϊκή συσπείρωση Φούρνων αλλά και των φορέων του νησιού στο Υπουργείο στις 15 Μαρτίου του 2016, φαίνεται ότι έμειναν στα λόγια, όπως στα λόγια έμειναν και οι υποσχέσεις που δόθηκαν από τους αρμόδιους της Δεύτερης ΔΥΠΕ Πειραιώς και Αιγαίου.

Σας ρωτάμε, λοιπόν, κύριε Υπουργέ, κι εσάς και την Κυβέρνησή σας: Τι μέτρα θα πάρετε για να καλυφθούν άμεσα, τώρα, τα κενά με την πρόσληψη μόνιμων γιατρών πλήρους και αποκλειστικής απασχόλησης στα περιφερειακά ιατρεία Θύμαινας, Χρυσομηλιάς και στο πολυδύναμο των Φούρνων, να γίνουν άμεσα προσλήψεις στο πολυδύναμο ιατρείο των Φούρνων, τουλάχιστον γενικού παθολόγου, παιδίατρου και νοσηλευτικού προσωπικού και να αναβαθμιστεί το πολυδύναμο ιατρείο των Φούρνων σε κέντρο υγείας με πλήρη στελέχωση και εξοπλισμό, πρόσληψη ειδικευμένων γιατρών και οδηγού για το ασθενοφόρο;

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υπουργός Υγείας κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, η εικόνα, που αναδεικνύετε, νομίζω ότι είναι η πραγματική. Υπάρχουν νησιά στο νησιωτικό σύμπλεγμα του Αιγαίου, τα οποία μακροχρονίως είναι κενά. Υπάρχουν περίπου τριακόσια άγονα περιφερειακά ιατρεία στη χώρα, τα οποία δεν καλύπτονται, δεν υπάρχει, δηλαδή, διάθεση ούτε από τους αγροτικούς ιατρούς ούτε από τους γενικούς γιατρούς να τα καλύψουν, ούτε με επικουρικό προσωπικό, όσες φορές το έχουμε επιχειρήσει, διότι προφανώς δεν είναι ελκυστικές αυτές οι θέσεις με τα σημερινά μισθολογικά και εργασιακά στάνταρντ που έχει το σύστημα υγείας.

Στο συγκεκριμένο πολυδύναμο περιφερειακό ιατρείο, που όντως είναι υποστελεχωμένο, έχουν γίνει αρκετές προσπάθειες να καλυφθεί σε μονιμότερη βάση. Προσελήφθη η γιατρός στην οποία αναφερθήκατε, μία επιμελήτρια Β΄ Γενικής Ιατρικής. Υπήρξαν σοβαρά προβλήματα, υπήρξε αδικαιολόγητη απουσία από την εργασία για εκτεταμένη περίοδο και αυτή τη στιγμή έχει τεθεί σε προσωρινή αργία και έχει παραπεμφθεί στο Κεντρικό Πειθαρχικό Συμβούλιο των γιατρών του ΕΣΥ.

Προσελήφθη ένας επικουρικός καρδιολόγος, ο οποίος μετά από λίγο καιρό παραιτήθηκε, διότι κατέλαβε θέση μόνιμου γιατρού στο σύστημα υγείας, από τις θέσεις που «ξεπάγωσαν» από τις κρίσεις του 2009-2010.

Αυτές τις μέρες, στις 13 Ιουλίου, λήγει η νέα προκήρυξη για τους αγροτικούς γιατρούς. Ελπίζουμε να υπάρξει ενδιαφέρον αυτή τη φορά για να καλυφθεί η θέση με αγροτικό γιατρό. Όμως, σε κάθε περίπτωση, είμαστε σε συνεννόηση, έχουμε μιλήσει με το Υπουργείο Εθνικής Άμυνας κι έχουμε τη δέσμευση του Αναπληρωτή Υπουργού ότι θα καλυφθεί, έστω προσωρινά, η θέση με οπλίτη γιατρό. Ούτως ή άλλως, υπάρχει θεσμική πρόβλεψη γι’ αυτό.

Αυτό το οποίο κάνει συστηματικά η 2η Υγειονομική Περιφέρεια, προφανώς σε συνεννόηση με το Υπουργείο, είναι, μετακινώντας εκ περιτροπής αγροτικούς γιατρούς, αλλά και ειδικευμένους γενικούς γιατρούς, από όμορους υγειονομικούς σχηματισμούς της περιοχής, δηλαδή από άλλα νησιά, από την Ίο, από τη Σάμο, από τη Λέρο και φυσικά, από την Ικαρία, να καλύπτει, έστω προσωρινά, το κενό αυτό το οποίο έχει δημιουργηθεί.

Η τελευταία απόφαση της διοικήτριας της 2ης ΥΠΕ ήταν να μετακινηθεί μία αγροτική γιατρός από το Κέντρο Υγείας-Νοσοκομείο της Ικαρίας. Υπήρξαν κάποιες αντιδράσεις. Η διοικήτρια της ΥΠΕ, σε συνεννόηση με τον διοικητή του νοσοκομείου, είδαν το πρόγραμμα των εφημεριών και το συμπέρασμα είναι ότι μπορεί με τη σημερινή στελέχωση των νοσοκομείων να επιτρέψει τη δυνατότητα μιας περιοδικής μετακίνησης γιατρών, για να καλύπτεται και το Πολυδύναμο Περιφερειακό Ιατρείο των Φούρνων.

Αυτό το οποίο κάνουμε –κι αυτό νομίζω ότι είναι μια σημαντική παρέμβαση- είναι ότι θεσπίσαμε ένα επίδομα αγόνου περιοχής 400 ευρώ. Αυτό αφορά τετρακόσιες έντεκα θέσεις γιατρών σε άγονα, δυσπρόσιτα και νησιωτικά περιφερειακά ιατρεία σε όλη τη χώρα, μεταξύ των οποίων είναι επτά περιφερειακά ιατρεία της Ικαρίας και των γύρω νησιών. Είναι δύο για το Πολυδύναμο Περιφερειακό Ιατρείο των Φούρνων, ένα της Θύμαινας, ένα της Χρυσομηλιάς, ένα στις Ράχες, στον Εύδηλο και δύο στο Περιφερειακό Ιατρείο Καρκιναγρίου.

Είναι, λοιπόν, επτά περιφερειακά ιατρεία της περιοχής, στα οποία οι γιατροί, ως κίνητρο προσέλκυσης, θα πάρουν ένα μπόνους της τάξης περίπου του 50% του μισθού τους –γιατί τόσος είναι ο μισθός του αγροτικού γιατρού- κι έχουμε κάνει μία συστηματική προσπάθεια, σε συνεργασία και με τις αιρετές περιφέρειες, να υπάρξουν επιπλέον κίνητρα κοινωνικού χαρακτήρα, όπως είναι διευκόλυνση στη διαμονή και στη σίτιση, έτσι ώστε να αυξηθεί η δυνατότητα προσέλκυσης νέων γιατρών.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία σας, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Τα υπόλοιπα στη δευτερολογία μου.

Ωστόσο, τελειώνοντας, θέλω να πω και κάτι ακόμα. Έχουμε οργανώσει ένα καλό δίκτυο τηλεϊατρικής, το οποίο, μετά από πολλές καθυστερήσεις και μεγάλη χρονοτριβή, έχει αρχίσει να λειτουργεί στα νησιά του Αιγαίου, σε συνεννόηση με ορισμένα μεγάλα νοσοκομεία, στα οποία οι γιατροί έχουν εκπαιδευτεί για να μπορούν να παρέχουν συμβουλές και εξειδικευμένες οδηγίες στους θεράποντες γιατρούς. Αυτό αφορά κυρίως τους γιατρούς στο Νοσοκομείο της Νίκαιας και του Νοσοκομείου «Αττικόν».

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, παρακαλώ ολοκληρώστε. Έχετε μιλήσει διπλάσιο χρόνο.

**ΑΝΔΡΕΑΣ ΞΑΝΘΟΣ (Υπουργός Υγείας):** Πιστεύω, λοιπόν, ότι με αυτό τον συνδυασμό παρεμβάσεων, σε αυτή τη δύσκολη φάση που το σύστημα υγείας έχει πολλά κενά, μπορούμε να ενισχύσουμε αυτό το αίσθημα ασφάλειας των πολιτών.

**ΠΡΟΕΔΡΕΥΩΝ (Νικήτας Κακλαμάνης):** Τη σχέση γιατρού και ασθενή δεν την αναπληροί καμμία τηλεϊατρική, κύριε Υπουργέ, και το ξέρετε. Ορθώς το κάνατε, είναι καλό μέτρο, αλλά η σχέση γιατρού και ασθενή δεν αντικαθίσταται.

Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Συμφωνούμε απόλυτα, κύριε Πρόεδρε.

Κύριε Υπουργέ, ξέρετε, η βάση του προβλήματος είναι ότι δημόσιο και δωρεάν σύστημα υγείας και καπιταλιστική ανάπτυξη δεν συμβιβάζονται. Είναι δύο αντίθετες έννοιες. Στον καπιταλισμό κάθε τι είναι εμπόρευμα. Και η υγεία, βεβαίως, είναι εμπόρευμα προς πώληση με σκοπό το κέρδος. Αυτό είναι το μόνο κριτήριο κάθε παρέμβασης σε κάθε ανθρώπινη δραστηριότητα που γίνεται στο πλαίσιο του καπιταλιστικού συστήματος.

Εσείς τώρα λέτε ότι με εσωτερικές μετακινήσεις, με «μπαλώματα» με στρατιωτικούς γιατρούς –ο οποίος, σημειωτέον, στρατιωτικός γιατρός, απ’ ό,τι έχω πληροφορηθεί, είχε κωδικό, αλλά δεν μπορούσε να συνταγογραφεί…

**ΑΝΔΡΕΑΣ ΞΑΝΘΟΣ (Υπουργός Υγείας):** Έχει λυθεί αυτό το θέμα.

**ΣΤΑΥΡΟΣ ΤΑΣΣΟΣ:** Μακάρι.

**ΠΡΟΕΔΡΕΥΩΝ (Νικήτας Κακλαμάνης):** Όχι στρατιωτικός γιατρός, αλλά εκτελών τη θητεία του.

**ΑΝΔΡΕΑΣ ΞΑΝΘΟΣ (Υπουργός Υγείας):** Ναι, οπλίτης.

**ΣΤΑΥΡΟΣ ΤΑΣΣΟΣ:** Ναι, ναι, αυτό ακριβώς.

**ΠΡΟΕΔΡΕΥΩΝ (Νικήτας Κακλαμάνης):** Όχι, το λέω γιατί είναι άλλο ο στρατιωτικός γιατρός.

**ΣΤΑΥΡΟΣ ΤΑΣΣΟΣ:** Σωστό, σωστό. Ευχαριστώ, κύριε Πρόεδρε. Είναι ένας νέος άνθρωπος, ο οποίος εκτελεί τη θητεία του.

Αυτά τα προβλήματα δεν λύνονται έτσι. Χρειάζεται μόνιμο και αποκλειστικής απασχόλησης προσωπικό. Οι κάτοικοι αυτών των νησιών έχουν το δικαίωμα στην υγεία. Έχουν το δικαίωμα να έχουν την υγεία που η σημερινή πρόοδος της επιστήμης και της τεχνολογίας τούς παρέχει. Αυτό είναι δικαίωμα του κάθε ανθρώπου. Δεν μπορεί να είναι και η υγεία εμπόρευμα, γιατί σου λέει τώρα αυτός, ο οποίος βλέπει την υγεία σαν κόστος: «Εγώ, τι να πάω στους Φούρνους με χίλιους πεντακόσιους κατοίκους ή στη Θύμαινα με εκατόν πενήντα κατοίκους ή στη Χρυσομηλιά με εκατό ανθρώπους; Δεν είναι πελάτες. Αυτοί είναι λίγοι, δεν φέρνουν κέρδος».

Δηλαδή, η υγεία δεν μπορεί να αντιμετωπίζεται με το κριτήριο του κόστους αλλά της ανάγκης. Όπως πολύ σωστά είπε ο κύριος Πρόεδρος, δεν μπορεί η τηλεϊατρική να αντικαθιστά την παρουσία του γιατρού. Η τηλεϊατρική, βεβαίως, πρέπει να χρησιμοποιείται αλλά επικουρικά. Σε καμμία περίπτωση δεν πρέπει να δικαιολογείται σαν περικοπή δαπανών, για να αντικαθιστούμε με την τεχνολογία τη φυσική παρουσία του γιατρού.

Αυτό, λοιπόν, που ζητούμε εμείς από εσάς είναι να αντιπαλέψετε αυτή την πολιτική. Δεν μπορεί στο όνομα της καπιταλιστικής ανάπτυξης και επειδή αυτό επιβάλλει αυτή η ανάπτυξη, να θυσιάζεται η δημόσια και δωρεάν υγεία. Δεν μπορεί να θυσιάζεται η δημόσια και δωρεάν παιδεία. Αυτά δεν είναι συμβατά με κάποιους που λένε ότι είναι αριστεροί.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τη δευτερολογία του Υπουργού που θα είναι τριών λεπτών.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, τα έχουμε συζητήσει ξανά, όπως και πρόσφατα κατά τη διάρκεια επίκαιρης επερώτησης. Εμείς πιστεύουμε ότι μπορούμε και στον καπιταλισμό να έχουμε σοβαρή δημόσια περίθαλψη, ακόμα και σε μνημονιακή περίοδο. Ακόμα και όταν υπάρχουν οι σημερινοί δημοσιονομικοί περιορισμοί, μπορούμε με μία στοχευμένη παρέμβαση, βάζοντας πραγματικά ως προτεραιότητα αυτόν τον τομέα, να βελτιώνουμε την κατάσταση και να προσφέρουμε καλύτερες υπηρεσίες στον κόσμο.

Αυτή είναι η προσπάθεια την οποία κάνουμε. Το Υπουργείο δεν έχει δεξαμενή ιατρών για να τη διαθέσει στα τεράστια κενά που υπάρχουν ειδικά στις νησιωτικές περιοχές. Το Υπουργείο προκηρύσσει μόνιμες θέσεις. Για πρώτη φορά μετά από έξι χρόνια προκηρύχθηκαν επτακόσιες εξήντα μόνιμες θέσεις ιατρών –λίγες και ανεπαρκείς, αλλά γίνεται για πρώτη φορά μετά από έξι χρόνια- στο σύστημα υγείας.

Είναι ευτύχημα το ότι αυτή την περίοδο υπάρχει πολύ μεγάλη, αθρόα προσέλευση αιτήσεων. Υπάρχουν θέσεις, για τις οποίες έχουν κάνει αίτηση πενήντα μέχρι και εβδομήντα υποψήφιοι. Πολλοί απ’ αυτούς είναι ήδη στο εξωτερικό. Φαίνεται ότι μπορούμε μ’ αυτές τις κινήσεις σιγά-σιγά να αντιστρέψουμε το ρεύμα της ιατρικής μετανάστευσης.

Αυτή την προσπάθεια κάνουμε με συστηματικό τρόπο. Προσπαθούμε να δώσουμε ειδικά κίνητρα, γιατί έχει πρόβλημα η νησιωτική χώρα. Υπάρχει σοβαρό πρόβλημα στην υγειονομική της κάλυψη και χρειάζονται επιπλέον κίνητρα. Δεν μπορούμε να δώσουμε πολλαπλάσιους μισθούς. Δεν μπορούμε να ανταγωνιστούμε τα μισθολογικά και εργασιακά στάνταρντ της Ευρώπης. Προσπαθούμε, όμως, μ’ αυτές τις παρεμβάσεις, που σας είπα προηγουμένως, να ενισχύσουμε την προσέλκυση ιδιαίτερα των νέων γιατρών, αλλά και να τους παράσχουμε μία καλύτερη επιστημονική υποστήριξη και –επικουρικά, προφανώς- μέσω των συστημάτων τηλεϊατρικής.

Αυτό το οποίο κάνουμε είναι να αξιοποιούμε όσους διαθέσιμους πόρους έχουμε. Αξιοποιήσαμε ακόμα και πόρους ευρωπαϊκών ταμείων μέσα από ένα πρόγραμμα, το οποίο ήταν για να καλύψει τις ανάγκες επείγουσας υγειονομικής φροντίδας των προσφύγων, για να προσλάβουμε εκατόν σαράντα ανθρώπους, γιατρούς και νοσηλευτικό προσωπικό, οι οποίοι πήγαν σε επτά νησιά του βορειανατολικού Αιγαίου και ενίσχυσαν τις δημόσιες δομές.

Κάνουμε, λοιπόν, μια συστηματική προσπάθεια. Κατά την άποψή μου -την ταπεινή μου άποψη- αυτό το οποίο κάνουμε είναι η πρώτη σοβαρή παρέμβαση ενίσχυσης του δημόσιου συστήματος υγείας από την αρχή της κρίσης, μέσα από δέσμες προσλήψεων μόνιμου και επικουρικού προσωπικού και μέσω του ΚΕΕΛΠΝΟ για τις μονάδες εντατικής θεραπείας και με αυξημένη χρηματοδότηση και με επιπλέον κίνητρα.

Νομίζουμε ότι ιδιαίτερα στο αμέσως επόμενο διάστημα και με τη διοικητική ευστάθεια που αποκτά το σύστημα σταδιακά αυτή την περίοδο, θα μπορέσει να αποδώσει καρπούς, να αντιστραφεί το ρεύμα προς το εξωτερικό για τους νέους γιατρούς και να δώσουμε μια αξιοπρεπή προοπτική, επαγγελματική και επιστημονική, στους νέους γιατρούς, που είναι εξαιρετικοί και που σήμερα, δυστυχώς, τους στερείται η πατρίδα μας και τα νησιά ειδικά και δικαιολογημένα οι άνθρωποι αυτών των περιοχών εκφράζουν την ανασφάλειά τους μπροστά στην αρρώστια, μπροστά στο σοβαρό περιστατικό.

Χρειάζεται, λοιπόν, ένα πλέγμα παρεμβάσεων για να καλύψουμε αυτό το τεράστιο έλλειμα υγειονομικής φροντίδας.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Ακολουθεί η δέκατη έβδομη με αριθμό 996/14-6-2016 επίκαιρη ερώτηση δευτέρου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά.

Στην επίκαιρη ερώτηση θα απαντήσει ο Υφυπουργός κ. Ιωάννης Αμανατίδης.

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ως προς το πόσο επίκαιρη είναι, είναι επίκαιρη, παρ’ ότι πέρασε η γιορτή του Αγίου Πνεύματος και γι’ αυτό δεν ευθύνεται ο ομιλών Βουλευτής.

Κύριε Πρόεδρε και όσοι μας βλέπουν, τους παρακαλώ να σκεφτούν ποιος μπορεί να είπε «έτρεμα και τα γόνατά μου λύγιζαν μέσα στην Αγία Σοφία». Ποιος μπορεί να είπε «ε, δεν είναι και τίποτα τραγικό να διαβάζεται το Κοράνι μέσα στην Αγία Σοφιά». Μπορείτε να το φανταστείτε;

Το πρώτο, ότι λύγιζαν τα γόνατά του, ότι τον έπιασε κρύος ιδρώτας, το κορμί του έτρεμε και παραλίγο να σωριαστεί κάτω, το είπε ο ιμάμης που τόλμησε να ψάλει το Κοράνι ογδόντα πέντε χρόνια μετά, μέσα στον ιερό ναό της Αγίας Σοφίας της Κωνσταντινούπολης για τη μουσουλμανική τους γιορτή.

Αυτή την καταπληκτική ομολογία, που δείχνει ο ίδιος πώς αισθάνθηκε, κύριε Πρόεδρε, κάνοντας αυτή τη μεγάλη μουσουλμανική πρόκληση μέσα στο ιερό σύμβολο της Χριστιανοσύνης, της Ορθοδοξίας, την έκανε ο ιμάμης, που δεν είναι τυχαίος, αλλά είναι καθηγητής της Θεολογίας στο Πανεπιστήμιο της Άγκυρας και αυτό που σας διάβασα, τη δήλωσή του, τα συναισθήματά του, το αναμετάδωσαν τα τουρκικά μέσα μαζικής ενημέρωσης.

Τη δήλωση «δεν τρέχει τίποτα» ποιος λέτε ότι την έκανε; Όχι ο παριστάμενος Υπουργός, αλλά ο κ. Νίκος Ξυδάκης, ο Αναπληρωτής Υπουργός Εξωτερικών. Πρέπει να πω τώρα και άλλα;

Για μια ακόμη φορά, κύριε Πρόεδρε, φαίνεται ότι βρισκόμαστε στο ίδιο έργο θεατές: οι Τούρκοι να βρίσκονται εν αδίκω και να προκαλούν με θράσος και εμείς να κοιτάμε πώς θα ακολουθήσουμε μία πολιτική κατευνασμού απέναντί τους για να μη χαλάσουμε το κλίμα. Ποιο κλίμα; Αυτό που μετατρέπει εν μία νυκτί και κατά παράβαση των διεθνών συνθηκών την Αγία Σοφία σε τζαμί. Αυτό δεν έγινε απλά από μία μειοψηφία φανατικών. Έγινε ενώ είχε προηγηθεί μια μεγάλη φιέστα έξω από την Αγία Σοφία, με πρωταγωνιστή τον ίδιο τον Ερντογάν. Επιχείρησαν και πέτυχαν μία δεύτερη άλωση, με την κρατική τηλεόραση της Τουρκίας να μεταδίδει κάθε πρωί σαν να είναι σόου, τη δική τους απόπειρα με την ανάγνωση αποσπασμάτων από το Κοράνι.

Μιλάμε, συνεπώς, για επίσημη κρατική πολιτική της Τουρκίας, άλλο αν εδώ ο κ. Ξυδάκης προσπάθησε να μας πείσει ότι δεν τρέχει τίποτα.

Δυστυχώς αυτά είναι σημάδια περαιτέρω απομείωσης της εθνικής ισχύος της χώρας και περιθωριοποίησης της περιοχής. Η οικονομική κρίση τείνει να εξελιχθεί σε κρίση στα εθνικά μας θέματα. Τα σύννεφα που μαζεύονται είναι πολλά. Όταν βαπτίζουμε το κρέας ψάρι για να μη δυσαρεστήσουμε τους Τούρκους, είναι λογικό να αποθρασύνονται και άλλοι γείτονες, όπως οι Αλβανοί και οι Σκοπιανοί. Οι Τούρκοι στήνουν θέμα με την Αγία Σοφία, οι Αλβανοί με τους Τσάμηδες και πάει λέγοντας.

Δεν είναι η ευτυχέστερη συγκυρία για τα εθνικά μας θέματα αυτή που διανύουμε, κύριε Υπουργέ, και οφείλετε πραγματικά να αναλογιστείτε και τις ιστορικές σας ευθύνες.

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κλείνω, κύριε Πρόεδρε.

Δυστυχώς, φαίνεται να μπαίνουμε σε έναν νέο επικίνδυνο κύκλο στα εθνικά θέματα. Και το χειρότερο είναι πως μερικοί, όχι ο παριστάμενος Υπουργός –οφείλω να το πω, γιατί από τη θητεία του στην Επιτροπή Ορθοδοξίας ακριβώς το αντίθετο υπηρετεί-, αλλά η Κυβέρνηση –δεν ξέρω από ποιον εκπροσωπείται- κάνει ότι δεν αντιλαμβάνεται.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε. Είχατε δύο λεπτά και σας έχω δώσει τέσσερα. Κλείστε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τελειώνω, κύριε Πρόεδρε.

Αν συνεχίσουμε, λοιπόν, να επιδεικνύουμε αυτή την ανεκτικότητα στις τουρκικές προσβολές, τα χειρότερα βρίσκονται μπροστά μας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, θα σας κλείσω το μικρόφωνο. Παρακαλώ, ολοκληρώστε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Γι’ αυτό, λοιπόν, και η πρόταση ήταν: Αφού αυτοί έκαναν αυτό το βήμα και εμείς να ζητήσουμε το ίδιο, να κάνουμε και εμείς συλλείτουργο, να κάνουμε και εμείς την ανάγνωση του Ευαγγελίου. Και αυτό θα ήταν πραγματικά μια πράξη αμοιβαιότητας.

**ΠΡΟΕΔΡΕΥΩΝ (Νικήτας Κακλαμάνης):** Λόγω του θέματος σας άφησα. Αν και σήμερα, μιας και είδατε τον κύριο Πρωθυπουργό, έπρεπε να τον ρωτήσετε για τους άλλους Υπουργούς. Τι φέρνετε σε δύσκολη θέση τον κ. Αμανατίδη, ο οποίος είναι και ευγενής.

Ορίστε, κύριε Αμανατίδη, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Η ευαισθησία της Κυβέρνησης στο θέμα το οποίο έχει ανακύψει, σε σχέση με την αλλοίωση του χαρακτήρα και του ιστορικού και του πολιτιστικού, αλλά και του υψηλού συμβολισμού που έχει για την Ορθοδοξία η Αγία Σοφία, είναι μεγάλη.

Από την πρώτη στιγμή η Κυβέρνηση έθεσε ψηλά στην ατζέντα της το θέμα. Μία απόδειξη, θα σας έλεγα, είναι ότι στην γραπτή ερώτηση που κάνατε στις 14 Ιουνίου, απάντησε ο ίδιος ο Υπουργός, ο κ. Κοτζιάς, στις 22 Ιουνίου. Βέβαια στην επίκαιρη ερώτηση στην οποία σας απαντάμε εδώ τώρα, αναδεικνύοντας το θέμα ξανά, ειδικά σε μια περίοδο που από χθες και μέχρι τις 20 Ιουλίου γίνεται στην Κωνσταντινούπολη η 40η Σύνοδος της Διακυβερνητικής Επιτροπής της UNESCO για την προστασία της παγκοσμίου πολιτιστικής και φυσικής κληρονομιάς.

Κύριε Νικολόπουλε, σας ευχαριστώ πολύ για την ερώτηση, γιατί για ακόμα μια φορά θέλω να απαντήσω και να πω ότι η Κυβέρνηση ούτε φοβικά ούτε με συμπλέγματα απάντησε απέναντι σε αυτά εδώ.

Θα έρθω στην ουσία της ερώτησής σας στη δευτερολογία, ωστόσο επιτρέψτε μου να πω δυο-τρία σημεία τα οποία νομίζω ότι χρειάζεται να ακουστούν. Η Αγία Σοφία είναι μνημείο, χαρακτηρισμένο ως μνημείο πολιτιστικής κληρονομιάς από την UNESCO και συνεπώς οφείλει και απολαμβάνει της προστασίας και του προσήκοντα σεβασμού που αρμόζει στα ιστορικά μνημεία, τόσο αυτοδίκαια όσο και στο πλαίσιο των σχετικών συμβάσεων και βέβαια όχι μόνο της χώρας της οποίας το φιλοξενεί, αλλά από το σύνολο των χωρών που έχουν υπογράψει τη Σύμβαση της UNESCO, σύμφωνα με το άρθρο 6 παράγραφος. 1 της Σύμβασης της UNESCO. Αποτελεί υποχρέωση της διεθνούς κοινότητας, στο σύνολό της, η συνεργασία για την προστασία της παγκόσμιας πολιτιστικής κληρονομιάς.

Προφανώς η απόφαση των τουρκικών αρχών για την ανάγνωση του Κορανίου, επ' ευκαιρία του Ραμαζανίου, καθώς και το κάλεσμα για προσευχή από τον μουεζίνη, αποτελούν προσπάθεια να αλλοιωθεί η χρήση ενός τέτοιου ιστορικού μνημείου παγκόσμιας σημασίας.

Επίσης αυτές οι ενέργειες ακολούθησαν μια σειρά ενεργειών, που μετέτρεψαν σε τεμένη ορθόδοξους ναούς της Αγίας Σοφίας, της Τραπεζούντας και της Νίκαιας. Βεβαίως έτσι θεωρώ ότι προωθούν την ισλαμοποίηση θρησκευτικών και πολιτιστικών στοιχείων. Η Τουρκία έτσι προσπαθεί να την μετατρέψει σε τέμενος, παραβιάζοντας τη δική της απόφαση, που το 1935 και επί Κεμάλ Ατατούρκ είχε συμφωνήσει και είχε περάσει νόμο να λειτουργήσει ως μουσείο. Παραβιάζει την υποχρέωσή της, να διατηρεί την αυθεντικότητα του μνημείου, ιδιαίτερα όσον αφορά τη χρήση του.

Ως προς την άποψη ότι εν μέσω κλίματος έντασης και θρησκευτικού εξτρεμισμού τέτοιες ενέργειες δεν προωθούν τον σεβασμό και την προσέγγιση των θρησκειών και τον διάλογο των πολιτισμών, που θα πρέπει να αποτελούν τον γνώμονα πολιτικής για την περιοχή, αυτές μαρτυρούν μια κλιμακούμενη ενδεχόμενη διολίσθηση, σε πρακτικές που δεν συνάδουν με την ευρωπαϊκή πορεία της Τουρκίας και τον σεβασμό των αρχών και των αξιών που αποτελούν τα θεμέλια της Ευρωπαϊκής Ένωσης

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Όλες αυτές οι ενέργειες καταδικάστηκαν από την ελληνική Κυβέρνηση, η οποία προέβη από πλευράς Υπουργείου Εξωτερικών σε όλες τις αρμόδιες διπλωματικές ενέργειες.

Ενημερώσαμε διπλωματικά τις αντιπροσωπείες των κρατών εδώ στην Αθήνα, με αποτέλεσμα να έχουμε ανακοινώσεις τόσο από τις Ηνωμένες Πολιτείες όσο και από τη Ρωσία. Στάλθηκαν δύο επιστολές στην κ. Μπόκοβα. Στη μία απάντηση περιμένουμε και δεύτερη απάντηση.

Πέρα από την ενημέρωση των χωρών και επειδή ακριβώς μιλήσατε για την ημέρα του Αγίου Πνεύματος, θα ήθελα να σας ενημερώσω ότι ακριβώς τότε που έγινε η Αγία και Μεγάλη Σύνοδος στην Κρήτη, ασχολήθηκε με το θέμα της Αγίας Σοφίας. Μάλιστα είναι και στα πορίσματα και στις αποφάσεις της Αγίας και Μεγάλης Συνόδου.

Από εκεί και μετά τέθηκε το θέμα και στον Πρόεδρο της κρατικής Δούμα κ. Ναρίσκιν, ο οποίος ήρθε στη Θεσσαλονίκη με αφορμή την 23η Κοινοβουλευτική Συνέλευση της Ορθοδοξίας. Μάλιστα σε πρόσφατη συνέντευξή του στην «ΚΑΘΗΜΕΡΙΝΗ» αναφέρεται στο θέμα αυτό, ενώ υπάρχει και μια σειρά δημοσιευμάτων μεγάλων έγκριτων εφημερίδων –γερμανικών, θα σας έλεγα- τα οποία αναφέρονται στο συγκεκριμένο θέμα. Αυτά δεν ήρθαν έτσι από τον ουρανό αλλά έγιναν με συγκεκριμένες πολιτικές και διπλωματικές κινήσεις.

Στη δευτερολογία μου θα σας απαντήσω, κύριε Νικολόπουλε, και για το θέμα το οποίο θέτετε και ευχαριστώ πολύ για την ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Δεν αμφιβάλλει κανείς, κύριε Υπουργέ, ότι έγιναν, αφού μάλιστα τα λέτε εσείς. Όμως εξίσου σίγουρο είναι ότι δεν σταμάτησε να διαβάζεται το Κοράνι μέχρι τη λήξη του Ραμαζανίου, άσχετα από αυτά που έγιναν.

Ορίστε, κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ακριβώς, κύριε Πρόεδρε.

Δυστυχώς επειδή φαίνεται ότι δεν ιδρώνει το αυτί του κ. Ερντογάν και της τουρκικής πολιτικής που ακολουθούν τα τελευταία χρόνια, όπως είπε και ο κύριος Υπουργός, η Αγία Σοφία της Κωνσταντινούπολης ήταν ένας ακόμα κρίκος, γιατί είχαν προηγηθεί, όπως πολύ σωστά είπατε, οι μετατροπές πολλών ιερών ναών, που τις τελευταίες δεκαετίες λειτουργούσαν ως μουσεία και πάντως όχι ως μουσουλμανικά τεμένη.

Έτσι, λοιπόν, η επίδειξη της αποφασιστικότητας και του σθένους αλλά σε συνδυασμό με την αποτελεσματικότητα, φαίνεται ότι είναι ο μόνος δρόμος της αξιοπρέπειας, για όσο εμείς θα λέμε ότι «εμείς δεν διεκδικούμε», «δεν θυμόμαστε», «ξεχνάμε».

Κύριε Πρόεδρε, θα το πω γιατί είναι αληθές. Σήμερα στη συνάντηση που είχα με τον Πρωθυπουργό και παρά το γεγονός ότι αφορμή ήταν ο εκλογικός νόμος, επειδή είχε την καλοσύνη να με κρατήσει περίπου δύο ώρες, του είπα ότι είναι τραγικό λάθος, να ασχολούνται και να προκαλούν το θρησκευτικό συναίσθημα των Ελλήνων με όλα τα ανομολόγητα των μη συμφιλιωμένων με αυτό που είναι το ελληνικό έθνος. Του είπα ότι καλά θα κάνει να τα πηγαίνει καλά με την Εκκλησία. Διότι δεν έχασαν όσοι τα πήγαν καλά με την Εκκλησία.

**ΠΡΟΕΔΡΕΥΩΝ (Νικήτας Κακλαμάνης):** Για λόγους ευγενείας δεν σας ρωτάω τι σας απήντησε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Υπουργέ μου, επειδή νομίζω ότι θα ήταν πολύ πιο αποτελεσματικό να κάνουμε ένα βήμα μπροστά, επειδή η ελληνική θέση δεν πρέπει πλέον να σταματάει στο ότι η Αγία Σοφία είναι ένα παγκόσμιο θρησκευτικό μνημείο και επειδή πρέπει να ασκηθεί μια πιο -εντός εισαγωγικών- «παραγωγική» πολιτική, στην οποία θα μπουν ρεαλιστικές διεκδικήσεις -όπως ότι η Αγία Σοφία είναι ένα μνημείο που μπορεί να βοηθήσει στον διάλογο και στη συνύπαρξη των θρησκειών-, τώρα που η παγκόσμια κοινότητα το έχει ανάγκη, ίσως να είναι ένας καλύτερος τρόπος για να γίνει συμβολικά αυτό και να έχει πραγματικά παγκόσμια απήχηση. Αφού έγινε, λοιπόν, εκεί η ισλαμική τελετή και διαβάστηκε το Κοράνι, τώρα να γίνει και ορθόδοξη λειτουργία και να διαβαστεί εκεί το Ευαγγέλιο.

Εσείς ξέρετε, κύριε Υπουργέ, τι θα μπορούσε να συμβεί σε αυτό το παγκόσμιο θρησκευτικό μνημείο, σε αυτό το μνημείο που είναι σημαντικό για μας τους ορθοδόξους, αλλά και για όλους τους χριστιανούς.

Θα ήθελα να σας θυμίσω κάτι που και εσείς ζήσατε, αλλά το κάνω για να το ακούσουν όλες οι Ελληνίδες και οι Έλληνες. Θα σας θυμίσω, λοιπόν, τι έγινε όταν στη γειτονική μας χώρα, την Αλβανία, ο Αναστάσιος έκανε τα εγκαίνια αυτού του μνημείου της Ορθοδοξίας, του Μητροπολιτικού, Αρχιεπισκοπικού Ναού των Τιράνων. Θυμηθείτε σε πόσες χώρες έπαιξε αυτό το μνημείο της Ορθοδοξίας και πόσο καλύτερο σύμβολο φιλίας, ενότητας και καταλλαγής ήταν αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας να πω όσον αφορά την Κρήτη -το είπα στην αρχή και θα το ξαναπώ, γιατί οφείλουμε τα του Καίσαρος τω Καίσαρι, εσείς ήσασταν απ’ την αρχή και είστε σε όλα τα βήματα που επιχειρούν να κάνουν και οι εκκλησιαστικοί μας ηγέτες- σε εκείνη τη σύναξη ο Πρωθυπουργός θα έπρεπε να είναι εκεί. Η Κυβέρνηση θα έπρεπε να έχει έναν άλλον ρόλο και μια άλλη παρουσία. Ο δε Οικουμενικός να απαντά ότι και τώρα πάμε για να λειτουργήσουμε τη Σχολή της Χάλκης. Όλοι το θέλουμε, όλοι τα λέμε, αλλά ξέρετε, με επισκέψεις δημοσίων σχέσεων να μας περιμένει ο Ελπιδοφόρος, για να λέμε ότι το κάνουμε, δεν είναι η καλύτερη απάντηση. Ίσως η καλύτερη απάντηση μπορεί να έρθει από μια γενναία πρωτοβουλία, που η ελληνική Κυβέρνηση εύχομαι να ακολουθήσει στο θέμα της Αγίας Σοφίας...

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΝΙΚΟΛΑΟΣ ΝΙΚΟΛΟΠΟΥΛΟΣ:** …αφού εκείνοι έδωσαν την πρώτη ευκαιρία και δεν λέω εγώ αφορμή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο και κλείστε σας παρακαλώ.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Νικολόπουλε, θα ήθελα να σας πω ότι σε αυτά τα ζητήματα –και το γνωρίζετε και εσείς πάρα πολύ καλά- ειδικά σε μια τέτοια θέση, χρειάζεται μεγάλη στάθμιση και χρειάζεται σύνεση και προσεκτικοί χειρισμοί για τέτοιες αποφάσεις και ενέργειες. Η θέση αυτή την οποία λέτε, χρήζει –αν θέλετε- περαιτέρω σκέψης και ίσως πολλές φορές να μην είναι τόσο παραγωγική ή αποτελεσματική. Σκεφτείτε το και αυτό που λέω. Το λέω με έναν τρόπο έμμεσο και νομίζω ότι καταλαβαίνετε την…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Φανταστείτε ένα αρχιερατείο στην Αγία Σοφία τι θα ήταν για όλον τον κόσμο!

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Σας το λέω αρκετά διπλωματικά. Εννοώ ότι θέλει αρκετή σκέψη και σύνεση. Τα εξετάζουμε όλα. Το συμφέρον της χώρας αυτή τη στιγμή δεν είναι αυτό, ωστόσο οι χειρισμοί δεν είναι για να αποφύγεις κλιμακώσεις, είναι και για τα αποτελέσματα τα οποία έχεις μακροπρόθεσμα, το πώς μπορούν αυτά να λειτουργήσουν προς το συμφέρον ή όχι. Γι’ αυτό και σας απαντώ και με αυτόν τον τρόπο.

Κατ’ αρχάς, να ξανατονίσω το εξής: Δεν είναι ένα διμερές θέμα, είναι ένα διεθνές θέμα και πολύ σωστά το αναδείξαμε ως τέτοιο και νομίζω ότι είχαμε τα αποτελέσματα τα οποία προσδοκούσαμε και εκτιμώ ότι θα πρέπει η ίδια η γείτονα χώρα να το δει, γιατί…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αυτά τα αποτελέσματα προσδοκούσατε; Μα δεν εμποδίστηκαν.

**ΠΡΟΕΔΡΕΥΩΝ (Νικήτας Κακλαμάνης):** Αφήστε να ολοκληρώσει ο κύριος Υφυπουργός.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Νικολόπουλε, επειδή είναι τοποθέτηση στη Βουλή και είναι συγκεκριμένη, γι’ αυτό λέω ότι θέλει μια σύνεση. Οι χειρισμοί δεν είναι απλοί, δεν είναι απλό να πεις «ζητώ το ένα ή το άλλο». Πολλές φορές τα αποτελέσματα μπορεί να είναι αρνητικά σε αυτό που θες. Κάτι το οποίο φαίνεται σαν επιθετική ενέργεια τώρα και προβάλλεται δικαίως κ.λπ., μπορεί να μην έχει τα αποτελέσματα τα οποία θες. Άρα όλα θέλουν μια προσοχή.

Σε κάθε περίπτωση η γείτονα χώρα πρέπει να σεβαστεί την ιστορική και θρησκευτική αξία των μνημείων της. Αυτό σίγουρα λειτουργεί εις όφελος της ίδιας, προωθεί τη δική της ευρωπαϊκή ένταξη και την οικονομική ανάπτυξη και βέβαια όχι στη δημιουργία εντάσεων. Γιατί σε όλη τη γύρω περιοχή, άμα θα δείτε, η Ελλάδα είναι πόλος σταθερότητας και διαλόγου.

Γνώμονας, λοιπόν, της πολιτικής μας σε όλα τα γεγονότα τα οποία έγιναν το τελευταίο διάστημα, ήταν να προβάλλουμε ακριβώς αυτό. Την Ελλάδα σαν πόλο σταθερότητας, διαλόγου και βέβαια ως παράγοντα διαπολιτισμικού διαλόγου. Δείτε την επίσκεψη που έκανε και ο Υπουργός Εξωτερικών κ. Κοτζιάς στην Κίνα, που μίλησε για τον διαπολιτισμικό διάλογο. Είναι θέματα πολιτικών τα οποία ενώνουν και συσπειρώνουν τον κόσμο γύρω από τη δική μας θέση και απομονώνουν τις λογικές, τις οποίες θέλει να περάσει η γείτονα χώρα πάνω στο συγκεκριμένο θέμα. Νομίζω ότι θα έχει και αποτελέσματα. Συνεχίζουμε και δουλεύουμε πάνω σε αυτό.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Η φράση Ξυδάκη ότι δεν τρέχει τίποτα, δηλαδή, είναι…

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Δεν είναι η ουσία της ερώτησή σας. Το θέμα αυτό...

**ΝΙΚΟΛΑΟΣ ΝΙΚΟΛΟΠΟΥΛΟΣ:** Η ερώτησή μου έτσι ξεκινάει.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Το ξέρω αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολόπουλε, είστε παλιός συνάδελφος. Σας υπενθυμίζω ότι ο κ. Αμανατίδης είναι Υφυπουργός και ο κ. Ξυδάκης είναι Αναπληρωτής. Μην κάνουμε τώρα τέτοιες ερωτήσεις. Να απαντήσει για τον κ. Ξυδάκη ο Υφυπουργός. Στον παραπάνω πρέπει να κάνετε το ερώτημα αυτό. Όχι στον κ. Αμανατίδη.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Απέφυγε το όξος και τη χολή.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Δεκαεπτά ερωτήσεις στη σημερινή συνεδρίαση είτε λόγω απουσίας των δύο Υπουργών, του κ. Τσακαλώτου και του κ. Αλεξιάδη, στο εξωτερικό είτε λόγω φόρτου εργασίας των υπολοίπων Υπουργών, αναβάλλονται για επόμενη συνεδρίαση.

Η πρώτη με αριθμό 1089/5-7-2016 επίκαιρη ερώτηση πρώτου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου (Σάκη) Παπαδόπουλου προς τον Υπουργό Οικονομικών, σχετικά με την αναβίωση του άρθρου 44 του ν.3763 (Α 80) με σκοπό την προώθηση αυτοσύμβασης στη σύνταξη οριστικού συμβολαίου από προσύμφωνα μεταβίβασης ακινήτων, δεν συζητείται λόγω κωλύματος του Υπουργού κ. Αλεξιάδη, που θα βρίσκεται στο εξωτερικό.

Η τρίτη με αριθμό 1068/28-6-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με την έξοδο της Μεγάλης Βρετανίας από την Ευρωπαϊκή Ένωση, δεν συζητείται λόγω κωλύματος του Υπουργού κ. Τσακαλώτου, που θα βρίσκεται στις Βρυξέλλες.

Η έκτη με αριθμό 1092/5-7-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με τον «τερματισμό του κατάφωρα άδικου αποκλεισμού από την εργασία των υπαλλήλων της υπό εκκαθάριση Συνεταιριστικής Ευβοϊκής Τράπεζας», δεν συζητείται λόγω κωλύματος του Υπουργού κ. Τσακαλώτου, που θα βρίσκεται στις Βρυξέλλες.

Η πρώτη με αριθμό 1086/4-7-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Υποδομών, Μεταφορών και Δικτύων, σχετικά με την κατασκευή του οδικού άξονα Φλώρινας-Πτολεμαΐδας, δεν συζητείται λόγω κωλύματος του Υπουργού κ. Σπίρτζη, λόγω φόρτου εργασίας.

Η δεύτερη με αριθμό 1072/29-6-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου–Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την κατάσταση που επικρατεί στα Ελληνικά Αμυντικά Συστήματα, δεν συζητείται λόγω κωλύματος του Υπουργού κ. Βίτσα, λόγω των ανειλημμένων υποχρεώσεων.

Η τρίτη με αριθμό 1082/4-7-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την εξασφάλιση του απαραίτητου εξοπλισμού προκειμένου να λειτουργήσουν από τον Σεπτέμβρη οι πέντε έτοιμες σχολικές μονάδες στον Δήμο Ρεθύμνου, δεν συζητείται λόγω κωλύματος του Υπουργού κ. Φίλη, λόγω των ανειλημμένων υποχρεώσεων.

Η με αριθμό 1056/28-6-2016 πέμπτη επίκαιρη ερώτηση του δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της Μαρίνας Μεσολογγίου, δεν συζητείται λόγω κωλύματος της Υπουργού κ. Κουντουρά, λόγω των ανειλημμένων υποχρεώσεων.

Η με αριθμό 907/25-5-2016 όγδοη επίκαιρη ερώτηση του δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, δεν συζητείται λόγω κωλύματος του Υπουργού κ. Τσακαλώτου, που θα βρίσκεται στις Βρυξέλλες.

Η δωδέκατη με αριθμό 1048/27-6-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά», δεν συζητείται λόγω κωλύματος του Υπουργού κ. Σκουρλέτη, λόγω φόρτου εργασίας.

Η δέκατη τρίτη με αριθμό 1050/27-6-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών, σχετικά με την αναβάθμιση του τελωνείου Κήπων και την εκμετάλλευση των προοπτικών των σημείων εισόδου–εξόδου στον Έβρο, δεν συζητείται λόγω κωλύματος του Υπουργού κ. Αλεξιάδη, που θα βρίσκεται στις Βρυξέλλες.

Η δέκατη τέταρτη με αριθμό 1015/17-6-2016 επίκαιρη ερώτηση δεύτερου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Οικονομικών, σχετικά με τις δηλώσεις του επικεφαλής του Eurogroup κ. Ντάϊσελμπλουμ περί μη βιωσιμότητας του ελληνικού προγράμματος, δεν συζητείται λόγω κωλύματος του Υπουργού κ. Τσακαλώτου, που θα βρίσκεται στις Βρυξέλλες.

Η δέκατη πέμπτη με αριθμό 1034/21-6-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των εκπροσώπων των θεσμών στο δημόσιο, δεν συζητείται λόγω κωλύματος του Υπουργού κ. Τσακαλώτου, που θα βρίσκεται στις Βρυξέλλες.

Η δέκατη έκτη με αριθμό 1003/14-6-2016 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα λειτουργικά προβλήματα στο Αντικαρκινικό Νοσοκομείο «Μεταξά», δεν συζητείται λόγω κωλύματος του Υπουργού κ. Πολάκη, λόγω φόρτου εργασίας.

Η δέκατη όγδοη με αριθμό 899/23-5-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ, δεν συζητείται λόγω κωλύματος του Υπουργού κ. Πολάκη, λόγω φόρτου εργασίας.

Η δέκατη ένατη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν συζητείται λόγω κωλύματος του Υπουργού κ. Πολάκη, λόγω φόρτου εργασίας.

Η με αριθμό 5192/5-5-2016 πρώτη ερώτηση των Αναφορών-Ερωτήσεων του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο Μαντζαβινάτειο Νοσοκομείο Ληξουρίου, δεν συζητείται λόγω κωλύματος του Υπουργού κ. Πολάκη, λόγω φόρτου εργασίας.

Η δεύτερη με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», δεν συζητείται λόγω κωλύματος του Υπουργού κ. Πολάκη, λόγω φόρτου εργασίας.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 5 Μαΐου (απόγευμα) 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς τα Πρακτικά της Πέμπτης 5 Μαΐου 2016 (απόγευμα) επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 20.41΄ λύεται η συνεδρίαση για την Πέμπτη 14 Ιουλίου 2016 και ώρα 9.30΄ με αντικείμενο εργασιών του Σώματος: α) νομοθετική εργασία και β) κοινοβουλευτικό έλεγχο, συζήτηση επικαίρων ερωτήσεων, σύμφωνα με την ημερήσια διάταξη που έχει διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**